***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2015 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

2015 թվականի առաջին կիսամյակի տվյալների ամփոփումը ցույց տվեց, որ տնտեսության զարգացումն ընթանում է նախորդ տարվա համեմատ ավելի դանդաղ տեմպերով` հիմնականում պայմանավորված ծառայությունների ոլորտի աճի տեմպերի դանդաղմամբ: Տնտեսական ակտիվության հիմնական շարժիչ ուժերը եղել են գյուղատնտեսությունը և արդյունաբերությունը, իսկ ամբողջական պահանջարկի տեսանկյունից տնտեսական աճն ուղեկցվել է ներքին պահանջարկի՝ սպառման ու ներդրումների նվազմամբ և ներմուծման նվազմամբ պայմանավորված՝ զուտ արտահանման բարելավմամբ:

2015 թվականի առաջին կիսամյակում միջին գնաճը կազմել է 5.1%: Արձանագրվել է պետական բյուջեի ընդհանուր եկամուտների անվանական 0.3% աճ, իսկ ծախսերի գծով արձանագրվել է 15.7% աճ: Հարկաբյուջետային քաղաքականությունը 2015 թվականի առաջին կիսամյակի արդյունքներով ամբողջական պահանջարկի վրա թողել է ընդհանուր առմամբ խթանող ազդեցություն:

**Համախառն առաջարկ**

2015 թվականի հունվար-հունիսին արտաքին աշխարհից եկող ոչ բարենպաստ տնտեսական զարգացումների պայմաններում տնտեսությունը շարունակում է աճել, ընդ որում՝ հիմնականում արտահանելի ճյուղերի հաշվին: Գրանցվել է տնտեսական ակտիվության իրական արտահայտությամբ 4.2% աճ նախորդ տարվա նույն ժամանակահատվածի նկատմամբ, որը զիջում է նախորդ տարվա ցուցանիշը 0.2 տոկոսային կետով: Ընդ որում տնտեսական ակտիվությանն ամենամեծ նպաստումն են ունեցել գյուղատնտեսության (2.9 տոկոսային կետ) և արդյունաբերության (0.9 տոկոսային կետ) ճյուղերը: Ծառայությունների ու շինարարության նպաստումները ՏԱՑ-ի աճին փոքր են եղել՝ համապատասխանաբար 0.3 և 0.1 տոկոսային կետ: Գործընկեր երկրների տնտեսություններից եկող բացասական զարգացումներն իրենց արտացոլումն են գտել հիմնականում իրական տնօրինվող եկամտի նվազման վրա՝ նպաստելով ծառայությունների՝ նախորդ տարվա համեմատ ցածր աճի (այդ թվում՝ առևտրի նվազման) ձևավորմանը: Վերջինս, սակայն, փոխհատուցվել է հիմնականում գյուղատնտեսության բարձր աճի, ինչպես նաև արդյունաբերության (հանքագործության արտահանման հաշվին) աճի ցուցանիշներով:

**Գծապատկեր 1.** 2014-2015 թվականների հունվար-հունիս ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ:

**Արդյունաբերություն[[1]](#footnote-1):** 2015 թվականի հունվար-հունիսին արդյունաբերությունն աճել է՝ պայմանավորված հանքագործական արդյունաբերությամբ: Արձանագրվել է արդյունաբերական արտադրանքի թողարկման ծավալի 5.1% աճ: Չնայած միջազգային շուկայում մետաղների գների նվազման միտումին՝ արդյունաբերությանը հիմնականում նպաստել է հանքագործական արդյունաբերության 34.8% աճը, որը պայմանավորված է Թեղուտի հանքավայրի շահագործման մեկնարկով:

Մշակող արդյունաբերությունը նվազել է՝ հիմնականում կրելով արտաքին տնտեսական զարգացումների ազդեցությունը: Մշակող արդյունաբերությունը նվազել է 2.1%-ով, որին հիմնականում նպաստել են սննդամթերքի (7.7%), խմիչքների (17.9%) և հիմնային մետաղների (7.2%) արտադրության նվազումները: Մշակող արդյունաբերությանը բացասական նպաստող ենթաճյուղերի ցուցանիշները պայմանավորված են գործընկեր երկրների տնտեսական զարգացումների արդյունքում ինչպես արտաքին պահանջարկի նվազմամբ, այնպես էլ դրամական փոխանցումների անկման հետևանքով իրական տնօրինվող եկամտի նվազմամբ: Մշակող արդյունաբերությանն էական դրական նպաստում է ունեցել ծխախոտային արտադրատեսակների արտադրության 45.9% աճը, որը պայմանավորված է ծխախոտի արտահանման ծավալների (հիմնականում դեպի Իրաք) աճով:

Էլեկտրաէներգիայի և ջրամատակարարման ճյուղերն աճի ցուցանիշներ են արձանագրել: Էլեկտրաէներգիայի և ջրամատակարարման ճյուղերում արձանագրվել է համապատասխանաբար 3.5% և 9.6%: Էլեկտրաէներգիայի աճը հունվար-հունիսին պայմանավորվել է արտահանման 10.2% աճով: Էլեկտրաէներգիայի արտադրության աճը հիմնականում ապահովվել է ՀԷԿ-երի և ՀԱԷԿ-ի կողմից արտադրության ծավալների համապատասխանաբար 11.1% և 12.7% աճերի հաշվին, իսկ Ջէկ‑երի կողմից արտադրված էլեկտրաէներգիան նվազել է 17.8%-ով:

**Գյուղատնտեսություն:** Գյուղատնտեսությունը երկնիշ աճի ցուցանիշ է արձանագրել` պայմանավորված բուսաբուծության աճով: 2015 թվականի հունվար-հունիսին գյուղատնտեսության համախառն թողարկումն աճել է իրական արտահայտությամբ 15.3%-ով: Գյուղատնտեսության աճը հիմնականում պայմանավորված էր բուսաբուծության 38.7% աճով: Անասնաբուծությունը և ձկնորսությունը նույնպես նպաստել են գյուղատնտեսությանը՝ աճելով 4.5%-ով և 29.6%-ով: Անասնաբուծության ճյուղի աճը պայմանավորված էր մսի արտադրու­թյան՝ 4.9%, կաթի արտադրության՝ 3.8% և ձվի արտադրության 0.7% աճերով:

**Շինարարություն:** Շինարարությունը համեստ աճի միտում է դրսևորել, որը հիմնականում ֆինանսավորվել է բնակչության միջոցների հաշվին: 2015 թվականի հունվար-հունիսին շինարարությունն իրական արտահայտությամբ աճել է 0.6%-ով: Շինարարության ծավալների ա­ճին հիմնականում դրականորեն է նպաստել բնակչության միջոցների հաշվին իրականացված շինարարության աճը (15%): Շինարարությանը բացասաբար է նպաստել համայնքների միջոցների (74,9%), կազ­մա­կերպությունների միջոցների (0,6%) հաշվին իրականացված շինարարությունների նվազումը:

Ըստ տնտեսական գործունեության տեսակների շինարարությանը հիմնականում դրականորեն են նպաստել անշարժ գույքի հետ կապված գործունեությանը (15,1%), կացության և հանրային սննդի (58,1%), ինչպես նաև մշակույթ, զվարճություններ և հանգստի (120%) ծառայությունների ենթաճյուղերին ուղղվող աճերը:

Ըստ տնտեսական գործունեության տեսակների շինարարությանը բացասաբար են նպաստել տրանսպորտին (-36.9%), մշակող արդյունաբերությանը (-45,1%), հանքագործությանն (-36.6%) ու էլեկտարականությանն (-21,4%) ուղղված շինարարությունների նվազումները:

**Ծառայություններ և առևտուր:** 2015 թվականի հունվար-հունիսին ծառայությունների աճը զիջել է տնտեսական ակտիվության աճին: Մատուցված ծառա­յու­թյունների ծավալը նախորդ տարվա նույն ժամանակահատվածի նկատմամբ իրական ար­տա­հայտությամբ աճել է 3.3%-ով, որին հիմնականում նպաստել են մշակույթի, զվարճու­թյուն­ների և հանգստի (72.9%) և ֆինանսական և ապահովագրական գործունեության (5.8%) աճերը:

Ծառայությունների աճին բացասաբար են նպաստել հիմնականում տեղեկատվության ու կապի (-5.1%), վարչարարական օժանդակ գործունեության (-26.4%), ինչպես նաև տրանսպորտի ենթաճյուղերը (-1.9%):

2015 թվականի հունվար-հունիս ամիսներին առևտրի շրջանառությունը նախորդ տարվա նույն ժամանակաշրջանի համեմատ հա­մա­դրելի գներով նվազել է 5.1%-ով: Առևտրի անկումը պայմանավորվել է մանրածախ, մեծածախ և ավտոմեքենաների առևտրի շրջանառության ծավալների համապատասխանաբար 6.7%, 2.4% և 6.0% նվազմամբ:

Առևտրի նվազումը և ծառայությունների դանդաղ աճը հիմնականում արտերկրից դրամական փոխանցումներից զուտ ներհոսքի կտրուկ նվազման արդյունքում բնակչության իրական տնօրինվող եկամուտների կրճատման, ինչպես նաև վարկավորման ծավալների իրական նվազման հետևանք են:

**Տրանսպորտ և կապ:** 2015 թվականի հունվար-հունիսին հանրապետությունում ընդհանուր օգտագործման տրանսպորտով բեռնափոխադրումների ծավալը՝ դանդաղ աճի, իսկ ուղևորափոխադրումների ծավալը նվազման միտում է դրսևորել:

Ընդհանուր օգտագործման տրանսպորտով բեռնափոխադրումների ծավալն աճել է հիմնականում ավտոմոբիլային տրանսպորտի հաշվին: Արձանագրվել է 2014 թվականի նույն ժամանակաշրջանի համեմատ բեռնափոխադրումների ծավալի 3.6% աճ: Այն պայմանավորված էր ավտոմոբիլային տրանսպորտով բեռնափոխադրումների 18.1% աճով: Ընդհանուր օգտագործման տրանսպորտի մյուս բոլոր տեսակներով բեռնափոխադրումների նվազում է արձանագրվել: Այսպես, բեռնափոխադրումներին էական բացասական նպաստում է ունեցել երկաթուղային տրանսպորտի 11.9%-ով նվազումը, որը պայմանավորված է ներհանրապետական բեռնափոխադրումների 21.6% նվազմամբ: Օդային տրանսպորտով[[2]](#footnote-2) և մայրուղային խողովակաշարային տրանսպորտով բեռնափոխադրումները նույնպես նվազել են՝ համապատասխանաբար 15.1%-ով և 8.8%-ով:

Ընդհանուր օգտագործման տրանսպորտով ուղևորափոխադրումների ծավալը նվազել է հիմնականում ավտոմոբիլային տրանսպորտի հաշվին: 2015 թվականի հունվար-հունիսին ուղևորափոխադրումների ծավալը նվազել է 6.6%-ով: Ուղևորափոխադրումների նվազմանը գերակշիռ մասնակցություն է ունեցել ավտոմոբիլային տրանսպորտով ուղևորափոխադրումների 7.4% նվազումը: Երկաթուղային և օդային տրանսպորտով ուղևորափոխադրումները նույնպես նվազել են` համապատասխանաբար 6.8%-ով և 4.8%-ով: Աննշան՝ 1% աճ է արձանագրվել միայն էլեկտրատրանսպոտով ուղևորափոխադրումների մասով:

2015 թվականի հունվար-հունիսին կապի ծառայությունները նվազման միտում են դրսևորել: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 5.4%-ով, ինչը հիմնականում պայմանավորված է հեռահաղորդակցման ծառայությունների 6.0%-ով կրճատմամբ, որը հիմնականում հեռախոսային (լարային) հեռահաղորդակցման ծառայությունների 12,3% նվազման արդյունք է:

**Աշխատանքի շուկա**

Իրական և անվանական աշխատավարձերն աճել են՝ գերազանցելով վերջին տարիներին դրսևորած միտումները: 2015 հունվար-հունիսին միջին ամսական անվանական աշխատավարձը 2014 թվականի նույն ժամանակահատվածում գրանցված ցուցանիշի նկատմամբ աճել է 10.8%-ով` կազմելով 178391 դրամ: Միջին ամսական անվանական աշխատավարձի ցուցանիշները պետական և ոչ պետական հատվածներում աճել են 13.9%-ով և 7.4%-ով` կազմելով համապատասխանաբար 158358 դրամ և 206816 դրամ: Իրական աշխատավարձը 2014 թվականի նույն ժամանակահատվածի համեմատ աճել է 5.4%-ով: 2015 առաջին կիսամյակում աշխատավարձերի աճը կրել է 2014 թվականին պետական հատվածում աշխատավարձերի բարձրացման և նվազագույն աշխատավարձի բարձրացման ազդեցությունը:

2015 թվականին գործազուրկների թվաքանակն աճում է: 2015 թվականի հունվար-հունիսին պաշտոնապես գրանցված գործազուրկների թվաքանակը հանրապետությունում նախորդ տարվա նույն ժամանակահատվածի նկատմամբ աճել է 20.3%-ով՝ կազմելով 71.4 հազար մարդ: Միևնույն ժամանակ 2015 թվականի հունվար-մարտին գործազրկության մակարդակը կազմել է 19.1%[[3]](#footnote-3), որը նախորդ տարվա նկատմամբ աճել է 1.4 տոկոսային կետով: Գործազուրկների թվաքանակի աճը կրում է ոլորտում մի շարք օրենսդրական և մեթոդաբանական փոփոխությունների ազդեցությունը, մասնավորապես՝ գործազուրկ են համարվում նաև հաշմանդամները և այն հողի սեփականատերերը, որոնք իրականում զբաղված չեն:

**Համախառն պահանջարկ[[4]](#footnote-4)**

2015 թվականի առաջին կիսամյակում տնտեսական աճն ուղեկցվել է ներքին պահանջարկի նվազմամբ և զուտ արտահանման բարելավմամբ:

***Սպառում:*** Վերջնական սպառումը նվազել է՝ պայմանավորված մասնավոր հատվածի սպառման ծախսերի նվազմամբ, որի ազդեցությունը տնտեսության վրա մեղմվել է խթանող հարկաբյուջետային քաղաքականության միջոցով: 2015 թվականի առաջին կիսամյակում վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ նվազել է 2.2%-ով: Վերջնական սպառման կառուցվածքում պետական և մասնավոր սպառման տեսակարար կշիռները 2015 թվականի հունվար-հունիսին կազմել են համապատասխանաբար 14.7% և 85.3%, ընդ որում խթանող հարկաբյուջետային քաղաքականության արդյունքում պետական սպառումը նախորդ տարվա համեմատ իրական արտահայտությամբ աճել է շուրջ 2.7%-ով, իսկ ներհոսող դրամական փոխանցումների նվազմամբ պայմանավորված մասնավոր հատվածի տնօրինվող եկամտի նվազման և վարկավորման ծավալների իրական նվազման հետևանքով մասնավոր սպառումն իրական արտահայտությամբ նվազել է 3%-ով:

***Ներդրումներ:*** Կապիտալ ներդրումները նվազել են՝ պայմանավորված մասնավոր ներդրումների նվազմամբ: 2015 թվականի առաջին կիսամյակում կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են 2.8%-ով` պայմանավորված մասնավոր ներդրումների շուրջ 5.6% իրական նվազմամբ: Մասնավոր ներդրումների նվազմանը նպաստել են շինարարության աճի տեմպերի դանդաղումը, տնտեսության իրական հատվածի վարկավորման աճի տեմպերի դանդաղումը և օտարերկրյա ուղղակի ներդրումների նվազումը: Մասնավոր ներդրումների թույլ ակտիվության բացասական հետևանքները մեղմելու նպատակով իրականացվել է խթանող հարկաբյուջետային քաղաքականություն, որի արդյունքում 2015 թվականի հունվար-հունիս ամիսներին պետական ներդրումներն իրական արտահայտությամբ աճել են 16.9%-ով:

Ներդրումների փոփոխությանը դրականորեն է նպաստել ծառայությունների և գյուղատնտեսության ճյուղում կատարված ներդրումների աճը, բացասական նպաստում է ունեցել արդյունաբերության ճյուղում կատարված ներդրումների նվազումը [[5]](#footnote-5):

***Զուտ արտահանում:*** Զուտ արտահանումը բարելավվել է՝ հիմնականում պայմանավորված ներմուծման նվազմամբ: 2015 թվականի հունվար-հունիսին ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ դրամային արտահայտությամբ աճել են 0.7%-ով: Արտահանման ցածր աճը պայմանավորված է արտաքին պահանջարկի նվազմամբ, արտաքին շուկաներում արտահանողների գնային մրցունակության թուլացմամբ և դոլարի նկատմամբ դրամի փոխարժեքի արժեզրկմամբ: Մյուս կողմից, ապրանքների և ծառայությունների ներմուծումն իրական արտահայտությամբ նվազել է 20%-ով, ինչը պայմանավորված է եղել բնակչության տնօրինվող եկամտի իրական նվազմամբ և տնտեսական ակտիվության ցածր մակարդակով:

**Գներ և սակագներ**

2015 թվականի երկրորդ եռամսյակում ՀՀ սպառողական շուկայում դեռևս պահպանվել է թիրախից բարձր գնաճային միջավայրը: Հունվար-հունիսին միջին գնաճը կազմել է 5.1%, ինչը հիմնականում պայմանավորվել է պարենային ապրանքների (ներառյալ՝ ոգելից խմիչք և ծխախոտ) գների 5.6% աճով, ոչ պարենային ապրանքների գների՝ 5.7% և ծառայությունների սակագների՝ 3.7% աճով:

ՀՀ սպառողական շուկայում արձանագրված 5.5% 12-ամսյա գնաճն առավելապես պայմանավորվել է պարենային ապրանքների (ներառյալ՝ ոգելից խմիչքը և ծխախոտը) ապրանքախմբում արձանագրված 5.2% գնաճով, ոչ պարենային ապրանքների խմբում արձանագրվել է 7.0% գնաճ և բնակչությանը մատուցված ծառայությունների ոլորտում արձանագրվել է 4.1% սակագների հավելաճ:

**Արտաքին հատված**

Արտաքին հատվածի ցուցանիշների ստորև ներկայացված գնահատականները նախնական են և հիմնված են ընթացիկ տարվա վեց ամիսների ճշգրտված պաշտոնական տվյալների վրա, որոնք դեռևս ենթակա են լրացուցիչ վերանայման (կապված ՀՀ և ԵԱՏՄ երկրների միջև փոխադարձ առևտրի վերաբերյալ մաքսային մարմիններին ներկայացվող նոր վիճակագրական ձևի՝ ոչ բոլոր ռեսպոնդենտների կողմից ներկայացմամբ):

 2015 թվականի առաջին կիսամյակում ձևավորվել է տնտեսության արտաքին հատվածը բնութագրող ցուցանիշների վատթարացում: Արտահանման նվազմանը զուգընթաց տարեսկզբի համեմատ նվազել են նաև Հայաստան ներհոսող տրանսֆերտները և գործոնային եկամուտները, ինչը, սակայն, ներմուծման առաջանցիկ նվազման պայմաններում չի նպաստել ընթացիկ հաշվի պակասուրդի ավելացմանը:

***Արտաքին առևտուր (դոլարային արտահայտությամբ)[[6]](#footnote-6):*** 2015 թվականի առաջին վեց ամիսներին կրճատվել են և՛ արտաքին առևտրաջրջանառությունը և՛ առևտրային հաշվեկշռի բացասական մնացորդը: 2015 թվականի առաջին վեց ամիսներին ապրանքների գծով արտաքին առևտրի բացասական մնացորդը (տե՛ս Գծապատկեր 3) կազմել է 797.3 մլն ԱՄՆ դոլար` նախորդ տարվա նույն ժամանակաշրջանի նկատմամբ բարելավվելով 40.7%-ով (հիմնականում պայմանավորված արտահանման նվազման համեմատ ներմուծման առաջանցիկ կրճատմամբ)[[7]](#footnote-7):

**Գծապատկեր 3.** Առևտրային հաշվեկշռի դինամիկան հունվար-հունիս ամիսներին (մլն ԱՄՆ դոլար)

Արտաքին ապրանքաշրջանառությունը 2015 թվականի առաջին վեց ամիսների արդյունքներով կազմել է 2186.1 մլն ԱՄՆ դոլար` նախորդ տարվա համեմատ նվազելով շուրջ 20.6%-ով: Հաշվետու ժամանակահատվածում տեղի է ունեցել դոլարային արտահայտությամբ արտահանման և ներմուծման ծավալների նվազում. արտահանումը նվազել է 1.3%-ով` կազմելով 694.4 մլն ԱՄՆ դոլար, իսկ ներմուծումը` 27.2%-ով և կազմել է 1491.7 մլն ԱՄՆ դոլար:

***Ներմուծում:*** Տեղի է ունեցել ներմուծման զգալի կրճատում` պայմանավորված տնօրինվող եկամուտների նվազմամբ և ներմուծման գների աճով, ընդ որում` ներմուծման անկումը տեղի է ունեցել բոլոր ապրանքախմբերով: Ընթացիկ տարվա հունվար-հունիսին ներմուծումը կրճատվել է 27.2%-ով, ինչը հիմնականում պայմանավորված էր ոչ ԵԱՏՄ երկրներից ներմուծվող ապրանքների մաքսային դրույքաչափերի բարձրացման հետևանքով այդ երկրներից ներմուծվող ապրանքների գների աճով, ինչպես նաև բնակչության իրական տնօրինվող եկամուտների նվազման հանգամանքով:

2015 թվականի առաջին վեց ամիսներին արձանագրվել է ներմուծման անկում բոլոր ապրանքախմբերով: Նվազման ամենաբարձր` 5.5 տոկոսային կետը պայմանավորվել է «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրաքախմբով: Ներմուծման կառուցվածքում ամենամեծ` 21.4% կշիռ ունեցող «Հանքահումքային արտադրանք» ապրանքախումբը ներմուծման նվազմանը նպաստել է 5.2 տոկոսային կետով` շարունակելով 2013 թվականին սկիզբ առած բացասական նպաստման միտումը, ինչը հիմնականում պայմանավորված է ներքին պահանջարկի կրճատմամբ: Ներմուծման նվազմանը 4.4 տոկոսային կետով նպաստել է նաև «Վերգետնյա օդային և ջրային տրանսպորտի միջոցներ» ապրանքախմբի նվազումը, մյուս բոլոր ապրանքախմբերը փոքր բացասական նպաստումներ են ցուցաբերել:

Հաշվետու տարվա վեց ամիսների ընթացքում արձանագրվել է ներդրումային բնույթի[[8]](#footnote-8) ապրանքների ներմուծման 24.3% անկում, որը 3.9 տոկոսային կետով նպաստել է ներմուծման անկմանը: Սպառողական բնույթի ապրանքների ներմուծման մոտ 13% անկումը 2.2 տոկոսային կետով բացասական նպաստում է ունեցել, իսկ հումքային ապրանքների (այդ թվում բնական գազը և նավթը) ներմուծման մոտ 25% նվազումը ներմուծման անկմանը նպաստել է 11.3%-ով:

***Արտահանում:*** 2015 թվականի առաջին վեց ամիսների արդյունքներով արտահանումը նվազել է 1.3%-ով` հիմնականում պայմանավորված արտաքին պահանջարկի նվազմամբ: Արտահանման անկման ուղղությամբ նշանակալի նպաստում են ունեցել «Ոչ թանկարժեք մետաղներ և դրանցից պատրաստված իրեր» (3.9 տոկոսային կետ) և «Պատրաստի սննդի արտադրանք» (3.0 տոկոսային կետ) ապրանքախմբերը: Մյուս կողմից արտահանման անկմանը հակազդել են հիմնականում «Հանքահումքային արտադրանք» (7.1 տոկոսային կետ), «Բուսական ծագման արտադրանք» (1.2 տոկոսային կետ), «Տարբեր արդյունաբերական ապրանքներ» (0.8 տոկոսային կետ) և «Մանածագործական իրեր» (0.6 տոկոսային կետ) ապրանքախմբերը: Հայրենական ապրանքների նկատմամբ արտաքին պահանջարկի նվազումը մասամբ պայմանավորված է գործընկեր երկրների ազգային արժույթների՝ դոլարի նկատմամբ ավելի խորը արժեզրկմամբ, ինչը հանգեցրել է ՀՀ դրամի իրական արդյունավետ փոխարժեքի արժևորմանը և դրա հետևանքով արտահանվող ապրանքների մրցունակության անկմանը:

***Նորմալացված առևտրային հաշվեկշիռ[[9]](#footnote-9):*** Հետճգնաժամային տարիներին նորմալացված առևտրային հաշվեկշռի գործակիցը շարունակաբար բարելավվել է: Տնտեսական անվտանգությունը բնութագրող ցուցանիշներից է նորմալացված առևտրային հաշվեկշռի գործակիցը, որը հիմնականում պայմանավորված դոլարային արտահայտությամբ արտահանման առաջանցիկ աճով (ներմուծման առաջանցիկ անկմամբ)[[10]](#footnote-10)՝, հետճգնաժամային տարիներին բարելավվել է` 2015 թվականի առաջին կիսամյակում կազմելով -0.36 և շարունակելով նախորդ տարիներին ձևավորված բարելավման միտումը (տե՛ս Գծապատկեր 4):

**Գծապատկեր 4.** Նորմալացված առևտրային հաշվեկշռի գործակիցը (տարվա առաջին կիսամյակներ)

***Ներմուծման ծածկման գործակից:*** Ներմուծման ծածկման գործակիցը շարունակում է բարելավվել` հիմնականում պայմանավորված ներմուծման զգալի անկմամբ: Ընթացիկ տարվա առաջին կիսամյակի ընթացքում ներմուծման ծածկման գործակիցը նախորդ տարվա համեմատ աճել է 11.4 տոկոսային կետով` արտահանման հաշվին ֆինանսավորվել է ներմուծման 55%-ը (տե՛ս Գծապատկեր 5):

**Գծապատկեր 5.** Ներմուծման ծածկման գործակիցը[[11]](#footnote-11), տոկոսներով (առաջին կիսամյակներ)

***Ներճյուղային[[12]](#footnote-12) առևտուր:*** Պատրաստի սննդի արտադրանքը ՀՀ ներճյուղային առևտրի տեսանկյունից ամենամեծ երկկողմանի արտաքին առևտրի ապրանքախումբն է: 2015 թվականի առաջին կիսամյակի ՀՀ ներճյուղային առևտրի մակարդակի վերլուծությունը վկայում է «Պատրաստի սննդի արտադրանք», «Ոչ թանկարժեք մետաղներ և դրանցից պատրաստված իրեր», «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր», «Հանքահումքային արտադրանք», «Կաշվի հումք, կաշի, մորթի և դրանցից պատրաստված իրեր» և «Արվեստի ստեղծագործություններ» ապրանքախմբերի գծով երկկողմանի արտաքին առևտրի մասին (տե՛ս Գծապատկեր 6): Ընդ որում, նշված առաջին երեք խմբերի երկկողմանի արտաքին առևտուրը վերջին տարիներին համեմատաբար կայուն է:

**Գծապատկեր 6.** 2015 թվականի առաջին կիսամյակի ներճյուղային առևտուրը

Գծապատկերում դրական և բացասական նշանները տրամադրում են լրացուցիչ տեղեկատվություն և պայմանավորված են համապատասխան ապրանքախմբերի արտաքին առևտրային հաշվեկշռի դրական կամ բացասական մնացորդով: «Ոչ թանկարժեք մետաղներ և դրանցից պատրաստված իրեր» և «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր» (լրիվ երկկողմանի առևտուր) ապրանքախմբերի դրական առևտրային մնացորդները վկայում են մեր երկրի կողմից այդ ապրանքատեսակների գծով արտաքին աշխարհի պահանջարկը բավարարելու մասին:

Մնացած ապրանքախմբերով տեղի է ունեցել մեծ մասամբ միակողմանի առևտուր` ներքին պահանջարկը բավարարելու ուղղությամբ (բացասական առևտրային մնացորդ):

***Բացահայտված համեմատական առավելության գործակից[[13]](#footnote-13):*** Մի քանի ապրանքատեսակների գծով Հայաստանը համաշխարհային արտահանման մեջ ունի բացահայտված համեմատական առավելություն: Բացահայտված համեմատական առավելության գործակցի վերլուծությունը վկայում է որոշ ապրանքատեսակների գծով համաշխարհային շուկայում Հայաստանի համեմատական առավելության մասին (տե՛ս Գծապատկեր 7): Նշված ապրանքատեսակներից են Հայաստանից արտահանվող հետևյալ ապրանքները. ոգելից խմիչքներ և ծխախոտ («Պատրաստի սննդի արտադրանք» ապրանքախումբ), անմշակ ոսկի («Թանկարժեք ու կիսաթանկարժեք քարեր, թանկարժեք մետաղներ և դրանցից իրեր»), պղնձե ոլորված լարեր, հաղորդալարեր և պղնձյա գամեր («Ոչ թանկարժեք մետաղներ և դրանցից պատրաստված իրեր»), բնական մեղր («Կենդանի կենդանիներ և կենդանական ծագման արտադրանք»), քար` մշակած հուշարձանների կամ շինարարության համար և ապրանքներ քարից («Իրեր քարից, գիպսից, ցեմենտից»), կարբիդ («Հանքահումքային արտադրանք») և այլ ապրանքատեսակներ:

**Գծապատկեր 7.** Բացահայտված համեմատական առավելության գործակից

***Արտաքին առևտուրն ըստ գործընկեր երկրների:*** Գործընկեր երկրների կազմը գրեթե չի փոփոխվել, մինչդեռ արտաքին առևտրաշրջանառության աշխարհագրական կառուցվածքում տեղի են ունեցել որոշակի փոփոխություններ: Ընթացիկ տարվա վեց ամիսներին արտաքին առևտրաշրջանառության 26.7%-ը բաժին է ընկել ԱՊՀ, 26.6%-ը` ԵՄ և 46.7%-ը՝ այլ երկրներին` նախորդ տարվա հանապատասխանաբար 27.3%-ի, 28%-ի և 44.7%-ի դիմաց: Չնայած այլ երկրների կշիռը ՀՀ արտաքին առևտրաշրջանառության մեջ աճել է, այնուհանդերձ վերջինիս ծավալները նախորդ տարվա վեց ամիսների համեմատ նույնպես կրճատվել են (13.9%-ով), ինչը հիմնականում պայմանավորվել է այդ երկրներից ներմուծման ծավալների կրճատմամբ (նպաստումը` 22.1 տոկոսային կետ), մինչդեռ արտահանման ծավալներն աճել են` հակազդելով այդ երկրների հետ առևտրաշրջանառության նվազմանը (նպաստումը` 5.2 տոկոսային կետ):

 2015 թվականի առաջին կիսամյակում ՀՀ խոշոր առևտրային գործընկեր-երկրների շրջանակում ընդգրկված էին Չինաստանը (առևտրաշրջանառության 10.6%, նախորդ տարվա 9.3%-ի դիմաց), Գերմանիան (համապատասխանաբար` 7.5% և 7.8%), Իրանը (6.1% և 4.8%), ԱՄՆ-ն (4% և 3.9%), Իտալիան (4.5% և 3.8%), Վրաստանը (3.3% և 2.7%), Կանադան (2.9% և 1.8%), Թուրքիան (2.9% և 3.9%), Բուլղարիան (2.5% և 2.5%), Իրաքը (2.5% և 1.9%), ինչպես նաև ԱՊՀ երկրներից` Ռուսաստանը (22.5% և 22.9%) և Ուկրաինան (2.8% և 3.3%): Վերջիններիս բաժին է ընկել ՀՀ և ԱՊՀ երկրների միջև տարվա առաջին վեց ամիսների ընթացքում կատարված ապրանքաշրջանառության շուրջ 94.9%-ը: Հանրապետության թվով 38 հիմնական գործընկեր երկրները մեծամասամբ (մոտ 80%-ը) հանդիսանում են ԱՀԿ անդամ պետություններ:

***Երկկողմանի փոխարժեք:*** ՀՀ դրամի փոխարժեքը ԱՄՆ դոլարի նկատմամբ, չնայած հարաբերական կայունացմանը, դեռևս պահպանում է արժեզրկման միտումը: Անցյալ տարվա վերջին ԱՄՆ դոլարի նկատմամբ ՀՀ դրամի փոխարժեքի արագ տեմպերով արժեզրկումից հետո թեև ընթացիկ տարվա առաջին կիսամյակում փոխարժեքը հարաբերականորեն կայունացել է, այնուամենայնիվ անցյալ տարվա համապատասխան ժամանակահատվածի նկատմամբ այն դեռևս շարունակում է արժեզրկված մնալ:

Այսպես, 2015 թվականի առաջին կիսամյակի վերջի՝ հունիս ամսվա միջին փոխարժեքը կազմել է 475.12 դրամ մեկ ԱՄՆ դոլարի դիմաց, որը նախորդ տարվա հունիս ամսին ձևավորված միջինի (410.9) նկատմամբ արժեզրկվել է 13.5%-ով: Իսկ ընթացիկ տարվա հունվար-հունիս ամիսների միջին փոխարժեքը կազմել է 476.9 դրամ մեկ ԱՄՆ դոլարի դիմաց` նախորդ տարվա համապատասխան ժամանակահատվածի (411.9) նկատմամբ արժեզրկվելով 13.62%-ով՝ 2014 թվականի համապատասխան ցուցանիշի 0.06% արժևորման դիմաց: Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք է: Ընդ որում տարվա անցած ամիսներին դրամի արժեզրկմանը մասամբ նպաստել է նաև նախորդ տարվանից դիտարկվող կապիտալի ներհոսքի (հիմնականում ոչ առևտրային բնույթի փոխանցումների տեսքով) զգալի դանդաղումը:

**Գծապատկեր 8.** Դրամ/ԱՄՆ դոլար միջին (կուտակային) փոխարժեքի փոփոխության դինամիկան (նախորդ տարվա նույն ժամանակահատվածի համեմատ, %)

2015 թվականի առաջին կիսամյակում ՀՀ դրամի փոխարժեքը Եվրոյի նկատմամբ հիմնականում դրսևորել է արժևորման միտում՝ ընթացիկ տարվա հունվար-հունիս ամիսներին միջին արժեքով նախորդ տարվա նույն ժամանակահատվածի համեմատությամբ արժևորվելով 5.98%-ով: Իսկ ՌԴ ռուբլու նկատմամբ նշված ժամանակահատվածում ՀՀ դրամի փոխարժեքը թեև հետևողականորեն դրսևորել է արժևորման տեմպերի նվազման միտում, այնուամենայնիվ նախորդ տարվա նույն ժամանակահատվածի համեմատությամբ այն դեռևս շարունակում է մնալ էականորեն արժևորված. ընթացիկ տարվա հունվար-հունիս ամիսներին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժևորվել է 41%-ով:

***Արդյունավետ փոխարժեք:*** Իրական արդյունավետ փոխարժեքը շարունակում է մնալ զգալի արժևորված` իր բացասական ազդեցությունը թողնելով հայրենական ապրանքների արտահանման վրա: Արտաքին առևտրի տեսանկյունից առավել կարևոր արժույթներից բաղկացած «զամբյուղի» նկատմամբ ՀՀ ազգային արժույթը (անվանական արդյունավետ փոխարժեք) միջին արժեքով 2015 թվականի հունվար-մայիս ամիսներին նախորդ տարվա նույն ժամանակահատվածի համեմատ արժևորվել է 12.1%-ով[[14]](#footnote-14), ինչը նշանակում է, որ ՀՀ դրամն արժևորվել է (դրամի դիրքերը ուժեղացել են) հիմնական արժույթների միավորված գնի համեմատ, քանի որ վերոնշյալ «զամբյուղում» ընդգրկված մնացած երկրների արժույթները միջին հաշվով դոլարի նկատմամբ արժեզրկվել են ավելի շատ (մոտ 26%-ով), քան ՀՀ դրամը: Հիմնականում պայմանավորված անվանական արդյունավետ փոխարժեքի վարքագծով` իրական արդյունավետ փոխարժեքը միջին արժեքով նշված ժամանակահատվածում արժևորվել է 9.4%-ով (տե՛ս գծապատկեր 9):

**Գծապատկեր 9.** Իրական արդյունավետ փոխարժեքի (կուտակային) ամսական միջին շարժընթացը (նախորդ տարվա նույն ժամանակահատվածի նկատմամբ, %)



***Ֆինանսական շուկա և փողի ագրեգատներ:*** ՀՀ ֆինանսական շուկայում 2015 թվականի երկրորդ եռամսյակում նկատելի է 2014 թվականի տարեվերջի լարվածության զգալի թուլացում: 2015 թվականի հունիսին փողի բազան կազմել է շուրջ 818 մլրդ դրամ` նախորդ տարվա նույն ամսվա նկատմամբ աճելով ընդամենը 14.7%-ով: Ընդ որում, զուտ արտաքին ակտիվները նվազել են 10.7%‑ով, իսկ զուտ ներքին ակտիվերն աճել են 65.2%-ով:

Նույն ժամանակահատվածում փողի բազայում ԿԲ-ից դուրս կանխիկը նվազել է 7%-ով (տեսակարար կշիռը փողի բազայում կազմել է շուրջ 45.9%), իսկ պարտադիր պահուստները դրամով և արտարժույթով՝ աճել 44%-ով (տեսակարար կշիռը փողի բազայում կազմել է շուրջ 53.7%):

2015 թվականի հունիսին փողի զանգվածը կազմել է 1687 մլրդ դրամ` նախորդ տարվա նույն ժամանակահատվածի նկատմամբ աճելով 6.3%-ով: Ընդ որում, զուտ արտաքին ակտիվներն աճել են 57.7%-ով, իսկ զուտ ներքին ակտիվերը` 12.5%-ով:

Փողի զանգվածում բանկային համակարգից դուրս կանխիկը նվազել է 6.7%-ով, դրամային ավանդների բացասական նպաստումը փողի զանգվածի աճին կազմել է` 0.8 տոկոսային կետ, իսկ արտարժութով ավանդների դրական նպաստումը` 8.5 տոկոսային կետ[[15]](#footnote-15):

2015 թվականի հունիսին արտարժույթով ավանդների կշիռը փողի զանգվածում կազմել է 52.6%՝ նախորդ տարվա նույն ժամանակահատվածի նկատմամբ աճելով 5.2 տոկոսային կետով, իսկ արտարժույթով ավանդների կշիռն ընդհանուր ավանդների մեջ կազմել է 65.1%՝ աճելով 4.4 տոկոսային կետով:

2015 թվականի երկրորդ եռամսյակի ընթացքում նկատվել է 2014 թվականի տարեվերջից արձանագրված ներգրավված միջոցների ծավալների աճի դանդաղման միտում թե՛ արտարժույթով և թե՛ դրամով ավանդների համար: Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2015 թվականի հունիսին նախորդ տարվա նույն ամսվա նկատմամբ աճել են ընդամենը 7.2%-ով[[16]](#footnote-16): Արտարժույթով ավանդների կշիռը կազմում է 69.7%, նախորդ տարվա նույն ժամանակահատվածի 68.7%-ի համեմատ: Անհրաժեշտ է նշել, որ դրամով ներգրավված ավանդների աճը (3.7%) զիջում է արտարժույթով ավանդների աճին (8.7%): Նույն ժամանակահատվածում դրամային ավանդների տոկոսադրույքների միջին ամսական մակարդակը կազմել է 14.85%, 2014 թվականի 10.64%-ի համեմատ (մինչև մեկ տարի ժամկետով ներգրավված):

Վարկավորման աճը իրականում նշանակալի չէ, հատկապես դրամային: Առևտրային բանկերի կողմից ռեզիդենտներին և ոչ ռեզիդենտներին տրված վարկերը 2015 թվականի հունիսին նախորդ տարվա նույն ամսվա նկատմամբ աճել են 10.4%-ով[[17]](#footnote-17): Արտաժույթով վարկերի աճը կազմել է 16.4%, իսկ դրամով վարկավորման աճը` 0.4%, իսկ փոխարժեքի անփոփոխության պարագայում հաշվետու ժամանակահատվածի համար արտարժույթով վարկերի աճը կազմում է շուրջ 1%: Նշենք, որ վարկերի 66%-ը կազմում են արտարժույթով վարկերը, և աճը նախորդ տարվա նույն ժամանակահատվածի նկատմամբ կազմել է 3.4 տոկոսային կետ: ՀՀ դրամով վարկավորման միջին ամսական տոկոսադրույքը 2015 թվականի մարտին կազմել է 17.35%՝ 2014 թվականի նույն ամսում արձանագրված 16.46%-ի համեմատ:

2015 թվականի երկրորդ եռամսյակում առևտրային բանկերի՝ մինչև մեկ տարի ժամկետով ՀՀ դրամով ներգրավված ավանդների և վարկերի տոկոսադրույքների տարբերության միջև նվազման միտում է արձանագրվել, ի տարբերություն նախորդ տարվա նույն ժամանակահատվածում արձանագրված ցուցանիշի: Միջին եռամսյակային ցուցանիշը (սպրեդ) նախորդ տարվա նույն եռամսյակի համեմատ նվազել է 3.2 տոկոսային կետով՝ կազմելով 2.9 տոկոսային կետ:

2015 թվականի երկրորդ եռամսյակում ՀՀ պետական պարտատոմսերի շուկայում պահպանվել է տոկոսադրույքների բարձր մակարդակը: Այսպես, եթե 2014 թվականի նույն ժամանակահատվածում տեղաբաշխված պետական արժեթղթերի միջին եկամտաբերությունը կազմել է 10.04%, ապա հաշվետու ժամանակահատվածում այն կազմել է 14.47%: Նույն ժամանակահատվածում տեղաբաշխված պետական արժեթղթերի ծավալը կազմել է 34.5 մլրդ դրամ՝ նախորդ տարվա նույն ժամանակահատվածի 24.1 մլրդ դրամի համեմատ, իսկ միջին ժամկետայնությունը կազմել է 2105 օր՝ նախորդ տարվա նույն ժամանակահատվածի 2369 օրվա համեմատ:

 2015 թվականի երկրորդ եռամսյակում պետական (շուկայական) պարտատոմսերի նկատմամբ պահանջարկը գերազանցել է թողարկման ցուցանիշը 1.72 անգամ, իսկ տեղաբաշխում/թողարկում հարաբերակցության միջին մեծությունը կազմել է 0.91:

**Աղյուսակ 1.** Ֆինանսական շուկայի տոկոսադրույքները 2015 թվականի հունվար-հունիս ամիսների ընթացքում

|  |  |  |  |  |  |  |
| --- | --- | --- | --- | --- | --- | --- |
| Ամիսներ | **I** | **II** | **III** | **IV** | **V** | **IV** |
| Առևտրային բանկերի վարկեր\* | 16.77 | 18.71 | 19.11 | 17.05 | 17.66 | 17.35 |
| Առևտրային բանկերի ավանդներ\* | 12.06 | 13.99 | 15.21 | 13.26 | 15.26 | 14.85 |
| ՀՀ ԿԲ ռեպո գործառնություններ  | 9.5 | 10.5 | 10.5 | 10.5 | 10.5 | 10.5 |

\* Հաշվարկված է 16 օրից մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

***Հարկաբյուջետային հատված:*** Հարկաբյուջետային քաղաքականության մոտեցումը եղել է խթանող և միաժամանակ հավասարակշռված: Ընդ որում, նպատակ է դրվել չափավոր նպաստել տնտեսական վերականգնմանը, որի պայմաններում չի խաթարվի մակրոտնտեսական և հարկաբյուջետային կայունությունը: 2015 թվականի առաջին կիսամյակի արդյունքներով պետական բյուջեի ընդհանուր եկամուտները կազմել են 538.5 մլրդ դրամ՝ նախորդ տարվա նույն ժամանակահատվածի համեմատ աճելով 0.3%-ով, իսկ հարկային եկամուտները կազմել են 501.5 մլրդ դրամ՝ նախորդ տարվա նույն ժամանակահատվածի համեմատ աճելով 0.3%-ով:

Պետական բյուջեի ծախսերը 2015 թվականի առաջին կիսամյակի արդյունքներով կազմել են 595.1 մլրդ դրամ՝ նախորդ տարվա նկատմամբ աճելով 15.7%-ով: Ընդ որում, ընթացիկ ծախսերը կազմել են 554.0 մլրդ դրամ, նախորդ տարվա նույն ժամանակահատվածի համեմատ աճել են 14.9%‑ով, իսկ ոչ ֆինանսական ակտիվների գծով ծախսերը կազմել են 42.6 մլրդ դրամ՝ նախորդ տարվա նույն ժամանակահատվածի 33.9 մլրդ դրամի դիմաց:

2015 թվականի առաջին կիսամյակում հավաքագրված եկամուտների և կատարված ծախսերի արդյունքում պետական բյուջեն կատարվել է 56.6 մլրդ դրամ պակասուրդով՝ նախորդ տարվա նույն ժամանակահատվածում ձևավորված 22.1 մլրդ դրամ հավելուրդի համեմատ:

*Հարկաբյուջետային ազդակը:* 2015 թվականի առաջին կիսամյակի արդյունքներով նախորդ տարվա նույն ժամանակահատվածի նկատմամբ գրանցվել է ընդլայնող հարկաբյուջետային ազդակ:

**Գծապատկեր 10.** Հարկաբյուջետային ազդակը 2012 թվականից՝ եռամսյակներով

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2015 թվականի առաջին կիսամյակում ՀՀ կառավարության կողմից կանխատեսվել էր շուրջ 546.2[[18]](#footnote-18) մլրդ դրամ բյուջետային եկամուտների ստացում: «Հայաստանի Հանրապետության 2015 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով Կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների ծրագիրն ավելացվել է 18.9 մլրդ դրամով (3.5%-ով) և կազմել 565.1 մլրդ դրամ, որից 556 մլրդ դրամը` ներքին աղբյուրներից ստացվող եկամուտների, 9.1 մլրդ դրամը` պաշտոնական դրամաշնորհների գծով: Հաշվետու կիսամյակում ստացվել են 538.5 մլրդ դրամի փաստացի եկամուտներ` ապահովելով ՀՀ կառավարության ծրագրով կանխատեսված ցուցանիշի 95.3%-ը: Նշված գումարից 534.4 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 96.1%-ը, 4.1 մլրդ դրամը` պաշտոնական դրամաշնորհները, որոնք 54.4%‑ով զիջել են ծրագրված ցուցանիշը: Հարկային եկամուտների և պետական տուրքերի կիսամյակային ծրագիրը կատարվել է 95.5%‑ով, այլ եկամուտներինը` 107.1%-ով: Նշենք, որ ՀՀ պետական հիմնարկների արտաբյուջետային եկամուտները կազմել են 15.3 մլրդ դրամ կամ առաջին կիսամյակում նախատեսված մուտքերի 94.1%‑ը: Առանց արտաբյուջետային միջոցների` պետական բյուջեի եկամուտները կազմել են 523.2 մլրդ դրամ` ապահովելով 95.3% կատարողական: 2014 թվականի առաջին կիսամյակի համեմատ պետական բյուջեի եկամուտներն աճել են 0.3%-ով կամ 1.9 մլրդ դրամով: Մասնավորապես` հարկային եկամուտներն ու պետական տուրքերը և այլ եկամուտներն աճել են համապատասխանաբար 0.3%-ով (1.5 մլրդ դրամով) և 5%-ով (1.6 մլրդ դրամով), իսկ պաշտոնական դրամաշնորհների գծով մուտքերը նվազել են 22.6%-ով կամ 1.2 մլրդ դրամով:

**Գծապատկեր 11.** ՀՀ պետական բյուջեի եկամուտները 2014-2015թթ. առաջին կիսամյակներում



Այլ եկամուտների առաջանցիկ աճի արդյունքում նախորդ տարվա նույն ժամանակահատվածի համեմատ ՀՀ պետական բյուջեի եկամուտներում այլ եկամուտների տեսակարար կշիռն աճել է 0.3 տոկոսային կետով և կազմել 6.1%: Միևնույն ժամանակ, նախորդ տարվա նույն ժամանակահատվածի համեմատ համապատասխանաբար 0.1 և 0.2 տոկոսային կետով նվազել են հարկային եկամուտների ու պետական տուրքերի և պաշտոնական դրամաշնորհների տեսակարար կշիռները՝ կազմելով 93.1% և 0.8%:

**Գծապատկեր 12.** ՀՀ պետական բյուջեի եկամուտների կառուցվածքը 2014-2015թթ. առաջին կիսամյակներում

# Հարկային եկամուտներ և պետական տուրքեր

2015 թվականի առաջին կիսամյակի ՀՀ պետական բյուջեի եկամուտների 93.1%‑ն ապահովվել է հարկային եկամուտների և պետական տուրքերի հաշվին, որոնք կազմել են շուրջ 501.5 մլրդ դրամ և 95.5%‑ով ապահովել Կառավարության լիազորությունների շրջանակներում ճշտված ծրագիրը: 2014 թվականի առաջին կիսամյակի համեմատ հարկային եկամուտները և պետական տուրքերն աճել են 0.3%-ով: Չնայած նշված մուտքերը նախորդ տարվա նույն ժամանակահատվածի համեմատ ընդհանուր առմամբ զգալի փոփոխություն չեն կրել, առանձին հարկատեսակներ դրսևորել են տարբեր վարքագիծ: Մասնավորապես` աճ է արձանագրվել եկամտային հարկի, մաքսատուրքի, բնապահպանական և բնօգտագործման վճարների ու ակցիզային հարկի մուտքերի գծով: Բացի այդ, 2014 թվականի հուլիսի 1-ից «Կուտակային կենսաթոշակների մասին» ՀՀ օրենքում կատարված փոփոխությամբ սահմանվել է նոր հարկատեսակ` նպատակային սոցիալական վճարը, որի գծով հաշվետու ժամանակահատվածում ՀՀ պետական բյուջե է մուտքագրվել 4.9 մլրդ դրամ: Միևնույն ժամանակ, մի շարք հարկատեսակների (ավելացված արժեքի հարկի, շրջանառության հարկի, շահութահարկի, պարտադիր սոցիալական ապահովության վճարների գծով նախորդ տարիների պարտավորությունների վճարումից ստացված միջոցների և պետական տուրքի) գծով նախորդ տարվա առաջին կիսամյակի համեմատ արձանագրվել է անկում: Արդյունքում հարկերի և տուրքերի ընդհանուր մուտքերը նախորդ տարվա առաջին կիսամյակի համեմատ բացարձակ մեծությամբ արձանագրել են 1.5 մլրդ դրամով աճ:

2015 թվականի առաջին կիսամյակում հարկային եկամուտների և պետական տուրքերի 38.4%‑ն ապահովվել է *ավելացված արժեքի հարկի* հաշվին: Այն կազմել է 192.6 մլրդ դրամ և 6.6%‑ով կամ 13.5 մլրդ դրամով զիջել նախորդ տարվա նույն ցուցանիշը: ԱԱՀ‑ի մուտքերից 94.3 մլրդ դրամը ստացվել է ՀՀ սահմանին հարկումից, 98.3 մլրդ դրամը` ապրանքների և ծառայությունների ներքին շրջանառությունից: Ներքին շրջանառությունից ստացված մուտքերը նախորդ տարվա առաջին կիսամյակի համեմատ աճել են 17.1%‑ով կամ 14.3 մլրդ դրամով: Մաքսային սահմանին գանձված մուտքերը նախորդ տարվա առաջին կիսամյակի համեմատ նվազել են 22.8%‑ով կամ 27.9 մլրդ դրամով:

2014 թվականի նոյեմբերի 20-ին Հայաստանի Հանրապետության Ազգային ժողովի կողմից ընդունված` «Ավելացված արժեքի հարկի մասին» Հայաստանի Հանրապետության օրեն­քում լրացում կատարելու մասին» Հայաստանի Հան­րա­պետու­թյան ՀՕ-174-Ն օրենքով (ուժի մեջ է մտել 2014 թվականի դեկտեմբերի 27-ից) սահմանվել է, որ ԱԱՀ-ից ազատված է «Ավտոմոբիլային տրանսպորտի մասին» Հայաստանի Հան­րա­պե­տու­թյան օրենքի 17-րդ հոդվածի 1-ին մասի երկրորդ պարբերությամբ սահմանված` ֆիզիկական անձանց կողմից մեկ մարդատար-տաքսի ավտոմոբիլով փոխադրումների իրականացումը:

2014 թվականի նոյեմբերի 19-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրա­ցումներ կատա­րելու մասին» ՀՕ-186-Ն (ուժի մեջ է մտել 2015 թվա­կանի հունվարի 1-ից) օրեն­քով սահմանվել է, որ՝

1. ՀՀ կառա­վարության որոշմամբ ընտրված կազմակերպությունների և անհատ ձեռնարկատերե­րի կող­մից ներդրումային ծրագրերի շրջանակներում, ներմուծվող ապրանքների նկատ­մամբ ՀՀ մաքսային սահմանին ԱԱՀ-ի գումարների վճարման ժամկետների հետաձգման՝ «Ավե­լաց­ված արժեքի հարկի մասին» ՀՀ օրենքի 6.1 հոդ­վա­ծով սահմանված արտոնությունը կիրառվում է` անկախ ներմուծվող ապրանքների մաքսային արժեքի մեծությունից,
2. 2015 թվականի հունվարի 1-ից այն անձինք, որոնց կողմից նախորդ օրացուցային տարվա ընթացքում իրականացված` օրենքի 6-րդ հոդվածի 1-ին, 2-րդ և (կամ) 3-րդ կետերով սահմանված գործարքների հարկվող շրջանառությունը (առանց ԱԱՀ-ի) չի գերազանցել 100 միլիոն դրամը, ԱԱՀ‑ի գծով հաշվանցումներ կատարելու համար օրենքով սահմանված մնացած բոլոր պայմանները բավարարված համարվելու դեպքերում ձեռք բերված ապրանքների ու ստաց­ված ծառայությունների գծով հարկային հաշիվներում առանձնացված ԱԱՀ-ի գումարները կարող են հաշվանցել նաև առանց մատակարարներին կամ ծառայություն մատուցողներին վճարում կատարելու:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 4.2%-ն ապահովվել է *ակցիզային հարկի* հաշվին՝ կազմելով ավելի քան 21 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է շուրջ 13.1 մլրդ դրամ, հանրապետությունում արտադրվող ենթաակցիզային ապրանքների հարկումից` 8 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 5.1%-ով կամ ավելի քան 1 մլրդ դրամով` հիմնականում պայմանավորված ներմուծվող ենթաակցիզային ապրանքների գծով մուտքերի 7.7% աճով: Տեղական արտադրության ենթաակցիզային ապրանքների հարկումից ստացված մուտքերն աճել են 1.1%‑ով:

Եվրասիական տնտեսական միությանը Հայաստանի Հանրապետության անդամակցությամբ պայմանավորված՝ ՀՀ հարկային հարաբերությունների կարգավորումներում կատարվել են հետևյալ փոփոխու­թյուն­ները.

1. վերանայվել են ԵՏՄ անդամ երկր­ներից ՀՀ ներ­մուծվող ապրանքների համար անուղղակի հարկերի հաշվարկման կարգը և ժամկետները: Մասնավորապես` սահմանվել է, որ ԵՏՄ անդամ պետություններից ներմուծվող ապրանքների մասով հաշվարկված ԱԱՀ-ի և ակցիզային հարկի գումարները (բացառությամբ ակցիզային դրոշմանիշներով պարտադիր դրոշ­մա­վորման ենթակա ապրանքների համար հաշվարկված ակցիզային հարկի գումարների) ՀՀ պետական բյուջե են վճարվում մինչև ապրանքները ՀՀ տարածք փաստացի ներմուծելու օրն ընդգրկող ամսվան հաջորդող ամսվա 20-ը ներառյալ՝ որպես հարկային մարմնին վճարվող գումարներ: Ակցիզային դրոշմանիշներով պարտադիր դրոշմավորման ենթակա ապրանքների ներ­մուծման համար հաշվարկված ակցիզային հարկի գումարները ՀՀ պետական բյուջե են վճարվում «Ակցիզային հարկի մասին» ՀՀ օրենքով սահմանված՝ ներմուծման օրվան հաջոր­դող 10-օրյա ժամկետում՝ որպես մաքսային մարմնին վճարվող գումարներ.
2. եթե հարկ վճարողի կողմից հարկային մարմին ներկայացված ներմուծման հարկային հայտարարագրերում արտացոլված՝ ներմուծվող ապրանքների՝ ԱԱՀ-ով և (կամ) ակցիզային հարկով հարկման բազաները փոքր են հարկային մարմնի տեղեկատվական բազայում ներ­մուծ­ման հաշվետու ժամանակաշրջանում առկա՝ նույն ապրանքների ներմուծման հարկման բազայի 80%-ից, ապա հարկային մարմնի ներկայացրած գրավոր ծանուցագրի հիման վրա, մինչև այդ ծանուցագրի ներկայացման օրվան հաջորդող տասներորդ օրը ներառյալ, ներ­մու­ծողի կողմից վճարվում են ծանուցագրում նշված հարկման բազայի 80%-ի և իր կողմից հաշ­վարկված հարկման բազայի տարբերությունից հաշվարկվող հարկերը: Միաժա­մա­նակ սահ­մանվել է, որ ծանուցագրում նշված գումարի նկատմամբ հաշվարկվում են տույժեր՝ ծանուցագիրը ներկայացնելու օրվան հաջորդող 10-րդ օրվանից սկսած: Միաժամանակ, ԵՏՄ-ին ՀՀ անդամակցությամբ պայմանավորված՝ «Կազմակերպություն­ների և անհատ ձեռնարկատերերի կողմից ներմուծվող` մաքսա­տուրքի 0 տոկոս դրույքաչափ ունե­­ցող և ակցիզային հարկով հարկման ոչ ենթակա այն ապրանք­­ների ցանկը հաստատելու մասին, որոնցից ավելացված արժեքի հարկը մաքսա­յին մարմինների կող­մից չի հաշվարկվում և գանձ­վում» ՀՀ օրենքով նախատեսված արտոնությունների կիրա­ռու­թյան շարու­նա­կա­կա­նու­թյունը ապահովելու նպատակով 2015 թվականի փետրվարի 26-ին ՀՀ Ազգա­յին ժողովի կող­մից ընդուն­ված՝ «Կազմակեր­պու­­թյունների և անհատ ձեռնար­կա­տերերի կող­մից ներմուծվող` մաքսա­­տուրքի 0 տոկոս դրույքա­չափ ունեցող և ակցիզային հար­կով հարկ­ման ոչ ենթակա այն ապրանք­­­­ների ցանկը հաստատելու մասին, որոնցից ավե­լաց­ված արժեքի հարկը մաքսա­յին մարմին­ների կողմից չի հաշվարկ­վում և գանձվում» Հայաս­տանի Հան­րապե­տու­թյան օրենքում փոփոխություն կատա­րելու մասին» ՀՕ-5-Ն օրենքով ուժի մեջ է մտել 2015 թվա­կանի մարտի 19-ին և կիրառվում է 2015 թվականի հունվարի 1-ից ծագած հարա­բերությունների վրա ամբողջու­­թյամբ վերախմբագրվել է նշյալ օրենքը, որի շրջանակներում որոշակի փոփո­խու­թյուններ են կատարվել նաև դրանով հաստատված՝ ԱԱՀ-ից ազատված ապրանք­ների ցան­կում:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 11.9%‑ն ապահովվել է *շահութահարկի* հաշվին՝ կազմելով 59.7 մլրդ դրամ: Նախորդ տարվա նույն ժամանակահատվածի համեմատ շահութահարկի մուտքերը նվազել են 3.7%‑ով կամ 2.3 մլրդ դրամով:

2012 թվականի դեկտեմբերի 19-ին Հայաստանի Հանրապետության Ազգային ժողովի կողմից ընդունված` «Շահութահարկի մասին» Հայաստանի Հան­­րապետության օրենքում փո­­փո­խու­­թյուն­­ներ և լրացումներ կատարելու մասին» Հայաստանի Հանրապետության ՀՕ-238-Ն օրեն­քով վերանայվել է հիմնական միջոցների գծով ամորտիզացիոն մասհանումների կատարման համա­կարգը: Մասնավորապես` սահմանվել է, որ 2014 թվականի հունվարի 1-ից հետո ձեռք­բեր­ված` մաշ­վածքի ենթակա, սեփականության իրավունքով հարկատուին պատկանող կամ երկա­րա­ժամ­կետ ֆինանսական վարձակալությամբ (լիզինգով) վերցված ոչ ընթացիկ ակտիվ­ների (այդ թվում` հիմնական միջոցների և ոչ նյութական ակտիվների) ամորտիզացիոն մասհանումների գումարը հաշվարկվում է` ելնելով հիմնական միջոցների տվյալ խմբի համար սահմանված` ամորտիզացիոն տարեկան առավելագույն տոկոսադրույքից:

2015 թվականի առաջին կիսամյակում ՀՀ պետական բյուջե է մուտքագրվել շուրջ 5.2 մլրդ դրամ *շրջանառության հարկ* (կազմելով հարկերի և տուրքերի 1%-ը), որը 32.2%-ով կամ 2.5 մլրդ դրամով զիջել է նախորդ տարվա համապատասխան ցուցանիշը` հիմնականում պայմանավորված առևտրական (առք ու վաճառքի) գործունեությունից ստացվող եկամուտներից գանձված հարկի նվազմամբ: Շրջանառության հարկից 2.6 մլրդ դրամը մուտքագրվել է առևտրական (առք ու վաճառքի) գործունեությունից, 548 մլն դրամը` արտադրական գործունեությունից ստացվող եկամուտներից, 353.6 մլն դրամը` ռեզիդենտների կողմից ստացվող պասիվ եկամուտներից, 104.4 մլն դրամը` նոտարական գործունեությունից և 1.6 մլրդ դրամը` այլ գործունեության տեսակներից ստացվող եկամուտներից:

2014 թվականի հունիսի 21-ին ՀՀ Ազգային Ժողովի կողմից ընդունված՝ «Շրջանառության հարկի մասին» Հայաստանի Հանրա­պե­տու­թյան օրենքում փոփոխություններ և լրացումներ կատարելու մասին» ՀՕ-128-Ն օրենքով ուժի մեջ է մտել 2014 թվա­կանի հոկտեմբերի 1-ից առևտրական (առք ու վաճառքի) գործունեություն իրականացնող տնտեսավարող սուբյեկտների համար շրջանառության հարկի դրույքաչափը 3.5%-ի փոխարեն սահմանվել է 1 տոկոս, և զուգահեռաբար սահմանվել է կատարվող ձեռքբերումները փաստաթղթերով հիմնավորելու պարտադիր պահանջ:

2015 թվականի փետրվարի 5-ին ՀՀ Ազգային Ժողովի կողմից ընդունված՝ «Շրջանառության հարկի մասին» Հայաստանի Հանրա­պե­տու­թյան օրենքում լրացումներ կատարելու մասին» ՀՕ-1-Ն օրենքով ուժի մեջ է մտել 2015 թվա­կանի մարտի 5-ից սահմանվել է, որ ապրանքներ ձեռք բերելու պարտադիր փաստա­թղթա­վորման պահանջը չի տարածվում մինչև 2015 թվականի հուլիսի 1-ն ընկած ժամա­նա­կա­հատ­վածում որևէ օրվա դրությամբ առկա ապրանքային մնացորդի վրա, որի մասին հարկ վճարողները մինչև 2015 թվականի հուլիսի 1-ն իրենց հաշվառման վայրի հարկային մարմին են ներկայացնում վերադաս հարկային մարմնի ղեկավարի հաստատած ձևի տեղեկանք:

Հաշվետու ժամանակահատվածում 144.3 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 28.8%-ը և 7.4%‑ով գերազանցել 2014 թվականի նույն ժամանակահատվածի ցուցանիշը, որը հիմնականում պայմանավորված է աշխատավարձից և դրան հավասարեցված վճարումներից գանձված մուտքերի աճով: Եկամտային հարկից ավելի քան 136.5 մլրդ դրամը մուտքագրվել է աշխատավարձից և դրան հավասարեցված վճարումներից, 1.7 մլրդ դրամը` ձեռնարկատիրական գործունեությունից, շուրջ 5.1 մլրդ դրամը` պասիվ եկամուտներից և 971.9 մլն դրամը` այլ աղբյուրներից ստացված եկամուտներից:

2015 թվականի հունիսի 21-ին ՀՀ Ազգային Ժողովի կողմից ընդունված՝ «Եկամտային հարկի մասին» Հայաստանի Հանրա­պե­տու­թյան օրենքում լրացում կատարելու մասին» ՀՕ-133-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ անհատ ձեռ­նար­կատեր և (կամ) նոտար չհանդիսացող ֆիզիկական անձի` անշարժ գույքի վարձակալությունից ստացված եկամուտների հանրագումարն ընթացիկ տարում 58.35 մլն դրամը գերազանցելու դեպքում գերազանցող մասից հարկ վճարողի կողմից տարեկան հաշվարկվում է եկամտային հարկ 10 տոկոս դրույքաչափով` հաշվի չառնելով օրենքով սահմանված նվազեցումները և հար­կա­­յին գործակալի միջոցով հաշվարկված ու պահ­ված հարկի գումարները, իսկ հարկային գոր­ծա­կալ չհանդիսացող անձանցից եկամուտներ ստա­նալու դեպքում՝ հաշվի չառնելով օրեն­քով սահմանված նվազեցումները և ֆիզիկական անձի կողմից գույքի վարձակալությունից ստաց­ված եկամուտներից ինքնուրույնաբար հաշ­վարկ­ված հարկի գումարները: Միաժամանակ, վերոգրյալով պայմանավորված՝ սահմանվել է նաև, որ ԱԱՀ-ով չեն հարկ­վում (հարկման օբյեկտ չեն համարվում) անհատ ձեռնարկատեր և (կամ) նոտար չհանդիսացող ֆիզիկական անձանց կողմից անշարժ գույքի վարձակալության գործարքները:

2014 թվականի դեկտեմբերի 17-ին ՀՀ Ազգային Ժողովի կող­­­մից ընդունված` «Եկամտա­­յին հարկի մասին» Հայաստանի Հանրապետության օրենքում լրացումներ կատա­րելու մասին» ՀՕ‑248‑Ն օրենքով ուժի մեջ է մտել 2015 թվա­կանի հուն­վարի 9-ից սահմանվել է, որ տեղեկատվական տեխնոլոգիաների ոլորտում գործունեություն իրականացնող՝ սահ­ման­ված կարգով հավաստագրված հարկա­յին գործակալը հավաստագրի գործո­ղու­թյան ժամ­­կետում աշխա­տող­ներին վճար­վող աշխատավարձից և դրան հավասարեցված եկամուտ­ներից եկա­մտա­­յին հարկը հաշվարկում է 10 տոկոս դրույքաչափով:

2015 թվականի առաջին կիսամյակում պետական բյուջեի հարկային եկամուտների և պետական տուրքերի 6.1%-ն ապահովվել է *մաքսատուրքի* հաշվին` կազմելով շուրջ 30.4 մլրդ դրամ, որից 8.2 մլրդ դրամը կազմում է 2014 թվականի մայիսի 29-ի Եվրասիական տնտեսական միության մասին պայմանագրի գործողության արդյունքում ՀՀ ստացած զուտ մուտքը: 2014 թվականի առաջին կիսամյակի համեմատ մաքսատուրքի մուտքերն աճել են 22.3%-ով կամ 5.5 մլրդ դրամով:

Եվրասիական տնտեսական միությանն անդամակցությամբ պայմանավորված՝ 2014 թվա­կանի դեկտեմբերի 17-ին ՀՀ Ազգային Ժողովի կողմից ընդունված՝ «Մաքսային կար­գա­վոր­­ման մասին» ՀՕ-241-Ն օրեն­­­քով (ուժի մեջ է մտել 2015 թվա­կանի հունվարի 2-ին) ուժը կորցրած է ճանաչ­վել Հայաստանի Հանրապետության 2000 թվականի հուլիսի 6-ի մաքսային օրենս­գիրքը: «Մաք­սային կարգավորման մասին» ՀՀ օրենքով կարգավորում են այն հարա­բերու­թյուն­ները, որոնք Մաքսային միության մաքսային օրենսգրքի և 2014 թվականի մայիսի 29-ի «Եվրա­սիա­կան տնտեսական միության մասին» պայմանագրի համաձայն, կարող են կար­գա­վորվել ազգա­յին օրենսդրությամբ:

«Հայաստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» պայմանագրի համաձայն (ուժի մեջ է մտել 2015 թվա­կանի հունվարի 2-ից)՝ ԵՏՄ անդամ պետություններից ապրանքների ներմուծման համար մաքսատուրքեր չեն գանձ­վում, իսկ ԵՏՄ անդամ չհանդիսացող պետություններց ապրանքների ներմուծման համար գանձ­­­­վում են Եվրասիական տնտեսական հանձնաժողովի խորհրդի 2012 թվականի հունիսի 16-ի թիվ 54 որոշմամբ հաստատված՝ միասնական մաքսային սակագներով հաշվարկված մաքսա­տուրքեր՝ բացառությամբ պայմանագրի 4-րդ հավելվածով նախատեսված ապրա­նք­ների, որոնց համար մաքսատուրքը վերոնշյալ պայմանագրով նախատեսված անցումային ժամա­­նակահատվածում գանձվում է նույն պայմանագրի հավելվածով սահմանված դրուքա­չա­փե­րով: Բացի այդ, վերոնշյալ պայմանագրի 2-րդ հավելվածի 1-ին կետով փոփոխություն է կատար­­վել 2014 թվականի մայիսի 29-ի «Եվրասիական տնտեսական միության մասին» պայ­մա­նագրի 5-րդ հավելվածով հաստատված՝ «Ներմուծման մաքսատուրքերի (համարժեք այլ վճար­­ների, հարկերի և տուրքերի) գումարները հաշվեգրելու և բաշխելու, դրանք որպես եկա­մուտ անդամ պետու­թյունների բյուջեներ փոխանցելու կարգի վերաբերյալ» արձա­նագրու­թյան մեջ՝ սահ­մանելով, որ ներմուծ­ման մաքսատուրքի գումարների բաշխման նորմատիվը ՀՀ համար կազ­մում է 1.13%: Անդամակցությունից հետո Հայաստանի Հանրապետությունում կիրառվում է «Մաքսային միության մաքսային սահմանով ֆիզիկական անձանց կողմից անձնական օգտագործ­ման ապրանքների տեղափոխման և դրանց բացթողնման հետ կապված մաքսային գոր­ծառ­նու­թյուն­ներ իրականացնելու կարգի մասին» համաձայնագիրը, որով սահմանված են ֆիզիկական անձանց կողմից միության սահմանով անձնական օգտագործման ապրանքների, այդ թվում՝ տրանսպորտային միջոցների տեղափոխման համար մաքսատուրքի և հարկերի միասնական դրույքաչափեր: Միաժամանակ, «Մաքսային կարգավորման մասին» ՀՀ օրենքի 249-րդ հոդվածով սահ­ման­վել է, որ Միության անդամ չհանդիսացող պետությունից ֆիզիկական անձանց կողմից միջ­ազ­գա­յին փոստային կամ սուրհանդակային առաքումներով Հայաստանի Հան­րա­պետու­թյան տարածք ներմուծվող ապրանքների համար վճարվում են միասնական մաքսային վճար­ներ (բացա­ռությամբ մաքսավճարի) հետևյալ միասնական դրույքաչափերով.

1. 0 տոկոս, եթե մեկ ամսվա ընթացքում տեղափոխվող ապրանքների ընդհանուր քաշը չի գերազանցում 30 կիլոգրամը, իսկ մաքսային արժեքը չի գերազանցում 200 հազար դրամը,
2. 22.5 տոկոս, եթե մեկ ամսվա ընթացքում Հայաստանի Հանրապետություն ներմուծ­վող ապրանքների ընդհանուր քաշը չի գերազանցում 30 կիլոգրամը, իսկ մաքսային արժեքը գերազանցում է 200 հազար դրամը, սակայն չի գերազանցում 1000 եվրոյին համար­ժեք Հայաստանի Հանրապետության դրամը,
3. 30 տոկոս, բայց ոչ պակաս, քան 30 կիլոգրամը գերազանցող յուրաքանչյուր կիլո­գրամի համար Միության համապատասխան միջազգային պայմանագրով սահմանված չափերը, եթե մեկ ամսվա ընթացքում Հայաստանի Հանրապետություն ներմուծվող ապրանք­ների ընդհանուր քաշը գերազանցում է 30 կիլոգրամը, կամ եթե մաքսային արժեքը գերա­զան­ցում է 1000 եվրոյին համարժեք Հայաստանի Հանրապետության դրամը:

2015 թվականի առաջին կիսամյակում ՀՀ պետական բյուջե են մուտքագրվել շուրջ1.6 մլրդ դրամ *հաստատագրված վճարներ*` ապահովելով հարկային եկամուտների ու պետական տուրքերի 0.3%-ը: Նշված ցուցանիշը նախորդ տարվա առաջին կիսամյակի համեմատ նվազել է 13.8%‑ով կամ 253.7 մլն դրամով:

Հաշվետու ժամանակահատվածում ՀՀ պետական բյուջե են մուտքագրվել 13.2 մլրդ դրամ *բնապահպանական և բնօգտագործման վճարներ`* կազմելով հարկերի և տուրքերի 2.6%‑ը: Նախորդ տարվա նույն ժամանակահատվածի համեմատ նշված եկամուտներն աճել են 9.8%-ով` հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով: Դրանք կազմել են շուրջ 8.7 մլրդ դրամ և 2.1 անգամ կամ 4.6 մլրդ դրամով գերազանցել 2014 թվականի առաջին կիսամյակի մուտքերը: Միևնույն ժամանակ, այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարները նախորդ տարվա առաջին կիսամյակի համեմատ նվազել են 47.5%-ով կամ 2 մլրդ դրամով և կազմել են ավելի քան 2.2 մլրդ դրամ: Շուրջ 330.5 մլն դրամ է գանձվել օգտակար հանածոների արդյունահանման համար, որոնք 2014 թվականի առաջին կիսամյակի համեմատ նվազել են 68.6%‑ով կամ 721.2 մլն դրամով: 733.4 մլն դրամ է գանձվել ՀՀ ներմուծվող շրջակա միջավայրին վնաս պատճառող ապրանքների համար, որոնք նախորդ տարվա առաջին կիսամյակի համեմատ նվազել են 32.9%-ով կամ 360.1 մլն դրամով: Մուտքերից 355.3 մլն դրամը կազմել են ՀՀ‑ում իրացվող շրջակա միջավայրին վնաս պատճառող ապրանքների համար գանձվող վճարները, որոնք նախորդ տարվա առաջին կիսամյակի համեմատ նվազել են 45.1%-ով կամ 292.2 մլն դրամով: 2014 թվականի նոյեմբերի 19-ին ՀՀ Ազգային Ժողովի կողմից ընդունված՝ «Բնապահպանական և բնօգտագործման վճարների մասին» Հայաստանի Հանրա­պե­տու­թյան օրենքում փոփոխություն կատարելու մասին» ՀՕ-190-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ բնապահպանական և բնօգտագործման վճարներն այդ թվում` ռոյալթիների կանխավճարների կատարումը) ուշացնելու համար վճարողներից գանձ­վում է տույժ` ժամկետանց յուրաքանչյուր օրվա համար պակաս մուծված գումարի 0.15%-ի չափով (նախկին 0.2%-ի փոխարեն): Միաժամանակ, սահմանվել է, որ վճարման ժամկետին հաջորդող 365 օրը չլրացած վճար­ների չվճարված գումարների նկատմամբ տույժերի հաշվարկը հաշվարկվում է ժամկետանց յուրաքանչյուր օրվա համար՝ 0.15%-ի չափով, մինչև վճարման ժամկետին հաջորդող 365 օրը լրանալը:

Հաշվետու ժամանակահատվածում 4.9 մլրդ դրամ են կազմել *նպատակային սոցիալական վճարները* (ապահովելով հարկերի և տուրքերի 1%-ը), որոնք ներդրվել են 2014 թվականի հուլիսի 1‑ից` «Կուտակային կենսաթոշակների մասին» ՀՀ օրենքում կատարված փոփոխության համաձայն:

2015 թվականի առաջին կիսամյակում ՀՀ պետական բյուջե են մուտքագրվել 13.4 մլրդ դրամ *այլ հարկեր`* կազմելով հարկերի և տուրքերի 2.7%-ը: Մասնավորապես` 3.5 մլրդ դրամ են կազմել պարտադիր սոցիալական ապահովության վճարների գծով նախորդ տարիների պարտավորությունների վճարումից ստացված միջոցները, 3.3 մլրդ դրամ` արտոնագրային վճարները, 2.8 մլրդ դրամ` ռադիոհաճախականության օգտագործման պարտադիր վճարները, 1.6 մլրդ դրամ` ճանապարհային վճարները: Նախորդ տարվա առաջին կիսամյակի համեմատ այլ հարկերի փաստացի ցուցանիշը նվազել է 9.1%-ով կամ 1.3 մլրդ դրամով:

2014 թվականի նոյեմբերի 19-ին ՀՀ Ազգային Ժողովի կողմից ընդունված՝ «Ճանապարհային վճարի մասին» Հայաստանի Հանրա­պե­տու­թյան օրենքում փոփոխություն կատարելու մասին» ՀՕ‑191-Ն օրենքով ուժի մեջ է մտել 2015 թվա­կանի հունվարի 1-ից սահմանվել է, որ ճանապարհային վճարներն ուշացնելու համար վճարողներից գանձվում է տույժ` ժամկետանց յուրաքանչյուր օրվա համար պակաս մուծված գումարի 0.15%-ի չափով (նախկին 0.25%-ի փոխարեն): Միաժամանակ, սահմանվել է, որ վճարման ժամկետին հաջորդող 365 օրը չլրացած վճար­­ների չվճարված գումարների նկատմամբ տույժերի հաշվարկը հաշվարկվում է ժամկե­տանց յուրաքանչյուր օրվա համար՝ 0.15%-ի չափով, մինչև վճարման ժամկետին հաջոր­դող 365 օրը լրանալը:

Բացի վերը շարադրված օրենսդրական փոփոխություններից, հարկային եկամուտների մակարդակի վրա որոշակի ազդեցություն է ունեցել 2014 թվականի նոյեմբերի 20-ին ՀՀ Ազգային Ժողովի կողմից ընդունված` «Սահմա­նա­մերձ գյուղական համայնքներում իրականացվող գործունեությունը հարկերից ազատելու մասին» ՀՕ‑156‑Ն օրենքը ուժի մեջ է մտել 2015 թվա­կանի հուն­վարի 1-ից, որով սահմանվել է, որ 2015 թվականի հունվարի 1-ից ՀՀ կառա­վա­րու­­թյան կողմից հաս­տատ­ված ցան­­կում ներառ­ված սահ­­­­­մանամերձ գյուղա­­կան համայն­ք­նե­րում իրա­­կա­նացվող ձեռնարկա­տիրա­կան գոր­ծու­նեու­­թյունն ազա­տվում է հիմնա­կան հար­կե­րից (ԱԱՀ-ից, շահութահարկից կամ եկամտա­յին հար­կից, շրջանառության հարկից, արտոնա­գրա­յին վճարներից):

2015 թվականի առաջին կիսամյակում ՀՀ պետական բյուջե են մուտքագրվել շուրջ 15.1 մլրդ դրամ *պետական տուրքեր`* կազմելով առաջին կիսամյակի ծրագրի 102.7%-ը: Չնայած նշված մուտքերը ծրագրային ցուցանիշի նկատմամբ ընդհանուր առմամբ զգալի շեղում չեն արձանագրել, առանձին եկամտատեսակներ դրսևորել են տարբեր վարքագիծ: Մասնավորապես` ծրագրի գերազանցում է արձանագրվել ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների և Հայաստանի Հանրապետության քաղաքացիություն ստանալու ու Հայաստանի Հանրապետության քաղաքացիության փոփոխման համար գանձվող տուրքերի գծով, որոնք կազմել են համապատասխանաբար 2.5 մլրդ դրամ և 19.7 մլն դրամ` 2.9 անգամ և 18.1%-ով գերազանցելով կանխատեսված ցուցանիշները: 2015 թվականի առաջին կիսամյակում կանխատեսված ցուցանիշը զիջել են պետական գրանցման (24.7%‑ով` կազմելով 1.6 մլրդ դրամ), լիցենզավորման ենթակա գործունեություն իրականացնելու նպատակով լիցենզիաներ տալու (6.5%‑ով` կազմելով 4.1 մլրդ դրամ), օրենքով սահմանված այլ ծառայությունների և գործողությունների (4.1%‑ով` կազմելով շուրջ 4.9 մլրդ դրամ), հյուպատոսական ծառայությունների կամ գործողությունների (13.9%‑ով` կազմելով 862.3 մլն դրամ), դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու (7.8%‑ով` կազմելով շուրջ 868.7 մլն դրամ), գյուտերի, օգտակար մոդելների, արդյունաբերական նմուշների, ապ­րան­քային և սպասարկման նշանների, ապրանքների ծագման տե­ղա­նուն­ների, ֆիրմա­յին անվանումնե­րի, ինտեգրալ միկրոսխեմաների տոպո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների (6.5%‑ով` կազմելով 201.1 մլն դրամ) և մշակութային արժեքների արտահանման կամ ժամանակավոր արտահանման իրավունքի վկայագիր տալու (40%‑ով` կազմելով 270 հազար դրամ) համար գանձվող տուրքերը:

2014 թվականի առաջին կիսամյակի համեմատ պետական տուրքերից ստացված մուտքերը նվազել են 7.6%‑ով կամ 1.2 մլրդ դրամով, ինչը հիմնականում պայմանավորված է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների, պետական գրանցման և հյուպատոսական ծառայությունների կամ գործողությունների համար գանձված տուրքերի համապատասխանաբար 16.4%-ով, 21.4%-ով և 18.5%-ով նվազմամբ:

«Պետական տուրքի մասին» Հայաստանի Հանրապետության օրենքում լրացում կատարելու մասին» ՀՕ-223-Ն (լրա­ցումն ուժի մեջ է մտել 2014 թվականի դեկտեմբերի 31-ից) օրենքով սահմանվել է, որ Հայաստանի Հանրապետությունից օդային տրանսպորտի միջոցով ֆիզիկական անձանց (օդային ուղևորների) ելքի համար պետական տուրքի վճարումից ազատ­վում են Գյումրու «Շիրակ» օդանավակայանի օդային ուղևորները:

«Պետական տուրքի մասին» Հայաստանի Հանրապետության օրենքում լրացում և փոփոխություն կատարելու մասին» ՀՕ-167-Ն (ուժի մեջ է մտել 2014 թվականի դեկտեմբերի 27-ից) օրենքով ընդհանուր օգտագործման ուղևորատար ավտոմոբիլային տրանս­պոր­տով կանո­նա­վոր փոխադրումների կազմակերպման համար կազմա­կեր­պություն­ների և անհատ ձեռնար­կատե­րերի կողմից Երևան քաղաքում ներքաղաքային յուրաքանչյուր երթուղու տարեկան սպա­սարկ­­ման համար սահ­ման­վել է պետական տուրք՝ բազային տուրքի 100-ապատիկի չափով:

«Պետական տուրքի մասին» Հայաստանի Հանրապետության օրենքում փոփոխու­թյուն­ներ և լրացումներ կատարելու մասին» ՀՕ-167-Ն (ուժի մեջ է մտել 2014 թվականի դեկտեմ­բերի 27-ից) օրենքով վերանայվել է մարդատար-տաքսի ավտոմոբիլներով ուղևորափո­խադ­րում­ներ կազմակերպելու համար սահմանված պետական տուրքը և սահմանվել է պետա­կան տուրք՝

1. անհատ ձեռնարկատերերի և կազմակերպությունների կողմից մարդատար-տաքսի մեկից չորս ավտոմոբիլներով ուղևորափոխադրումների կազմակերպման համար` տարեկան բազային տուրքի 100-ապատիկի չափով,
2. անհատ ձեռնարկատերերի և կազմակերպությունների կողմից մարդատար-տաքսի չոր­սից ավելի ավտոմոբիլներով ուղևորափոխադրումների կազմակերպման համար` տարեկան բազային տուրքի 200-ապատիկի չափով,
3. ֆիզիկական անձանց կողմից մարդատար-տաքսի մեկ ավտոմոբիլով ուղևորափոխադրումների կազմակերպման համար՝

ա) Երևան քաղաքում՝ ամսական բազային տուրքի 12-ապատիկի չափով կամ եռամսյա­կային բազային տուրքի 34-ապատիկի չափով կամ տարեկան բազային տուրքի 120-ապա­տի­կի չափով,

բ) այլ քաղաքներում՝ ամսական բազային տուրքի 8-ապատիկի չափով, կամ եռամս­յակային բազային տուրքի 23-ապատիկի չափով, կամ տարեկան բազային տուրքի 80-ապատիկի չափով,

գ) այլ վայրերում՝ ամսական բազային տուրքի 5-ապատիկի չափով կամ եռամ­սյա­կային բազային տուրքի 13.5-ապատիկի չափով կամ տարեկան բազային տուրքի 45-ապատիկի չափով,

դ) սահմանամերձ գյուղերում՝ ամսական բազային տուրքի 4-ապատիկի չափով կամ եռամսյակային բազային տուրքի 9-ապատիկի չափով կամ տարեկան բազային տուրքի 30‑ապատիկի չափով:

«Պետական տուրքի մասին» Հայաստանի Հանրապետության օրենքում փոփոխու­թյուն­ներ և լրացում կատարելու մասին» ՀՕ-189-Ն (ուժի մեջ է մտել 2015 թվականի հունվարի 1-ից) օրենքով սահմանվել է, որ պետական տուրք գանձող պաշտոնատար անձանց կողմից իրենց վրա դրված պարտականությունները ոչ պատշաճ կատարելու հետևանքով սահ­մանված ժամկետներում բյուջե չգանձված պետական տուրքի գումարները, ինչպես նաև պետա­կան տուրքի վճարման ժամկետի հետաձգման գծով արտոնություն ունեցող վճարողի կող­մից պետա­կան տուրքի վճարման համար սահմանված ժամկետներում վճարումը, ինչպես նաև նույն օրեն­քով սահմանված տարեկան պետական տուրքերի վճարման համար սահման­ված ժամ­կետ­ներում վճարումը չկատարելու դեպքում բյուջե չվճարված պետական տուրքի գումար­ները ենթակա են բռնագանձման պետական բյուջե` ժամկետանց յուրաքանչյուր օրվա համար 0.15%-ի չափով (նախկին 0.5%-ի փոխարեն): Միաժամանակ, սահմանվել է, որ նախատեսված տույժը կիրառվում է ժամանակին չվճարված (չգանձված) պետական տուրքի գումարի նկատմամբ՝ դրա վճարման ժամկետից անցած ամբողջ ժամանակաշրջանի համար, բայց ոչ ավելի, քան 365 օրվա համար:

# Պաշտոնական դրամաշնորհներ

2015 թվականի առաջին կիսամյակում արտաքին աղբյուրներից ստացվել են ավելի քան 4.1 մլրդ դրամ պաշտոնական դրամաշնորհներ` կազմելով ծրագրով նախատեսվածի 45.6%-ը: Նշված ցուցանիշը հիմնականում պայմանավորված է նրանով, որ 10 նպատակային ծրագրերի շրջանակներում նախատեսված ավելի քան 4.3 մլրդ դրամի դրամաշնորհները չեն ստացվել: Միևնույն ժամանակ, որոշ նպատակային ծրագրերի շրջանակներում ստացված դրամաշնորհները գերազանցել են կիսամյակային ծրագիրը 27.5%-ով կամ 297.3 մլն դրամով, իսկ պետական բյուջեով չնախատեսված վեց դրամաշնորհային ծրագրերի շրջանակներում ստացվել է 582.6 մլն դրամ, որի արդյունքում նպատակային դրամաշնորհների ծրագրային ցուցանիշն ընդհանուր առմամբ կատարվել է 42.7%-ով: Հաշվետու ժամանակահատվածում նպատակային դրամաշնորհային ծրագրերի շրջանակներում ընդհանուր առմամբ ստացվել է շուրջ 3.6 մլրդ դրամ: Մասնավորապես` 998.4 մլն դրամ է ստացվել Համաշխարհային բանկի աջակցությամբ իրականացվող ծրագրերի շրջանակներում` կազմելով նախատեսվածի 85.6%-ը, 104 մլն դրամ (նախատեսվածի 80.6%-ը)` ԱՄՆ‑ի աջակցությամբ իրականացվող դրամաշնորհային ծրագրերի շրջանակներում, 1.2 մլրդ դրամ` Գերմանիայի զարգացման վարկերի բանկի աջակցությամբ իրականացվող ծրագրերի շրջանակներում (նախատեսվածի 147.4%-ը), 853.9 մլն դրամ` Եվրոպական միության աջակցությամբ իրականացվող ծրագրերի շրջանակներում (նախատեսվածի 23%-ը), 259.6 մլն դրամ՝ Վերակառուցման և զարգացման եվրոպական բանկի աջակցությամբ իրականացվող Հայաստանի փոքր համայնքների ջրային ծրագրի շրջանակներում (նախատեսվածի 68.7%-ը): Հաշվետու կիսամյակում 568.1 մլն դրամ ստացվել է ՀՀ պետական մարմինների արտաբյուջետային ծրագրերի շրջանակներում, որը կազմել է ծրագրի 79.4%-ը: Ստացված միջոցների զգալի մասը դոնորների կողմից հատկացվել է սոցիալական պաշտպանության և առողջապահության ոլորտներին:

Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհները նվազել են 22.6%-ով կամ 1.2 մլրդ դրամով:

# Այլ եկամուտներ

2015 թվականի առաջին կիսամյակում ՀՀ պետական բյուջեի այլ եկամուտները կազմել են 32.9 մլրդ դրամ և 107.1%-ով ապահովել կիսամյակային ծրագիրը: Նշված գումարից շուրջ 13.8 մլրդ դրամը կազմել են ՀՀ պետական հիմնարկների արտաբյուջետային եկամուտները` ապահովելով 93.2% կատարողական: Այլ եկամուտների ծրագրի գերազանցումը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարների, պետության կողմից ռեզիդենտներին տրամադրված վարկերի օգտագործման տոկոսավճարների, ինչպես նաև օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների ծրագրի գերազանցմամբ՝ համապատասխանաբար 88%-ով, 12.1%-ով և 62.9%‑ով:

Հաշվետու ժամանակահատվածում ՀՀ կառավարությանն առընթեր անշարժ գույքի կադաստրի պետական կոմիտեի ծախսերի նկատմամբ եկամուտների գերազանցումից ՀՀ պետական բյուջե է մուտքագրվել 16.3 մլն դրամ` 12.5%-ով զիջելով նախորդ տարվա նույն ժամանակահատվածի ցուցանիշը:

Պետական սեփականություն հանդիսացող գույքի վարձակալությունից եկամուտները հաշվետու ժամանակահատվածում կազմել են 458.7 մլն դրամ` 12.1%-ով գերազանցելով ծրագիրը: 2014 թվականի առաջին կիսամյակի համեմատ պետական գույքի վարձակալությունից եկամուտներն աճել են 25.6%-ով:

4.3 մլրդ դրամ կամ նախատեսվածից 2.0 մլրդ դրամով ավել մուտքեր են ստացվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից: Ծրագրվածից ավել եկամուտների ստացումը պայմանավորված է նրանով, որ 2015 թվականի առաջին կիսամյակի ՀՀ պետական բյուջեի կատարման ընթացքում պետական բյուջեի ծախսերը պակաս են կազմել ՀՀ կառավարության կողմից հաստատված եռամսյակային համամասնություններով նախատեսված ծրագրերից, մինչդեռ կանխատեսման ժամանակ ենթադրվել է, որ պետական բյուջեի ցուցանիշներն ամբողջությամբ կկատարվեն, բացի այդ, կանխատեսման ժամանակ հաշվի չի առնվել նաև 2015 թվականի եվրապարտատոմսերի թողարկումը, որից ստացված միջոցների մեծ մասը ևս ավանդադրվել է և ապահովել լրացուցիչ տոկոսավճարներ: Նախորդ տարվա նույն ժամանակահատվածի համեմատ նշված մուտքերը նվազել են 17.7%-ով, որը պայմանավորված է այն հանգամանքով, որ 2013 թվականին թողարկված եվրապարտատոմսերի թողարկումից ստացված միջոցներից ներդրված ավանդների մի մասը մարվել և տոկոսավճարներն էլ ստացվել են 2014 թվականին:

2015 թվականի առաջին կիսամյակում 136.9 մլն դրամ է մուտքագրվել իրավաբանական անձանց կապիտալում կատարված ներդրումներից ստացվող շահաբաժինների գծով՝ ծրագիրը կատարելով 63.1%-ով: Նախորդ տարվա նույն ժամանակահատվածի համեմատ նշված մուտքերը նվազել են 0.4 %-ով:

Կիսամյակային ծրագրի 11.9% գերազանցում է արձանագրվել պետության կողմից տրված վարկերի օգտագործման դիմաց ստացվող տոկոսների գծով, որոնք կազմել են 9.8 մլրդ դրամ: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 9.7 մլրդ դրամ կամ ծրագրի 112.1%-ը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով ավելի քան 83.7 մլն դրամ:

Հաշվետու ժամանակահատվածում ստացվել են 95.5 մլն դրամ ոչ պաշտոնական դրամաշնորհներ՝ ապահովելով ծրագրի 100% կատարողական: Նախորդ տարվա նույն ժամանակահատվածի համեմատ նշված մուտքերը նվազել են 72.9%-ով:

6.2 մլրդ դրամ պետական բյուջե է մուտքագրվել իրավախախտումների համար գործադիր և դատական մարմինների կողմից կիրառվող պատժամիջոցներից` 92%-ով ապահովելով ծրագրված և 6.3%-ով գերազանցելով նախորդ տարվա նույն ժամանակահատվածի ցուցանիշը:

Ապրանքների մատակարարումից և ծառայությունների մատուցումից մուտքերը կազմել են 10.7 մլրդ դրամ` 7%‑ով զիջելով առաջին կիսամյակի ծրագրային ցուցանիշը: 2014 թվականի առաջին կիսամյակի համեմատ նշված եկամուտներն աճել են 3.3%-ով կամ 337.2 մլն դրամով:

Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներից մուտքերը կազմել են ավելի քան 1.2 մլրդ դրամ` 62.9%-ով գերազանցելով 2015 թվականի առաջին կիսամյակի համար նախատեսված ցուցանիշը:

2014 թվականի առաջին կիսամյակի համեմատ այլ եկամուտներն աճել են 5%-ով կամ 1.6 մլրդ դրամով` հիմնականում պայմանավորված պետության կողմից ռեզիդենտներին տրված վարկերի օգտագործման դիմաց ստացված տոկոսների աճով:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

2015 թվականի առաջին կիսամյակում ՀՀ կառավարության կողմից նախատեսվել էր պետական բյուջեից 607 մլրդ դրամ ծախսերի կատարում: Հաշվի առնելով «Հայաստանի Հանրապետության 2014 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջները, որոնց համաձայն ՀՀ պետական բյուջեի ծրագրային և փաստացի ցուցանիշներում ներառվել են նաև ՀՀ պետական մարմինների արտաբյուջետային միջոցները և ՀՀ պետական բյուջեից առանց սահմանափակման իրականացվող ծախսերը, ինչպես նաև կիրառելով պետական բյուջեում փոփոխություններ կատարելու վերաբերյալ օրենքով կառավարությանը վերապահված լիազորությունները` ՀՀ պետական բյուջեի ծախսերի առաջին կիսամյակի ծրագիրը ճշտվել է` կազմելով 642.1 մլրդ դրամ, որի դիմաց փաստացի ծախսերը կազմել են 595.1 մլրդ դրամ: Պետական բյուջեի ծախսերի կիսամյակային ծրագիրը կատարվել է 92.7%-ով, ընդ որում, շեղումների ընդհանուր գումարի 70.7%-ը բաժին է ընկել ընթացիկ ծախսերին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 15.7%-ով կամ 80.5 մլրդ դրամով` մեծ մասամբ պայմանավորված ընթացիկ ծախսերի աճով:

Հաշվետու ժամանակահատվածում ընթացիկ ծախսերը կազմել են 554 մլրդ դրամ, որոնց կիսամյակային ծրագիրը կատարվել է 94.3%-ով: Նախորդ տարվա առաջին կիսամյակի համեմատ նշված ծախսերն աճել են 14.9%-ով կամ 71.9 մլրդ դրամով, որը հիմնականում պայմանավորված է կենսաթոշակների, աշխատանքի վարձատրության, պայմանագրային այլ ծառայությունների ձեռքբերման և այլ ծախսերի աճով:

Ընթացիկ ծախսերին հատկացված միջոցներից 58.1 մլրդ դրամն ուղղվել է պետական հիմնարկների աշխատողների աշխատավարձերի վճարմանը` կազմելով ծրագրի 92.9%-ը: Այն 28.4%‑ով (12.8 մլրդ դրամով) գերազանցում է նախորդ տարվա ցուցանիշը, ինչը պայմանավորված է 2014 թվականի հուլիսի 1-ից պետական ծառայողների աշխատավարձերի բարձրացմամբ:

Ծառայությունների և ապրանքների ձեռք բերման նպատակով պետական բյուջեից օգտագործվել է 108.5 մլրդ դրամ, որը կազմում է ծրագրի 91.9%-ը: 2014 թվականի առաջին կիսամյակի համեմատ նշված ծախսերն աճել են 16%-ով կամ 15 մլրդ դրամով, ինչը հիմնականում պայմանավորված է պայմանագրային այլ ծառայությունների ձեռքբերման, ընթացիկ նորոգման ու պահպանման և նյութերի ձեռքբերման ծախսերի ավելացմամբ:

Հաշվետու ժամանակահատվածում 33.3 մլրդ դրամ ուղղվել է պետական պարտքի սպասարկմանը` կազմելով կիսամյակային ծրագրի 95.1%-ը: Մասնավորապես` 16.4 մլրդ դրամ տրամադրվել է ներքին պարտքի և 16.9 մլրդ դրամ՝ արտաքին պարտքի սպասարկմանը: Պետական պարտքի սպասարկման ծախսերը 10.1%-ով կամ 3.1 մլրդ դրամով գերազանցել են նախորդ տարվա նույն ցուցանիշը: Մասնավորապես` ներքին պետական պարտքի սպասարկման ծախսերը նվազել են 2.4%-ով կամ 407.3 մլն դրամով, ինչը պայմանավորված է տոկոսադրույքների բարձրացման պայմաններում ավելի բարձր եկամտաբերությամբ հետգնումների իրականացմամբ: Արտաքին պարտքի սպասարկման ծախսերում արձանագրվել է աճ 25.8%-ով կամ 3.5 մլրդ դրամով, որը հիմնականում պայմանավորված է հետևյալ գործոններով: Հայաստանի Հանրապետությունը մեկ շնչին ընկնող Համախառն Ազգային Եկամտի ցուցանիշով վերջին մի քանի տարիներին շարունակաբար գերազանցել է Զարգացման Միջազգային Ընկերակցության (ԶՄԸ) կողմից յուրաքանչյուր տարի այդ ցուցանիշի գծով սահմանվող շեմը և դիտարկվել է վարկունակ` Վերակառուցման և Զարգացման Միջազգային Բանկի պայմաններով վարկավորման տեսանկյունից: Հաշվի առնելով այդ հանգամանքը, ԶՄԸ-ի հետ ստորագրված մի շարք վարկային համաձայնագրերի պահանջներին համապատասխան, վերանայվել են այդ վարկերի տոկոսադրույքները, և սահմանվել է լրացուցիչ տոկոսադրույք՝ տարեկան 1.7%-ի չափով: Արտաքին պարտքի սպասարկման ծախսերի վրա ազդեցություն ունեցած գործոններից են նաև կառավարության արտաքին վարկերի գծով պարտքի ծավալի աճը, ինչպես նաև վարկերի սպասարկման գծով վճարումների փոխարկումների ժամանակ կիրառվող փոխարժեքների փոփոխությունը:

2015 թվականի առաջին կիսամյակում պետական բյուջեից տրամադրվել են 15.8 մլրդ դրամի սուբսիդիաներ` կազմելով կիսամյակային ծրագրի 94.2%-ը: Նշված գումարից 12.5 մլրդ դրամը տրամադրվել է պետական կազմակերպություններին, 3.3 մլրդ դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ նշված ծախսերն աճել են 17.7%-ով կամ 2.4 մլրդ դրամով:

Հաշվետու ժամանակահատվածում պետական բյուջեի ընթացիկ ծախսերի 12.1%-ը կամ 66.9 մլրդ դրամ տրամադրվել է դրամաշնորհներին` ապահովելով 92.8% կատարողական: Նշված գումարից շուրջ 66 մլրդ դրամը տրամադրվել է պետական հատվածի այլ մակարդակներին` ապահովելով 92.7% կատարողական: Մասնավորապես՝ 22 մլրդ դրամը տրամադրվել է համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որը կատարվել է 100%-ով: 903.3 մլն դրամ է տրամադրվել միջազգային կազմակերպություններում ՀՀ անդամակցության համար` կազմելով ծրագրի 97.2%-ը: 20.6 մլն դրամ է տրամադրվել ՀՀ կառավարության պահուստային ֆոնդից՝ Նեպալի Դաշնային ժողովրդավարական Հանրապետությանն օգնություն ցուցա­­բերելու նպատակով: 2014 թվականի առաջին կիսամյակի համեմատ պետական բյուջեից տրամադրված դրամաշնորհներն աճել են 3.3%‑ով (2.1 մլրդ դրամով)` հիմնականում պայմանավորված պետական հատվածի այլ մակարդակներին տրամադրված ընթացիկ դրամաշնորհների ավելացմամբ:

Հաշվետու ժամանակահատվածում ՀՀ պետական բյուջեի ընթացիկ ծախսերի 34.2%-ը` 189.6 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով կիսամյակային ծրագրի 96.1% կատարողական: Մասնավորապես` ավելի քան 58.1 մլրդ դրամ է տրամադրվել նպաստներին, 131.4 մլրդ դրամ` կենսաթոշակներին, որոնք կազմել են ծրագրի համապատասխանաբար 90.3%-ը և 98.9%-ը: Նախորդ տարվա նույն ժամանակահատվածի համեմատ նպաստների և կենսաթոշակների ծախսերն աճել են համապատասխանաբար 15.1%-ով (24.8 մլրդ դրամով)՝ հիմնականում պայմանավորված կենսաթոշակների գծով ծախսերի աճով:

2015 թվականի առաջին կիսամյակում 81.8 մլրդ դրամ է տրամադրվել այլ ծախսերին` կազմելով կիսամյակային ծրագրի 95.8%-ը: 2014 թվականի նույն ժամանակահատվածի համեմատ այլ ծախսերն աճել են 16.8%-ով կամ 11.8 մլրդ դրամով:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 41.1 մլրդ դրամ կամ ծրագրով նախատեսվածի 74.9%-ը: Մասնավորապես` 42.6 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով առաջին կիսամյակի ծրագրի 66.7%-ը և 25.5%-ով գերազանցել 2014 թվականի համապատասխան ցուցանիշը, որը հիմնականում պայմանավորված է մեքենաների և սարքավորումների ձեռքբերման, պահպանման և հիմնանորոգման ծախսերի աճով: Ոչ ֆինանսական ակտիվների գծով ծախսերի շեղումը ծրագրից մասամբ պայմանավորված է արտաքին աջակցությամբ իրականացվող նպատակային ծրագրերի կատարողականով: Ոչ ֆինանսական ակտիվների օտարումից մուտքերը կազմել են 1.5 մլրդ դրամ` կանխատեսված 8.9 մլրդ դրամի դիմաց: Նախորդ տարվա նույն ժամանակահատվածի համեմատ նշված մուտքերն աճել են 4.3%-ով:

**Գործառական դասակարգում**

2015 թվականի առաջին կիսամյակում *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 117.5 մլրդ դրամ` 97.6%‑ով ապահովելով կիսամյակային ծրագրի կատարումը: Շեղումը հիմնականում առաջացել է «Պետական պարտքի գծով գործառնություններ» և «Օրենսդիր և գործադիր մարմիններ, պետական կառավարում» դասերում: 2014 թվականի առաջին կիսամյակի համեմատ ընդհանուր բնույթի հանրային ծառայությունների ծախսերն աճել են 21.3%-ով՝ հիմնականում պայմանավորված ֆինանսական և հարկաբյուջետային հարաբերությունների, օրենսդիր և գործադիր մարմինների ու պետական կառավարման, կառավարության տարբեր մակարդակների միջև իրականացվող ընդհանուր բնույթի տրանսֆերտների և պետական պարտքի գծով գործառնությունների ծախսերի աճով:

*Օրենսդիր և գործադիր մարմինների ու պետական կառավարման* դասի ծախսերն առաջին կիսամյակում կազմել են 9.1 մլրդ դրամ՝ ապահովելով ծրագրի 88.4%-ը: Շեղումը հիմնականում առաջացել է գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերում, որոնք կատարվել են 84.4%-ով՝ կազմելով 5.9 մլրդ դրամ: Սակայն նախորդ տարվա նույն ժամանակահատվածի համեմատ նշված ծախսերի գծով արձանագրվել է զգալի աճ՝ հիմնականում պայմանավորված աշխատանքի վարձատրության ծախսերի աճով: Էական աճ է ապահովվել նաև ՀՀ Ազգային ժողովի աշխատակազմի ու պատգամավորների պահպանման ծախսերի գծով՝ 57.4%: Արդյունքում 2014 թվականի առաջին կիսամյակի համեմատ օրենսդիր և գործադիր մարմինների ու պետական կառավարման դասի ծախսերն աճել են 57.6%-ով:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է 34.9 մլրդ դրամ, որը կազմում է նախատեսված ցուցանիշի 105.9%-ը: Ավելի քան 15 մլրդ դրամ ուղղվել է արտահանողներին ավելացված արժեքի հարկի գծով առաջացած գերավճարների վերադարձին: Տվյալ դասի ծախսերի կատարողականը հիմնականում պայմանավորված է Հայաստանի Հանրապետության կառավարության և Չինաստանի արտահանման-ներմուծման բանկի միջև «Հայաստանի մաքսային զննման տեխնոլոգիաների և սարքավորումների արդիականացման ծրագիր» արտոնյալ պայմաններով վարկային համաձայնագրի և Եվրոպական ներդրումային բանկի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի շրջանակներում կատարված համապատասխանաբար 7.2 մլրդ դրամ և 802.4 մլն դրամ ծախսերով, որոնք չէին նախատեսվել ՀՀ 2015 թվականի պետական բյուջեով: Միևնույն ժամանակ չեն օգտագործվել Եվրոպական միության Հարևանության ներդրումային ծրագրի և Եվրոպական միության աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման դրամաշնորհային ծրագրերի գծով նախատեսված 1.9 մլրդ դրամի միջոցները: Դրոշմապիտակների ձեռքբերման ծախսերը կազմել են 1.8 մլրդ դրամ, որոնք իրականացվել են նախատեսված ծավալով: Հարկային ծառայության մարմնի համակարգի և մաքսային ծառայության նյութական խրախուսման ու համակարգի զարգացման ֆոնդի միջոցներն օգտագործվել են 55.1%-ով` կազմելով 2.8 մլրդ դրամ: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների ծախսերն աճել են 36.1%-ով` հիմնականում պայմանավորված վերոհիշյալ վարկային ծրագրերի և դրոշմապիտակների ձեռքբերման ծախսերով, ինչպես նաև հարկային ծառայության մարմնի համակարգի և մաքսային ծառայության նյութական խրախուսման ու համակարգի զարգացման ֆոնդի և տվյալ դասում ընդգրկված նախարարությունների աշխատակազմերի պահպանման ծախսերի աճով:

 Հաշվետու ժամանակահատվածում 6.1 մլրդ դրամ է տրամադրվել *արտաքին հարաբերությունների* ծրագրերին, որը կազմել է նախատեսված հատկացումների 95.7%-ը: Շեղումը հիմնականում պայմանավորված է արտասահմանյան պատվիրակությունների ընդունելությունների, Հայաստանի Հանրապետությանը սուվերեն վարկանիշ շնորհելու կապակցությամբ կազմակերպությունների կողմից մատուցված ծառայությունների դիմաց վճարման և ՀՀ դեսպանությունների ու ներկայացուցչությունների պահպանման ծախսերի կատարողականով, որոնք կազմել են համապատասխանաբար 35.3 մլն դրամ (28.8%), 42.8 մլն դրամ (48.2%) և 4.2 մլրդ դրամ (98.3%): Նախորդ տարվա նույն ժամանակահատվածի համեմատ արտաքին հարաբերությունների ծախսերն աճել են 5%-ով՝ հիմնականում պայմանավորված տվյալ դասում ընդգրկված` գործադիր իշխանության, պետական կառավարման հանրապետական և տարածքային կառավարման մարմինների (նախարարությունների աշխատակազմերի մասով) և ՀՀ դեսպանությունների ու ներկայացուցչությունների պահպանման ծախսերի աճով:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են շուրջ 1.6 մլրդ դրամ կամ կիսամյակի համար նախատեսվածի 89.1%-ը:

*Աշխատակազմի (կադրերի) գծով ընդհանուր բնույթի ծառայությունների* դասին 2015 թվականի առաջին կիսամյակում տրամադրվել է 321.9 մլն դրամ, որը կազմել է ծրագրային հատկացումների 89.6%-ը: Շեղումը հիմնականում արձանագրվել է Քաղաքացիական ծառայության կադրերի ռեզերվում գտնվող քաղաքացիական ծառայողների վարձատրության հետ կապված ծախսերի և Եվրոպական հարևանության ու գործընկերության գործիքի ներքո իրականացվող Սևծովյան ավազանի երկրների համատեղ գործողությունների 2007-2013թթ. դրամաշնորհային ծրագրի գծով, որոնց շրջանակներում կատարված ծախսերը կազմել են համապատասխանաբար 54 մլն դրամ (79.2%) և 300 հազ. դրամ (2.1%): Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերն աճել են 44.7%-ով` պայմանավորված քաղաքացիակական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման և տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի աճով:

*Ծրագրման և վիճակագրական ընդհանուր ծառայությունների* դասին տրամադրվել է 748 մլն դրամ, որը կազմել է առաջին կիսամյակի ծրագրային հատկացումների 86.9%-ը: Դասում ընդգրկված բոլոր ծրագրերի գծով արձանագրվել են շեղումներ: Մասնավորապես՝ Գյումրու և Վանաձորի տեխնոլոգիական կենտրոնների գործունեության իրականացման ծրագրի համար նախատեսված միջոցներն օգտագործվել են համապատասխանաբար 38.1%-ով` կազմելով 20 մլն դրամ: Տվյալ դասում ընդգրկված` գործադիր իշխանության, պետական կառավարման հանրապետական և տարածքային կառավարման մարմինների պահպանման համար նախատեսված միջոցներն օգտագործվել են 90.5%-ով` կազմելով 429.9 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերն աճել են 73.1%-ով` հիմնականում պայմանավորված գործադիր իշխանության, պետական կառավարման հանրապետական ու տարածքային կառավարման մարմինների պահպանման և պետական վիճակագրական տեղեկատվության հավաքագրման ծախսերի աճով:

*Ընդհանուր բնույթի այլ ծառայությունների* դասին տրամադրվել է 499.1 մլն դրամ, որը կազմել է հաշվետու ժամանակահատվածի ծրագրային հատկացումների 92.5%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 257.2 մլն դրամ (86.6%): Նախորդ տարվա նույն ժամանակահատվածի համեմատ ընդհանուր բնույթի այլ ծառայությունների ծախսերն աճել են 37.2%‑ով՝ հիմնականում պայմանավորված նշված մարմինների պահպանման և «Գնումների աջակցման կենտրոն» ՊՈԱԿ-ին պետական աջակցության ծախսերի աճով:

ՀՀ պետական բյուջեից 2015 թվականի առաջին կիսամյակում շուրջ 4.4 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 94.3%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման և գիտաշխատողներին գիտական աստիճանների համար տրվող հավելավճարների ծախսերի կատարողականով, որոնք կազմել են համապատասխանաբար 3.2 մլրդ դրամ կամ նախատեսվածի 95.7%-ը և 380.6 մլն դրամ կամ նախատեսվածի 87.5%-ը: «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման ու զարգացման և գիտական ներուժի արդիականացման, ինչպես նաև «ՔԵՆԴԼ» սինքրոտրոնային հետազոտությունների ինստիտուտ» հիմնադրամին պետական աջակցության ծրագրերի շրջանակներում նախատեսված միջոցները նույնպես ամբողջությամբ չեն օգտագործվել և կազմել են համապատասխանաբար 296 մլն դրամ (88.6%) և 121.3 մլն դրամ (92.8%): 2014 թվականի առաջին կիսամյակի համեմատ ընդհանուր բնույթի հետազոտական աշխատանքների ծախսերն աճել են 11.3%-ով` հիմնականում պայմանավորված գիտաշխատողներին գիտական աստիճանների համար տրվող հավելավճարների ծախսերի աճով, որը կազմել է 148.6% և պայմանավորված է 2015 թվականի հունվարի 1-ից գիտական և գիտատեխնիկական գործունեության ծրագրերում ընդգրկված գիտաշխատողներին գիտական աստիճանի համար տրվող հավելավճարների չափերի 2.5 անգամ բարձրացմամբ:

2015 թվականի առաջին կիսամյակում *ընդհանուր բնույթի հանրային ծառայությունների գծով հետազոտական և նախագծային աշխատանքներին* պետական բյուջեից տրամադրվել է 870.4 մլն դրամ` ապահովելով 99.6% կատարողական: 2014 թվականի առաջին կիսամյակի համեմատ նշված ծախսերն աճել են 10.5%-ով: Մասնավորապես՝ 9%-ով աճել են գիտական և գիտատեխնիկական գործունեության պայմանագրային (թեմատիկ) հետազոտությունների ծախսերը և 23.6%ով՝ գիտական և գիտատեխնիկական նպատակային-ծրագրային հետազոտությունների ծախսերը:

*Այլ դասերին չպատկանող ընդհանուր բնույթի հանրային ծառայություններին* տրամադրվել է շուրջ 4.7 մլրդ դրամ, որը կազմել է առաջին կիսամյակի ծրագրային հատկացումների 81.2%-ը: Շեղումը հիմնականում պայմանավորված է ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի պահպանման և կարողությունների զարգացման գծով իրականացվող ծախսերի կատարողականով, որոնք կազմել են 69.2% (1.3 մլրդ դրամ) և 53.1% (158.2 մլն դրամ), ինչպես նաև Համաշխարհային բանկի աջակցությամբ իրականացվող որոշ վարկային և դրամաշնորհային ծրագրերի կատարողականով: Մասնավորապես` Համաշխարհային բանկի աջակցությամբ իրականացվող Հարկային վարչարարության արդիականացման ծրագրի շրջանակներում ծախսվել է նախատեսված միջոցների 79.2%-ը` կազմելով 477.4 մլն դրամ, առևտրի և ենթակառուցվածքների զարգացման ծրագրի շրջանակներում նախատեսված միջոցների 1.9%-ը (2 մլն դրամ), հանրային հատվածի վերահսկողության (Վերահսկիչ պալատի) կարողությունների զարգացման դրամաշնորհային ծրագրի շրջանակներում՝ նախատեսված միջոցների 20.4%-ը (25.4 մլն դրամ), պետական հատվածի բարեփոխումների երկրորդ ծրագրի շրջանակներում՝ նախատեսված միջոցների 68.6%-ը (183.9 մլն դրամ), Հայաստանի կառավարության կարգավորող բարեփոխումների գրասենյակի կարողությունների զարգացման դրամաշնորհային ծրագրի շրջանակներում՝ նախատեսված միջոցների 57.1%-ը (94.2 մլն դրամ): Համաշխարհային բանկի աջակցությամբ իրականացվող երիտասարդների ներգրավվածության խթանման դրամաշնորհային ծրագրի շրջանակներում նախատեսված 51.6 մլն դրամի միջոցները չեն օգտագործվել: Հարկ է նշել, որ տվյալ խմբում ընդգրկված` Համաշխարհային բանկի աջակցությամբ իրականացվող հինգ ծրագրերի շրջանակներում օգտագործված միջոցները գերազանցել են ծրագիրը՝ ընդհանուր առմամբ 24.5%‑ով, և կազմել 1.4 մլրդ դրամ: Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա առաջին կիսամյակի համեմատ աճել են 49.4%-ով` հիմնականում պայմանավորված Համաշխարհային բանկի աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի աճով:

2015 թվականի առաջին կիսամյակում *պետական պարտքի գծով գործառնություններին* տրամադրվել է 32.5 մլրդ դրամ, որը կազմել է առաջին կիսամյակի ծրագրային հատկացումների 95.1%-ը: Շեղումը հիմնականում պայմանավորված է օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման և ՀՀ պետական արժեթղթերի (գանձապետական պարտատոմսերի) սպասարկման ծախսերի կատարողականով, որոնք կազմել են համապատասխանաբար 8.3 մլրդ դրամ (86.5%) և 15.5 մլրդ դրամ (98%): Արտարժութային պետական պարտատոմսերի սպասարկմանը տրամադրվել է 8.6 մլրդ դրամ, որը կազմել է ծրագրային հատկացումների 99.3%-ը: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 7.3%-ով՝ հիմնականում պայմանավորված օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման ծախսերի աճով:

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են 23.4 մլրդ դրամ` ապահովելով 99.3% կատարողական: Միջոցների զգալի մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք կազմել են 22 մլրդ դրամ (100%): Պետական աջակցությունը տեղական ինքնակառավարման մարմիններին կազմել է 918.6 մլն դրամ (99.8%), իսկ սահմանամերձ համայնքներին՝ 253.2 մլն դրամ (60.6%): Նախորդ տարվա առաջին կիսամյակի համեմատ կառավարության տարբեր մակարդակների միջև իրականացվող ընդհանուր բնույթի տրանսֆերտների ծախսերն աճել են 14.1%‑ով` հիմնականում պայմանավորված համայնքների բյուջեներին տրամադրվող դոտացիաների աճով:

2015 թվականի առաջին կիսամյակում *պաշտպանության* բնագավառին ՀՀ պետական բյուջեից տրամադրվել է 84.3 մլրդ դրամ՝ ապահովելով ծրագրի 94.2%-ը: Շեղումը հիմնականում պայմանավորված է ռազմական կարիքների բավարարման ծախսերի կատարողականով: Շուրջ 82.3 մլրդ դրամ հատկացվել է ռազմական պաշտպանության, 78 մլն դրամ` արտաքին ռազմական օգնության, 398.8 մլն դրամ` պաշտպանության ոլորտում հետազոտական և նախագծային աշխատանքների, 1.5 մլրդ դրամ` այլ դասերին չպատկանող պաշտպանական ծախսերի դասերին, որոնք կազմել են ծրագրային հատկացումների համապատասխանաբար 95.6%‑ը, 98.5%-ը, 72.9%-ը և 54.4%-ը: Նախորդ տարվա առաջին կիսամյակի համեմատ պաշտպանության ծախսերն աճել են 2.6%‑ով` հիմնականում պայմանավորված ռազմական կարիքների բավարարման ծախսերի աճով:

*Հասարակական կարգի, անվտանգության և դատական գործունեության բնագավառին* 2015 թվականի առաջին կիսամյակում ՀՀ պետական բյուջեից տրամադրվել է 51.8 մլրդ դրամ՝ ապահովելով կիսամյակային ծրագրի 90.5% կատարողական, ընդ որում, բոլոր դասերում առկա են ծրագրից շեղումներ: Նշված բաժնի ծախսերի 70.6%-ն ուղղվել է հասարակական կարգի և անվտանգության պահպանության, 5.2%-ը` փրկարար ծառայության, 8.5%‑ը` դատական գործունեության և իրավական պաշտպանության, 2.5%‑ը` դատախազության, 8.8%‑ը` կալանավայրերի և 4.4%‑ը նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերն աճել են 24.5%-ով կամ 10.2 մլրդ դրամով` հիմնականում պայմանավորված ոստիկանության, նախաքննության և դատարանների ծախսերի աճով:

Հաշվետու կիսամյակում 36.5 մլրդ դրամ է տրամադրվել *հասարակական կարգի և անվտանգության* բնագավառի ծրագրերին՝ ապահովելով կիսամյակային ծրագրի 91.8% կատարողական: Նշված գումարից 28.2 մլրդ դրամ տրամադրվել է ոստիկանությանը, 8.3 մլրդ դրամ` Ազգային անվտանգությանը: Շեղումը հիմնականում պայմանավորված է ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի և ազգային անվտանգության ապահովման ծախսերի կատարողականով, որոնք կազմել են համապատասխանաբար 83% (9.2 մլրդ դրամ) և 88.1% (7 մլրդ դրամ): 2014 թվականի առաջին կիսամյակի համեմատ ոստիկանության և ազգային անվտանգության ծախսերն աճել են համապատասխանաբար 18.7%-ով և 10.4%-ով, ինչը մեծ մասամբ պայմանավորված է աշխատանքի վարձատրության ծախսերի աճով:

*Փրկարար ծառայության* ծախսերը հաշվետու ժամանակահատվածում կազմել են 2.7 մլրդ դրամ կամ ծրագրի 85.5%-ը և 13%-ով գերազանցել 2014 թվականի առաջին կիսամյակի ցուցանիշը՝ հիմնականում պայմանավորված փրկարար ծառայության համակարգի ստորաբաժանումների պահպանման ծախսերի աճով:

*Դատական գործունեությանը և իրավական պաշտպանությանը* տրամադրվել է շուրջ 4.4 մլրդ դրամ՝ ապահովելով ծրագրի 88.6%-ով կատարում: Շեղումը հիմնականում պայմանավորված է խմբում մեծ կշիռ ունեցող՝ ՀՀ դատարանների պահպանման ծախսերի կատարողականով, որը կազմել է 91.6% կամ 3.3 մլրդ դրամ, ինչպես նաև Համաշխարհային բանկի աջակցությամբ իրականացվող Փաստաբանների դպրոցի վերապատրաստման կարողությունների զարգացման դրամաշնորհային ծրագրի ծախսերի կատարողականով, որը կազմել է 43.9 մլն դրամ կամ 34.5%: 2014 թվականի առաջին կիսամյակի համեմատ դատական գործունեության և իրավական պաշտպանության ծախսերն աճել են 45.6%-ով` հիմնականում պայմանավորված ՀՀ դատարանների և դատական ակտերի հարկադիր կատարումն ապահովող ծառայության պահպանման ծախսերի աճով:

*Դատախազության* խմբի ծախսերը հաշվետու ժամանակահատվածում կազմել են 1.3 մլրդ դրամ կամ ծրագրի 89.7%-ը: Միջոցները գրեթե ամբողջությամբ ուղղվել են ՀՀ դատախազության պահպանման ծրագրին և 2014 թվականի առաջին կիսամյակի համեմատ աճել են 18.7%-ով:

Հաշվետու ժամանակահատվածում շուրջ 4.6 մլրդ դրամ է տրամադրվել *կալանավայրերին`* կազմելով ծրագրի 94.8%-ը և 24.1%-ով գերազանցելով նախորդ տարվա առաջին կիսամյակի համապատասխան ցուցանիշը:

2015 թվականի առաջին կիսամյակում *նախաքննության* ծախսերը կազմել են շուրջ 2.3 մլրդ դրամ` ապահովելով ծրագրի 75.9%-ը: Շեղումը հիմնականում պայմանավորված է ՀՀ քննչական կոմիտեի պահպանման և կարողությունների զարգացման համար նախատեսված ծախսերի կատարողականով, որոնք կազմել են համապատասխանաբար 1.9 մլրդ դրամ կամ նախատեսվածի 83.2%-ը և 105.3 մլն դրամ կամ նախատեսվածի 30.4%-ը: Նշենք, որ նախորդ տարվա առաջին կիսամյակում ՀՀ քննչական կոմիտեի պահպանման նպատակով ՀՀ պետական բյուջեից միջոցներ չէին հատկացվել: Հիմնականում վերջինիս արդյունքում նախորդ տարվա համեմատ գրանցվել է նախաքննության դասի ծախսերի 21.4 անգամ աճ:

2015 թվականի առաջին կիսամյակում *տնտեսական հարաբերությունների* բաժնի ծախսերը կազմել են ավելի քան 32.9 մլրդ դրամ և ապահովել կիսամյակային ծրագրի 79% կատարողական: Շեղումը հիմնականում պայմանավորված է ճանապարհային, խողովակաշարային և այլ տրանսպորտի, ոռոգման և գյուղատնտեսության դասերի ծախսերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերն աճել են 26.3%‑ով կամ շուրջ 6.9 մլրդ դրամով, ինչը հիմնականում պայմանավորված է գյուղատնտեսության և ոռոգման ոլորտների ծախսերի աճով:

Հաշվետու ժամանակահատվածում *ընդհանուր բնույթի տնտեսական և առևտրային հարաբերությունների* դասին ՀՀ պետական բյուջեից տրամադրվել է շուրջ 1.2 մլրդ դրամ` ապահովելով կիսամյակային ծրագրի 70.7%-ը: Նշված կատարողականը հիմնականում պայմանավորված է այն հանգամանքով, որ տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման (բյուջետային և արտաբյուջետային միջոցների հաշվին) և ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների իրականացման պետական աջակցության ծրագրի ծախսերը կատարվել են համապատասխանաբար 66.8%-ով (549.1 մլն դրամ) և 40%-ով (60.2 մլն դրամ), բացի այդ դասում ընդգրկված հինգ ծրագրերի համար նախատեսված շուրջ 104.3 մլն դրամի միջոցները չեն օգտագործվել: Տվյալ դասում ընդգրկված հինգ այլ ծրագրերի գծով արձանագրվել է 100% կատարողական: Դրանք են` արտասահմանում առևտրային ներկայացուցչությունների պահպանման ծախսերը, որոնք կազմել են 56.5 մլն դրամ, հիդրոօդերևութաբանական ծառայությունների ծախսերը՝ 411.6 մլն դրամ, ՓՄՁ սուբյեկտներին աջակցության ծախսերը` 63.5 մլն դրամ, «ՀՀ հավատարմագրման համակարգի բարեփոխում և Հավաքագրման ազգային մարմնի ստեղծում» ծրագրին պետական աջակցության ծախսերը` 5.8 մլն դրամ և ՀՀ էկոնոմիկայի նախարարության ներքո գործող տեսչական բարեփոխումների քարտուղարության պետական աջակցության ծրագրի ծախսերը` 4.2 մլն դրամ: Նախորդ տարվա առաջին կիսամյակի համեմատ տվյալ դասի ծախսերն աճել են 12.5%-ով` պայմանավորված հիմնականում ՀՀ էկոնոմիկայի նախարարության աշխատակազմի պահպանման և հիդրոօդերևութաբանական ծառայությունների ծախսերի համապատասխանաբար 48.3% և 25.5% աճով:

2015 թվականի առաջին կիսամյակում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է 16.6 մլրդ դրամ՝ կազմելով կիսամյակային ծրագրի 86.5%-ը: Խմբի ծախսերի 46.2%‑ը կամ 7.7 մլրդ դրամը կազմել են գյուղատնտեսության, 3.4%-ը կամ 558.6 մլն դրամը` անտառային տնտեսության և 50.4%‑ը կամ 8.4 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերն աճել են 68.4%-ով կամ 6.8 մլրդ դրամով` հիմնականում պայմանավորված գյուղատնտեսության և ոռոգման դասերի ծախսերի աճով:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 7.7 մլրդ դրամ կամ ծրագրի 87.5%-ը: Կատարված հատկացումների հաշվին իրականացվել են 27 ծրագրեր, այդ թվում` արտաքին աղբյուրներից ֆինանսավորվել են վեց դրամաշնորհային և չորս վարկային ծրագրեր: Շեղումը հիմնականում պայմանավորված է տոհմային երինջների ձեռք բերման, Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի, ինչպես նաև Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի ծախսերի կատարողականով, որոնք կազմել են համապատասխանաբար 0.2%, 10.9% և 66.2%: Բացի այդ, դասում ընդգգրկված երեք ծրագրերի համար նախատեսված միջոցները չեն օգտագործվել՝ շուրջ 436.6 մլն դրամ գումարով: Միևնույն ժամանակ, ՕՊԵԿ զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրի շրջանակներում կատարված ծախսերը 46.7%-ով գերազանցել են առաջին կիսամյակի ծրագրային ցուցանիշը` կազմելով 1.4 մլրդ դրամ: Դասում ընդգրկված յոթ ծրագրերի գծով, որոնց ծախսերը կազմել են 958.5 մլն դրամ, արձանագրվել է 100% կատարողական: Նախորդ տարվա նույն ժամանակահատվածի համեմատ գյուղատնտեսության դասի ծախսերն աճել են 96%-ով կամ 3.8 մլրդ դրամով, ինչը հիմնականում պայմանավորված է 2015 թվականի առաջին կիսամյակում գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության տրամադրմամբ (2.6 մլրդ դրամ): Գյուղատնտեսության դասի ծախսերի աճը մասամբ պայմանավորված է նաև ՕՊԵԿ զարգացման միջազգային հիմնադրամի աջակցությամբ իրականացվող գյուղական կարողությունների ստեղծման և Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի և գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի համապատասխանաբար 101.6%‑ով, 47.9%-ով և 69.6%-ով ավելացմամբ:

2015 թվականի առաջին կիսամյակում *անտառային տնտեսության* ծախսերը կազմել են 558.6 մլն դրամ և 100%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիթորինգը, որոնց շրջանակներում օգտագործվել է համապատասխանաբար 535.9 մլն դրամ և 22.7 մլն դրամ: Նախորդ տարվա նույն ժամանակահատվածի համեմատ անտառային տնտեսությանծախսերն աճել են 31.2%‑ով կամ 132.7 մլն դրամով` պայմանավորված անտառպահպանական ծառայությունների ծախսերի աճով:

2015 թվականի առաջին կիսամյակում *ոռոգման* դասի ծախսերը կազմել են շուրջ 8.4 մլրդ դրամ և ապահովել կիսամյակային ծրագրի 84.7% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման և Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման վարկային ծրագրերի շրջանակներում կատարված ծախսերի կատարողականով, որը կազմել է համապատասխանաբար 67.3% և 3.3%: Բացի այդ, Եվրասիական զարգացման բանկի աջակցությամբ իրականացվող ոռոգման համակարգերի զարգացման և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրերի համար նախատեսված համապատասխանաբար 359.9 և 274.7 մլն դրամի միջոցները չեն օգտագործվել: Միևնույն ժամանակ, Համաշխարհային բանկի աջակցությամբ իրականացվող ԵՎԲ-ի կողմից ֆինանսավորվող ոռոգման համակարգերի արդիականացման ծրագրի նախապատրաստման և Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման դրամաշնորհային ծրագրերի շրջանակներում օգտագործվել է համապատասխանաբար 211.8 մլն դրամ և 190.1 մլն դրամ, որոնք ՀՀ 2015 թվականի պետական բյուջեում նախատեսված չեն: Ոռոգման ոլորտին կատարված հատկացումների հաշվին հաշվետու ժամանակահատվածում իրականացվել են 10 ծրագրեր: Խմբում ընդգրկված երկու ծրագրերի գծով արձանագրվել է 100% կատարողական: Մասնավորապես` ոռոգման ծառայություններ մատուցող ընկերություններին ֆինանսական աջակցության նպատակով հաշվետու ժամանակահատվածում տրամադրվել է 4.8 մլրդ դրամ, կոլեկտորադրենաժային ցանցի պահպանման և շահագործման, գրունտային ջրերի մակարդակների և որակի որոշման աշխատանքներին՝ 49.9 մլն դրամ: Ոռոգում ջրառ իրականացնող կազմակերպություններին տրամադրվել է ավելի քան 758.7 մլն դրամ ֆինանսական աջակցություն՝ ապահովելով 99.9% կատարողական: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 51.7%‑ով կամ 2.9 մլրդ դրամով, որը հիմնականում պայմանավորված է ոռոգման ծառայություններ մատուցող ընկերություններին ֆինանսական աջակցության և Համաշխարհային բանկի աջակցությամբ իրականացվող Ոռոգման համակարգերի արդյունավետության բարձրացման վարկային ծրագրի շրջանակներում կատարված ծախսերի աճով` համապատասխանաբար 34.6%-ով և 3.2 անգամ:

*Վառելիքի և էներգետիկայի* բնագավառում 2015 թվականի առաջին կիսամյակում ՀՀ պետական բյուջեի ծախսերը կազմել են շուրջ 646.5 մլն դրամ՝ 55%-ով ապահովելով ծրագրի կատարումը, որը պայմանավորված է «էլեկտրաէներգիա» և «Վառելիքի այլ տեսակներ» դասերի ծախսերի համապատասխանաբար 50.2% և 52.7% կատարողականով: 2014 թվականի առաջին կիսամյակի համեմատ վառելիքի և էներգետիկայի բնագավառի ծախսերն աճել են 95.5%-ով կամ 315.7 մլն դրամով՝ հիմնականում պայմանավորված Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման դրամաշնորհային ծրագրի շրջանակներում կատարված ծախսերով, որը 2014 թվականի առաջին կիսամյակի պետական բյուջեում չէր նախատեսվել:

Հաշվետու ժամանակահատվածում շուրջ 98.3 մլն դրամ է տրամադրվել միջուկային վառելիքի դասին` կազմելով ծրագրի 90.9%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերն աճել են 38.4%-ով կամ 27.3 մլն դրամով:

2015 թվականի առաջին կիսամյակում շուրջ 265.5 մլն դրամ են կազմել վառելիքի այլ տեսակների դասի ծախսերը` ապահովելով կիսամյակային ծրագրի 52.7% կատարողական: Նշված ոլորտում իրականացվել են Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման և Համաշխարհային բանկի աջակցությամբ իրականացվող էներգախնայողության դրամաշնորհային ծրագրերը, որոնց շրջանակներում օգտագործվել է համապատասխանաբար 202.4 մլն դրամ և 63.1 մլն դրամ` համապատասխանաբար 81.9%-ով և 24.5%-ով ապահովելով կիսամյակային ծրագրի կատարումը:

Հաշվետու ժամանակահատվածում 282.7 մլն դրամ են կազմել էլեկտրաէներգիայի դասի ծախսերը` 50.2%-ով ապահովելով ծրագիրը: Շեղումը հիմնականում պայմանավորված է նրանով, որ չեն օգտագործվել Գերմանիայի զարգացման վարկերի բանկի աջակցությամբ իրականացվող Որոտանի հիդրոէլեկտրակայանների համալիրի վերականգնման, Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում կարգավորման կառավարման ավտոմատացված համակարգի (SCADA) ընդլայնման և Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220կվ «Ագարակ-2» և «Շինուհայր» ենթակայանների վերակառուցման վարկային ծրագրերի գծով նախատեսված շուրջ 232 մլն դրամի միջոցները: Հատկացված միջոցներն ուղղվել են ՀՀ էներգետիկայի և բնական պաշարների նախարարության աշխատակազմի պահպանմանը` 85.3%-ով ապահովելով ծրագիրը և 53%-ով կամ շուրջ 97.9 մլն դրամով գերազանցելով նախորդ տարվա նույն ժամանակահատվածի ցուցանիշը:

2015 թվականի առաջին կիսամյակում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են 5.8 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրման ծառայության ձեռքբերմանը: Նախորդ տարվա նույն ժամանակահատվածի համեմատ նշված ծախսերն աճել են մոտ 2.1 անգամ կամ 3 մլն դրամով:

 2015 թվականի առաջին կիսամյակում *տրանսպորտի* բնագավառում ՀՀ պետական բյուջեի ծախսերը կազմել են շուրջ 14.5 մլրդ դրամ՝ 72.9%-ով ապահովելով ծրագրի կատարումը, որը հիմնականում պայմանավորված է ճանապարհային տրանսպորտի դասի ծախսերի՝ 78.7% և խողովակաշարային ու այլ տրանսպորտի դասի ծախսերի 52.2% կատարողականով: Խմբի ծախսերի 86.7%-ը կամ 12.6 մլրդ դրամը կազմել են ճանապարհային, 0.1%‑ը կամ 12.3 մլն դրամը` երկաթուղային, 1.9%‑ը կամ 273.9 մլն դրամը` օդային և 11.4%-ը կամ 1.6 մլրդ դրամը` խողովակաշարային և այլ տրանսպորտի դասերի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 3.6%-ով կամ 497 մլն դրամով՝ հիմնականում պայմանավորված ճանապարհային տրանսպորտի ծախսերի աճով:

Հաշվետու ժամանակահատվածում *ճանապարհային տրանսպորտի* դասում պետական բյուջեի ծախսերը կազմել են շուրջ 12.6 մլրդ դրամ կամ կիսամյակային ծրագրի 78.7%-ը: Շեղումը հիմնականում պայմանավորված է այն հանգամանքով, որ չեն օգտագործվել Եվրոպական ներդրումային բանկի աջակցությամբ իրականացվող Հյուսիս-հարավ տրանսպորտային միջանցքի զարգացման 3‑րդ տրանշի դրամաշնորհային և վարկային ծրագրերի գծով նախատեսված 1.8 մլրդ դրամի միջոցները: Բացի այդ, ճանապարհային տրանսպորտի ծախսերի կատարողականը պայմանավորված է նաև Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի և վերջինիս 3‑րդ տրանշի շրջանակներում նախատեսված ծախսերի կատարողականով, որոնք կատարվել են համապատասխանաբար 24.8%-ով (4.3 մլրդ դրամ) և 4.6%-ով (63.9 մլն դրամ): Միևնույն ժամանակ, Ասիական բանկի աջակցությամբ իրականացվող քաղաքային ենթակառուցվածքների ու քաղաքի կայուն զարգացման ներդրումային ծրագրի, Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման և Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման 2‑րդ տրանշի վարկային ծրագրերի շրջանակներում կատարված ծախսերը համապատասխանաբար 67.2, 42.4 և 8.8 տոկոսով գերազանցել են առաջին կիսամյակում նախատեսված ցուցանիշը` կազմելով 2 մլրդ դրամ, 2.6 մլրդ դրամ և 2.7 մլրդ դրամ: Նախորդ տարվա նույն ժամանակահատվածի համեմատ ճանապարհային տրանսպորտի դասի ծախսերն աճել են 2.3%‑ով կամ 287.5 մլն դրամով:

Հաշվետու ժամանակահատվածում *երկաթուղային տրանսպորտի* դասի շրջանակներում կատարվել են 12.3 մլն դրամի ծախսեր՝ կազմելով ծրագրի 3.6%-ը, որը պայմանավորված է այն հանգամանքով, որ չեն օգտագործվել ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրման նպատակով նախատեսված 328.8 մլն դրամի միջոցները: Հատկացված 12.3 մլն դրամն ուղղվել է «Երկաթուղու շինարարության տնօրինություն» ՓԲԸ-ին սուբսիդիայի տրամադրմանը` 100%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ նշված դասի ծախսերն աճել են 27.1%-ով:

Հաշվետու ժամանակահատվածում *օդային տրանսպորտի* գծով պետական բյուջեի ծախսերում արձանագրվել է 64.4% կատարողական` կազմելով 273.9 մլն դրամ: Շեղումը մեծ մասամբ պայմանավորված է արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 53.3% (151.5 մլն դրամ) կատարողականով: Նշված ոլորտում իրականացվել են չորս ծրագրեր: Մասնավորապես` ՀՀ օդանավակայաններում ՌԴ զորամիավորումների օդանավերի սպասարկման և մատուցվող ծառայությունների փոխհատուցման համար հատկացվել է 31.4 մլն դրամ, որն ամբողջությամբ օգտագործվել է: Գործադիր իշխանության, պետական կառավարման հանրապետական և տարածքային կառավարման մարմինների պահպանման ծրագրի շրջանակներում 89 մլն դրամ է տրամադրվել ՀՀ կառավարությանն առընթեր քաղաքացիական ավիացիայի գլխավոր վարչության պահպանմանը՝ 83.4%‑ով ապահովելով ծրագրի կատարումը: Մարդասիրական բեռներ փոխադրող օտարերկրյա օդանավերի աէրոնավիգացիոն սպասարկման, թռիչք-վայրէջքի, օդանավերի կանգառի և վերգետնյա սպասարկումների ու մատուցված ծառայությունների փոխհատուցման նպատակով տրամադրվել է 2.1 մլն դրամ՝ կազմելով ծրագրված միջոցների 68.6%-ը: 2014 թվականի նույն ժամանակահատվածի համեմատ օդային տրանսպորտի ծախսերն աճել են 18.5%-ով կամ 42.8 մլն դրամով` հիմնականում պայմանավորված ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 91.5%-ով աճով:

 *Խողովակաշարային և այլ տրանսպորտի* գծով պետական բյուջեի ծախսերը կազմել են 1.6 մլրդ դրամ` 52.2%-ով ապահովելով ծրագրի կատարումը: Շեղումը հիմնականում պայմանավորված է Եվրոպական ներդրումային բանկի և Եվրոպական միության հարևանության ներդրումային ծրագրի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի և երկրորդ դրամաշնորհային ծրագրի շրջանակներում նախատեսված 1.3 մլրդ դրամի միջոցները չօգտագործելու հանգամանքով: Նշված ոլորտում իրականացվել են երեք ծրագրեր, որոնցից երկուսի գծով արձանագրվել է 100% կատարողական: Դրանք են՝ Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 1.2 մլրդ դրամ և 292.2 մլն դրամ: Իսկ Վերակառուցման և զարգացման եվրոպական բանկի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի շրջանակներում կատարված ծախսերի գծով արձանագրվել է 52% կատարողական` կազմելով 183.6 մլն դրամ: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերն աճել են 11.1%‑ով կամ 164.1 մլն դրամով` հիմնականում պայմանավորված Վերակառուցման և զարգացման եվրոպական բանկի աջակցությամբ իրականացվող Երևանի մետրոպոլիտենի վերակառուցման երկրորդ վարկային ծրագրի շրջանակներում կատարված ծախսերով, որոնք 2014 թվականի առաջին կիսամյակում չէին նախատեսվել:

2015 թվականի առաջին կիսամյակում *կապի* ոլորտում ՀՀ պետական բյուջեի ծախսերը կազմել են շուրջ 176.1 մլն դրամ՝ ամբողջությամբ ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը նվազել են 11.1%-ով կամ 21.9 մլն դրամով:

Հաշվետու ժամանակահատվածում *այլ բնագավառների* ծախսերը կազմել են շուրջ 42.8 մլն դրամ կամ նախատեսվածի 75.7%-ը: Միջոցներն օգտագործվել են զբոսաշրջության ոլորտին պետական աջակցության տրամադրմանը: Նախորդ տարվա նույն ժամանակահատվածի համեմատ նշված ծախսերն աճել են 2.6 անգամ կամ 26.3 մլն դրամով:

2015 թվականի առաջին կիսամյակում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեից տրամադրվել է շուրջ 48.5 մլն դրամ` ապահովելով 87.9% կատարողական: Նշված գումարից 19.1 մլն դրամը տրամադրվել է տեխնիկական անվտանգության կանոնակարգման ծառայություններին, որոնք օգտագործվել են նախատեսված ծավալով, 29.4 մլն դրամը` պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայություններին, որոնց կատարողականը կազմել է 81.5%: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների ծախսերը չեն փոփոխվել:

2015 թվականի առաջին կիսամյակում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է -282.7 մլն դրամ կամ նախատեսվածի 47.8%-ը՝ նախորդ տարվա 567 մլն դրամի դիմաց: Ընդ որում, խմբի ծախսերը կազմել են 1.2 մլրդ դրամ` 25.9%-ով գերազանցելով ծրագիրը, իսկ ոչ ֆինանսական ակտիվների օտարումից մուտքագրվել է 1.5 մլրդ դրամ կամ առաջին կիսամյակում նախատեսվածի 96%-ը: Ծախսերի ծրագրի գերազանցումը պայմանավորված է Համաշխարհային բանկի աջակցությամբ իրականացվող Հայաստանի սոցիալական ներդրումների հիմնադրամի երրորդ ծրագրի երրորդ լրացուցիչ ֆինանսավորման վարկային ծրագրի կատարողականով, որի շրջանակներում ծախսվել է շուրջ 354.1 մլն դրամ` նախատեսված 23.4 մլն դրամի դիմաց, ինչպես նաև Բելգիական Քեյ Բի Սի Էն Վի բանկի աջակցությամբ իրականացվող ռադիոիզոտոպների արտադրության արտադրամասի ստեղծման վարկային ծրագրի շրջանակներում կատարված շուրջ 63.3 մլն դրամի ծախսերով, որը ՀՀ 2015 թվականի պետական բյուջեում նախատեսված չէ: Հաշվետու ժամանակահատվածում 190.8 մլն դրամ են կազմել «Հայաստանի Հանրապետության 2015 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2015 թվականի առաջին կիսամյակում *շրջակա միջավայրի պաշտպանության* բնագավառում ՀՀ պետական բյուջեի ծախսերը կազմել են 2.4 մլրդ դրամ կամ ծրագրով նախատեսվածի 95.9%‑ը: Նախորդ տարվա նույն ժամանակահատվածի համեմատ շրջակա միջավայրի պաշտպանության ծախսերն աճել են 31.6%-ով՝ հիմնականում պայմանավորված այլ դասերին չպատկանող շրջակա միջավայի պաշտպանության և կենսաբազմազանության ու բնության պաշտպանության դասերի շրջանակներում կատարված ծախսերի աճով:

Հաշվետու ժամանակահատվածում *աղբահանման* խմբում նախատեսված 15.6 մլն դրամն օգտագործվել է ամբողջությամբ և տրամադրվել է ռադիոակտիվ թափոնների վնասազերծման ծառայություններին, որոնք նախորդ տարվա նույն ժամանակահատվածի համեմատ նվազել են 24.8%‑ով կամ 5.2 մլն դրամով:

2015 թվականի առաջին կիսամյակում *օդի աղտոտման դեմ պայքարի* ծախսերը կազմել են 75.9 մլն դրամ` ամբողջությամբ ապահովելով կիսամյակային ծրագրի կատարումը: Մասնավորապես` 69.5 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և 6.4 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերն աճել են 16.2%‑ով կամ 10.6 մլն դրամով:

*Կենսաբազմազանության և բնության պաշտպանության* ծրագրերին ուղղվել է ավելի քան 1.5 մլրդ դրամ` 7.6%-ով գերազանցելով կիսամյակային ծրագրով նախատեսված ցուցանիշը: Բարձր կատարողականը պայմանավորված է Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի կատարողականով, որի շրջանակներում օգտագործվել է 1.1 մլրդ դրամ` նախատեսված 1 մլրդ դրամի դիմաց: Միևնույն ժամանակ Սևանա լճի ջրածածկ անտառտնկարկների մաքրման ծառայությունների գծով նախատեսված 50.2 մլն դրամի ծախսերը կատարվել են 90%-ով և կազմել 45.2 մլն դրամ: Նշենք, որ կենսաբազմազանության և բնության պաշտպանության խմբի մյուս 10 ծրագրերն իրականացվել են առաջին կիսամյակում նախատեսված ծավալով` կազմելով 380.1 մլն դրամ: Նախորդ տարվա համեմատ կենսաբազմազանության և բնության պաշտպանության ծախսերն աճել են 19%-ով:

*Շրջակա միջավայրի պաշտպանության (այլ դասերին չպատկանող)* ծախսերը հաշվետու ժամանակահատվածում կազմել են 755.1 մլն դրամ և ապահովել կիսամյակային ծրագրի 78.1% կատարողական: Շեղումը հիմնականում պայմանավորված է տվյալ դասում նախատեսված` գործադիր իշխանության, պետական կառավարման հանրապետական և տարածքային կառավարման մարմինների պահպանման (նախարարությունների աշխատակազմերի մասով) ծախսերի կատարողականով, որոնց գծով օգտագործվել է նախատեսված միջոցների 90%-ը կամ 540.4 մլն դրամ, Համաշխարհային բանկի աջակցությամբ իրականացվող օժանդակության ինստիտուցիոնալ կարողությունների զարգացմանը` հանքաարդյունաբերության ոլորտում բնապահպանական կառավարումը, ներառումը և թափանցիկությունն ապահովելու նպատակով ԻԶՀ-ի և Գերմանիայի զարգացման վարկերի բանկի աջակցությամբ իրականացվող Հարավային Կովկասի տարածաշրջանում բնապահպանական դրամաշնորհային ծրագրերի կատարողականով, որոնց շրջանակներում նախատեսված ծախսերը կատարվել են համապատասխանաբար 57.7%-ով և 30.3%-ով՝ կազմելով 42.1 մլն դրամ և 40 մլն դրամ, ինչպես նաև «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին սուբվենցիաների տրամադրման նպատակով նախատեսված միջոցները 65.9%‑ով օգտագործելու հանգամանքով: Բացի այդ, ՀՀ բնապահպանության նախարարության «Ծրագրերի իրականացման գրասենյակ» պետական հիմնարկի պահպանման նպատակով նախատեսված ծախսերը կատարվել են 82.5%-ով՝ կազմելով 27.3 մլն դրամ: Տվյալ խմբում նախատեսված` Հայաստանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիթորինգի և բնապահպանական ոլորտի գծով վերլուծական տեղեկատվական ծառայությունների ձեռքբերման ծախսերը կատարվել են առաջին կիսամյակում նախատեսված ամբողջ ծավալով` կազմելով համապատասխանաբար 17.3 մլն դրամ և 7.9 մլն դրամ: Նախորդ տարվա համեմատ այլ դասերին չպատկանող շրջակա միջավայրի պաշտպանության ծախսերն աճել են 74.1%-ով կամ 321.4 մլն դրամով` հիմնականում պայմանավորված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի 65.3% աճով, ինչը հիմնականում պայմանավորված է 2014 թվականի հուլիսի 1-ից աշխատավարձերի բարձրացմամբ:

2015 թվականի առաջին կիսամյակում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է շուրջ 13.5 մլրդ դրամ` կազմելով կիսամյակային ծրագրի 83.6%-ը: Ծրագրից շեղումը պայմանավորված է ջրամատակարարման բնագավառում արտաքին աջակցությամբ իրականացվող որոշ ծրագրերի ցածր կատարողականով: Նախորդ տարվա համեմատ բնակարանային շինարարության և կոմունալ ծառայությունների ծախսերն աճել են 17.5%-ով կամ 2 մլրդ դրամով, որը հիմնականում պայմանավորված է այն հանգամանքով, որ 2014 թվականին ՀՀ պետական բյուջեով բնակարանային շինարարությանը միջոցներ չէին հատկացվել:

Հաշվետու ժամանակահատվածում բնակարանային շինարարությանն ուղղվել է շուրջ 1.9 մլրդ դրամ՝ 2.6 անգամ գերազանցելով ծրագրային ցուցանիշը, որը պայմանավորված է ՀՀ քաղաքաշինության նախարարության արտաբյուջետային միջոցներով իրականացվող՝ պետական ծառայողներին մատչելի բնակարաններով ապահովման ծրագրի կատարողականով:

Բաժնի ծախսերի 76.6%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են ավելի քան 10.3 մլրդ դրամ և 73.4%‑ով ապահովել կիսամյակային ծրագրի կատարումը: Ծրագրված ցուցանիշից շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում ընդհանուր առմամբ օգտագործվել է նախատեսված միջոցների 69%-ը՝ 8.3 մլրդ դրամ: Մասնավորապես՝ Գերմանիայի զարգացման վարկերի բանկի աջակցությամբ իրականացվող Շիրակի (Գյումրիի) և Լոռու (Վանաձորի) մարզի ջրամատակարարման և ջրահեռացման համակարգերի վերականգնման ծրագրերի երկրորդ փուլի, ինչպես նաև Եվրամիության, Եվրոպական ներդրումային բանկի և Վերակառուցման ու զարգացման եվրոպական բանկի աջակցությամբ իրականացվող Հայաստանի փոքր համայնքների ջրային (վարկային և դրամաշնորհային) ծրագրերի շրջանակներում նախատեսված միջոցներն օգտագործվել են ոչ ամբողջությամբ՝ կազմելով 1.8 մլրդ դրամ կամ նախաեսվածի 24.4%-ը: Գերմանիայի զարգացման վարկերի բանկի աջակցությամբ իրականացվող 4 վարկային ծրագրերի, ինչպես նաև Եվրոպական միության հարևանության ներդրումային ծրագրի, Վերակառուցման ու զարգացման եվրոպական բանկի և Եվրոպական ներդրումային բանկի աջակցությամբ իրականացվող Երևանի ջրամատակարարման բարելավման վարկային և դրամաշնորհային ծրագրերի (Երևան համայնքի ղեկավարին պետության կողմից պատվիրակված լիազորություն) շրջանակներում առաջին կիսամյակում նախատեսված միջոցները՝ շուրջ 1.7 մլրդ դրամի չափով, չեն օգտագործվել: Միաժամանակ, երեք ծրագրերի շրջանակներում օգտագործվել են նախատեսվածից 1.9 մլրդ դրամով ավել միջոցներ՝ կազմելով 5.3 մլրդ դրամ: Եվս 233.1 մլն դրամի ծախսեր են կատարվել չորս դրամաշնորհային ծրագրերի շրջանակներում, որոնք բյուջեով նախատեսված չեն եղել: Գերմանիայի զարգացման վարկերի բանկի աջակցությամբ իրականացվող «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» ՓԲԸ-ների մասնավոր կառավարման շարունակականության ապահովման դրամաշնորհային ծրագրի ծախսերը կատարվել են առաջին կիսամյակի համար նախատեսված գրեթե ամբողջ ծավալով և կազմել 989.7 մլն դրամ: Հաշվետու ժամանակահատվածում ամբողջությամբ օգտագործվել են պետական բյուջեից խմելու ջրի մատակարարման ծառայությունների սուբսիդավորման շրջանակներում «Հայջրմուղկոյուղի», «Նոր-Ակունք», «Շիրակ-ջրմուղկոյուղի» և «Լոռի-ջրմուղկոյուղի» ՓԲԸ-ների համար նախատեսված միջոցները, որոնք կազմել են համապատասխանաբար 915.1 մլն դրամ, 129.9 մլն դրամ, 515.9 մլն դրամ և 378.4 մլն դրամ: ՀՀ տարածքային կառավարման նախարարության ջրային տնտեսության պետական կոմիտեի պահպանման նպատակով նախատեսված միջոցներն օգտագործվել են 90%‑ով, որոնք կազմել են շուրջ 94.1 մլն դրամ և 67.5%-ով գերազանցել նախորդ տարվա նույն ժամանակահատվածի ցուցանիշը, ինչը պայմանավորված է 2014 թվականի հուլիսի 1-ից աշխատավարձերի բարձրացմամբ: Նախորդ տարվա համեմատ ջրամատակարարման բնագավառի ծախսերը նվազել են 0.7%-ով:

Հաշվետու ժամանակահատվածում ՀՀ պետական բյուջեի ծախսերի` *փողոցների լուսավորման* խմբում 942 մլն դրամ է օգտագործվել համայնքների բյուջեներին նպատակային հատկացումների՝ սուբվենցիաների տրամադրման շրջանակներում: Նշված ծախսերը 100%‑ով ապահովել են ծրագրված ցուցանիշը և 11.2%-ով կամ 94.5 մլն դրամով գերազանցել նախորդ տարվա նույն ժամանակահատվածի փաստացի ցուցանիշը:

*Այլ դասերին չպատկանող բնակարանային շինարարության և կոմունալ ծառայությունների* ծախսերը հաշվետու ժամանակահատվածում կազմել են 332.7 մլն դրամ` 86.2%-ով ապահովելով ծրագրի կատարումը: Նշված միջոցներից 267.6 մլն դրամ ուղղվել է ՀՀ քաղաքաշինության նախարարության աշխատակազմի պահպանմանը, 65.1 մլն դրամ` նախարարության «Ծրագրերի իրականացման գրասենյակ» պետական հիմնարկի պահպանմանը: Նախորդ տարվա առաջին կիսամյակի համեմատ տվյալ դասի ծախսերն աճել են 48.3%-ով կամ 108.3 մլն դրամով, ինչը հիմնականում պայմանավորված է 2014 թվականի հուլիսի 1-ից աշխատավարձերի բարձրացմամբ:

2015 թվականի առաջին կիսամյակում ՀՀ պետական բյուջեի միջոցներով *առողջապահության* ոլորտում կատարվել են 34.4 մլրդ դրամի ծախսեր՝ ապահովելով ծրագրի 90.7%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերն աճել են 18.2%‑ով, ինչը հիմնականում պայմանավորված է արտահիվանդանոցային և հիվանդանոցային ծառայությունների ձեռքբերման ծախսերի աճով:

Հաշվետու ժամանակահատվածում *դեղագործական ապրանքների* ձեռքբերման նպատակով պետական բյուջեից ծախսվել է շուրջ 842.7 մլն դրամ` կազմելով ծրագրվածի 68.1%-ը: Նշված գումարից 841.6 մլն դրամն ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց, 1.1 մլն դրամը՝ պետական պահպանության ծառայությանը դեղորայքի տրամադրմանը, որոնք կազմել են ծրագրված միջոցների համապատասխանաբար 70.7%-ը և 100%-ը: Նախորդ տարվա նույն ժամանակահատվածի համեմատ դեղագործական ապրանքների ձեռքբերման ծախսերն աճել են 9.4%-ով:

2015 թվականի առաջին կիսամյակում *արտահիվանդանոցային ծառայություններին* տրամադրվել է շուրջ 11.6 մլրդ դրամ` ապահովելով ծրագրի 94% կատարողական: Շեղումը հիմնականում պայմանավորված է զորակոչային և նախազորակոչային տարիքի անձանց փորձաքննության և բժշկական օգնության ծառայությունների ձեռքբերման ծախսերով, որոնք կատարվել են 50.8%-ով և կազմել 612.9 մլն դրամ: Արտահիվանդանոցային ծառայությունների խմբի ծախսերի 37.9%-ը կազմել են ընդհանուր բնույթի բժշկական ծառայությունների, շուրջ 29.3%-ը` մասնագիտացված բժշկական ծառայությունների, 3%-ը` ստոմատոլոգիական ծառայությունների, 29.9%-ը` պարաբժշկական ծառայությունների ծախսերը: 2014 թվականի առաջին կիսամյակի համեմատ արտահիվանդանոցային ծառայությունների ծախսերն աճել են 25.1%-ով կամ 2.3 մլրդ դրամով, որը հիմնականում պայմանավորված է բնակչության առողջության առաջնային պահպանման, նեղ մասնագիտացված բժշկական օգնության ծառայությունների, զորակոչային և նախազորակոչային տարիքի անձանց փորձաքննության ու բժշկական օգնության ծառայությունների և լաբորատոր-գործիքային ախտորոշիչ հետազոտությունների գծով ծախսերի աճով:

Հաշվետու ժամանակահատվածում բնակչության առողջության առաջնային պահպանման ծախսերը կատարվել են 99.9%-ով` կազմելով շուրջ 4.4 մլրդ դրամ և 22%-ով գերազանցելով նախորդ տարվա նույն ժամանակահատվածի մակարդակը:

Մասնագիտացված բժշկական ծառայությունների ձեռքբերման համար օգտագործվել է 3.4 մլրդ դրամ: Նշված գումարից 1.6 մլրդ դրամն ուղղվել է նեղ մասնագիտացված բժշկական օգնության, 867.1 մլն դրամը` հեմոդիալիզի անցկացման, 624.4 մլն դրամը` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը կատարվել են 98.3%-ով և 25.5%-ով գերազանցել նախորդ տարվա առաջին կիսամյակի ցուցանիշը, որը հիմնականում պայմանավորված է նեղ մասնագիտացված բժշկական օգնության ծառայությունների ծախսերի աճով:

Հաշվետու ժամանակահատվածում 345.3 մլն դրամ է տրամադրվել ստոմատոլոգիական ծառայությունների ձեռքբերմանը` ապահովելով կիսամյակային ծրագրի 92.8%-ը: Շեղումը հիմնականում առաջացել է երեխաների ստոմատոլոգիական առաջնային կանխարգելման ծառայությունների ծախսերում, որոնք կազմել են 18.3 մլն դրամ կամ նախատեսվածի 50.2%-ը: 2014 թվականի առաջին կիսամյակի համեմատ ստոմատոլոգիական ծառայությունների ձեռքբերման ծախսերն աճել են 6.9%-ով:

Պարաբժշկական ծառայությունների ձեռքբերման նպատակով 2015 թվականի առաջին կիսամյակում տրամադրվել է շուրջ 3.5 մլրդ դրամ` կազմելով ծրագրի 84.2%-ը և 31.2%-ով գերազանցելով նախորդ տարվա համապատասխան ցուցանիշը:

2015 թվականի առաջին կիսամյակում *հիվանդանոցային ծառայությունների* շրջանակներում օգտագործվել է շուրջ 16 մլրդ դրամ կամ նախատեսվածի 97.2%-ը: Խմբի ծախսերի 36.7%-ը կամ շուրջ 5.9 մլրդ դրամը կազմել են ընդհանուր բնույթի հիվանդանոցային ծառայությունների, 23.2%-ը կամ 3.7 մլրդ դրամը` մասնագիտացված հիվանդանոցային ծառայությունների և 40.1%-ը կամ 6.4 մլրդ դրամը` մոր և մանկան բժշկական ծառայությունների ծախսերը, որոնք համապատասխանաբար 95.9%-ով, 97.4%-ով և 98.4%-ով ապահովել են կիսամյակային ծրագրի կատարումը: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն աճել են 9.2%-ով, ինչը հիմնականում պայմանավորված է այն հանգամանքով, որ 2014 թվականին պետական հիմնարկների և կազմակերպությունների աշխատողների առողջապահական փաթե­թի շրջանակներում պետության կողմից երաշխավորված անվճար բժշկական օգնության ու սպասարկման նպատակով հատկացվող միջոցները ներառված էին սոցիալական պաշտպանության բնագավառի ծախսերում. այս նպատակով 2015 թվականի առաջին կիսամյակում տրամադրվել է շուրջ 921.1 մլն դրամ: Բացի այդ, 2015 թվականին առաջին անգամ ՀՀ պետական բյուջեից միջոցներ են հատկացվել սրտի անհետաձգելի վիրահատության ծառայությունների ձեռքբերման նպատակով, որոնք օգտագործվել են 81.5%-ով և կազմել շուրջ 203.8 մլն դրամ: Հիվանդանոցային ծառայությունների ձեռքբերման ծախսերի աճը նաև զգալիորեն պայմանավորված է սոցիալապես անապահով և հատուկ խմբերում ընդգրկվածներին բժշկական օգնության և երեխաներին բժշկական օգնության ծառայությունների գծով կատարված ծախսերի աճով:

2015 թվականի առաջին կիսամյակում ՀՀ պետական բյուջեից 2.7 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 83.4%-ը: Խմբում ընդգրկված են 4 ծրագրեր, որոնցից վարակիչ հիվանդությունների օջախների ախտահանման ծառայությունների գծով նախատեսված միջոցներն ամբողջությամբ օգտագործվել են՝ կազմելով 30.5 մլն դրամ, իսկ արյան հավաքագրման ծառայությունների գծով նախատեսված միջոցներն օգտագործվել են 99.9%-ով և կազմել 102.1 մլն դրամ: Նշված խմբում մեծ տեսակարար կշիռ ունեն բնակչության սանիտարահամաճարակային անվտանգության ապահովման և հանրային առողջապահության ծառայությունների ու իմունականխարգելման ազգային ծրագրերը, որոնց շրջանակներում օգտագործվել է համապատասխանաբար 1.2 մլրդ դրամ (94.6%) և 1.4 մլրդ դրամ (74.8%): 2014 թվականի նույն ժամանակահատվածի համեմատ հանրային առողջապահական ծառայությունների ծախսերն աճել են 38.2%-ով, ինչը հիմնականում պայմանավորված է իմունականխարգելման ազգային ծրագրի շրջանակներում կատարված ծախսերի 64.4% աճով:

*Այլ դասերին չպատկանող առողջապահական ծախսերը* 2015 թվականի առաջին կիսամյակում կազմել են 3.3 մլրդ դրամ կամ նախատեսվածի 70.3%-ը: Կատարված հատկացումների հաշվին ֆինանսավորվել է 22 ծրագիր, այդ թվում` արտաքին աջակցությամբ ֆինանսավորվել են երկու վարկային և վեց դրամաշնորհային ծրագրեր: Երկու ծրագրերի՝ արտասահմանյան առաջավոր կլինիկաների փորձի ուսումնասիրման նպատակով բժիշկների գործուղումների և Երեխաների առողջ սնուցում» հանրային իրազեկման ծառայությունների գծով նախատեսված միջոցները՝ համապատասխանաբար 14.6 մլն դրամ 4.1 մլն դրամ, չեն օգտագործվել: Նշենք, որ խմբի ծախսերի կատարողականը մեծ մասամբ պայմանավորված է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման ու վերահսկման և առողջապահական համակարգի արդիականացման երկրորդ ծրագրի լրացուցիչ ֆինանսավորման վարկային ծրագրերի կատարողականով, որոնց շրջանակներում օգտագործվել է համապատասխանաբար 345.9 մլն դրամ (50.8%) և 959.7 մլն դրամ (70.8%): Բացի այդ, կատարողականի ցուցանիշի վրա զգալի ազդեցություն են գործել նաև Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցության ծախսերի կատարողականը, որը կազմել է 24.2% (92.2 մլն դրամ) և ՀՀ-ում Տուբերկուլյոզի դեմ պայքարի ազգային ծրագրի ուժեղացման և դեղակայուն տուբերկուլյոզի կառավարման ընդլայնման դրամաշնորհային ծրագրի կատարողականը, որը կազմել է 63.3% (264.4 մլն դրամ): Նախորդ տարվա նույն ժամանակահատվածի համեմատ այլ դասերին չպատկանող առողջապահական ծախսերն աճել են 32.5%-ով կամ 805.2 մլն դրամով, ինչը հիմնականում պայմանավորված է ՀՀ առողջապահության նախարարության աշխատակազմի պահպանման, Համաշխարհային բանկի աջակցությամբ իրականացվող Առողջապահական համակարգի արդիականացման երկրորդ ծրագրի լրացուցիչ ֆինանսավորման ծրագրի, ՀՀ-ում տուբերկուլյոզի դեմ պայքարի ազգային ծրագրի ուժեղացման և դեղակայուն տուբերկուլյոզի կառավարման ընդլայնման դրամաշնորհային ծրագրի շրջանակներում կատարված ծախսերի աճով:

*Հանգստի, մշակույթի և կրոնի* բնագավառներում 2015 թվականի առաջին կիսամյակում ՀՀ պետական բյուջեից կատարվել են շուրջ 12.8 մլրդ դրամի ծախսեր` ապահովելով ծրագրով նախատեսվածի 71.8%-ը: Շեղումը հիմնականում պայմանավորված է արվեստի բնագավառի ծախսերի կատարողականով: 2014 թվականի առաջին կիսամյակի համեմատ հանգստի, մշակույթի և կրոնի բնագավառի ծախսերն աճել են 44%-ով կամ 3.9 մլրդ դրամով, ինչը հիմնականում պայմանավորված է արվեստի և հեռուստառադիոհաղորդումների բնագավառներին տրամադրված միջոցների ավելացմամբ:

Հաշվետու կիսամյակում 999.8 մլն դրամ է տրամադրվել *հանգստի և սպորտի ծառայությունների* խմբի ծրագրերի ֆինանսավորմանը՝ կազմելով նախատեսվածի 88.1%-ը: Շեղումը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման և «Լավագույն մարզական ընտանիք» մրցույթի անցկացման համար նախատեսված միջոցների պակաս օգտագործմամբ, որոնք կազմել են համապատասխանաբար 516.4 մլն դրամ (91.2%) և 36 մլն դրամ (46.4%): Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերը նվազել են 5.6%‑ով, ինչը հիմնականում պայմանավորված է «Լավագույն մարզական ընտանիք» մրցույթի անցկացման ծախսերի կրճատմամբ, ինչպես նաև 2014 թվականին Սոչիում ձմեռային օլիմպիական և պարալիմպիկ խաղերի, Խորվաթիայում՝ խուլերի շախմատի օլիպիական առաջնության և Նան Ջինգում (Չինաստան) ամառային 2-րդ պատանեկան օլիմպիական խաղերի անցկացմամբ, որոնց մասնակցության ապահովման նպատակով նախորդ տարվա առաջին կիսամյակում հատկացվել էր ընդհանուր առմամբ 93.4 մլն դրամ:

2015 թվականի առաջին կիսամյակում *մշակութային ծառայություններին* տրամադրվել է 6.8 մլրդ դրամ` ապահովելով ծրագրով նախատեսվածի 60.1%-ը, որը հիմնականում պայմանավորված է արվեստի բնագավառի ծախսերի կատարողականով:

 Հաշվետու ժամանակահատվածում 735.8 մլն դրամ է տրամադրվել *գրադարաններին*` ապահովելով ծրագրի 98.5%-ը և 39.1%-ով գերազանցելով նախորդ տարվա նույն ժամանակահատվածի ցուցանիշը:

2015 թվականի առաջին կիսամյակում *թանգարանների և ցուցասրահների* գծով նախատեսված միջոցներն ամբողջությամբ օգտագործվել են՝ կազմելով 968.2 մլն դրամ: Նախորդ տարվա նույն ժամանակահատվածի համեմատ նշված ծախսերն աճել են 23.2%-ով:

*Մշակույթի տների, ակումբների ու կենտրոնների* ծախսերը հաշվետու ժամանակահատվածում կազմել են 27.6 մլն դրամ կամ ծրագրով նախատեսվածի 38.5%-ը: Շեղումը հիմնականում պայմանավորված է մշակութային օբյեկտների հիմնանորոգման նպատակով նախատեսված 31 մլն դրամի միջոցները չօգտագործելու և մշակութային օբյեկտների շինարարության համար նախատեսված 21 մլն դրամի միջոցները պակաս (8.1 մլն դրամի չափով) օգտագործելու հանգամանքով: Միջոցների զգալի մասն ուղղվել է համայնքային մշակույթի և ազատ ժամանցի կազմակերպմանը, որը կազմել է 19.5 մլն դրամ և 31.7%-ով գերազանցել նախորդ տարվա նույն ժամանակահատվածի ցուցանիշը: Նախորդ տարվա նույն ժամանակահատվածի համեմատ մշակույթի տների, ակումբների ու կենտրոնների ծախսերն աճել են 86.1%-ով՝ պայմանավորված այն հանգամանքով, որ մշակութային օբյեկտների շինարարության համար 2014 թվականի առաջին կիսամյակում միջոցներ չէին հատկացվել, ինչպես նաև համայնքային մշակույթի և ազատ ժամանցի կազմակերպման ծախսերի աճով:

*Այլ մշակութային կազմակերպությունների* ծախսերը կազմել են 370.3 մլն դրամ կամ առաջին կիսամյակի համար նախատեսված հատկացումների 100%-ը: Միջոցների հիմնական մասը` 223.5 մլն դրամը և 116.5 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերն աճել են 26.6%-ով` հիմնականում պայմանավորված վերոհիշյալ երկու ծրագրերին կատարված հատկացումների ավելացմամբ:

2015 թվականի առաջին կիսամյակում ՀՀ պետական բյուջեից շուրջ 4.4 մլրդ դրամ տրամադրվել է *արվեստի* բնագավառի ֆինանսավորմանը՝ կազմելով նախատեսվածի 49.7%‑ը: Շեղումը հիմնականում պայմանավորված է Ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ-ների վերազինման ծրագրով նախատեսված միջոցները պակաս օգտագործելու (1.4 մլրդ դրամ 38.6%) և Հայոց ցեղասպանության 100-րդ տարելիցի միջոցառումների ծրագրով նախատեսված միջոցները (2 մլրդ դրամ) չօգտագործելու հանգամանքով: Նախատեսված ողջ ծավալով իրականացվել են արվեստի բնագավառում ընդգրկված թատերական ներկայացումների ծախսերը, որոնք կազմել են 710.1 մլն դրամ, երաժշտարվեստի և պարարվեստի համերգների գծով ծախսերը` 668.7 մլն դրամ, օպերային ու բալետային արվեստի ներկայացումների ծախսերը` 556 մլն դրամ, ՀՀ համայնքային բյուջեներին սուբվենցիաների տրամադրման ծախսերը՝ 150.2 մլն դրամ և Ազգային ակադեմիական խմբերգային համերգների ծախսերը՝ 69.4 մլն դրամ: Նախորդ տարվա նույն ժամանակահատվածի համեմատ արվեստի բնագավառի ծախսերն աճել են 91.2%-ով` հիմնականում պայմանավորված 2015 թվականին ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծրագրի մեկնարկով: Զգալի աճ է արձանագրվել նաև մի շարք այլ ծրագրերի, մասնավորապես՝ երաժշտարվեստի և պարարվեստի համերգների, թատերական, օպերային և բալետային արվեստի ներկայացումների գծով ծախսերում:

Հաշվետու ժամանակահատվածում նախատեսված ծավալով օգտագործվել են *կինեմատոգրաֆիայի* բնագավառի համար նախատեսված միջոցները, որոնք կազմել են 291.1 մլն դրամ և նախորդ տարվա նույն ժամանակահատվածի ցուցանիշը զիջել են 5.1%‑ով՝ պայմանավորված կինոնկարների արտադրության ծախսերի նվազմամբ:

2015 թվականի առաջին կիսամյակում *hուշարձանների և մշակութային արժեքների վերականգնման և պահպանման* նպատակով պետական բյուջեից տրամադրվել է 74.5 մլն դրամ` կազմելով ծրագրի 56.6%-ը: Շեղումը հիմնականում առաջացել է հուշարձանների ամրակայման, նորոգման ու վերականգնման և հայկական պատմամշակութային հուշարձանների վավերագրմանն աջակցության ծախսերում, որոնք կատարվել են համապատասխանաբար 21.6 և 66.7 տոկոսով: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերն աճել են 15.7%-ով` հիմնականում պայմանավորված նրանով, որ 2014 թվականի առաջին կիսամյակում հուշարձանների ամրակայման, նորոգման և վերականգնման համար նախատեսված միջոցները` 49 մլն դրամի չափով, չէին օգտագործվել:

 Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են ավելի քան 4.1 մլրդ դրամ՝ 96.9%-ով ապահովելով ծրագրային հատկացումները: Մասնավորապես` 3.5 մլրդ դրամ (նախատեսվածի 98.1%-ը) են կազմել հեռուստառադիոհաղորդումների, 514.5 մլն դրամ (նախատեսվածի 89.1%-ը)` հրատարակչությունների և խմբագրությունների, 164.3 մլն դրամ (նախատեսվածի 100%-ը)՝ տեղեկատվության ձեռք բերման ծախսերը: 2014 թվականի առաջին կիսամյակի համեմատ տվյալ խմբի ծախսերի 39.2%‑ով աճը հիմնականում պայմանավորված է հեռուստատեսային ծառայությունների ծախսերի աճով: Հեռուստառադիոհաղորդումների դասի ծախսերն աճել են 52.2%‑ով, իսկ հրատարակչությունների ու խմբագրությունների և տեղեկատվության ձեռք բերման դասերի ծախսերը նվազել են համապատասխանաբար 3.8%‑ով և 0.7%-ով:

*Կրոնական և հասարակական այլ ծառայությունների* դասին 2015 թվականի առաջին կիսամյակում պետական բյուջեից տրամադրվել է 457.6 մլն դրամ՝ կազմելով նախատեսված ծախսերի 72.1%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որի շրջանակներում օգտագործվել է 118.9 մլն դրամ կամ նախատեսված միջոցների 46.1%‑ը: Երիտասարդական ծրագրերի շրջանակներում կատարվել են 338.7 մլն դրամի ծախսեր՝ կազմելով ծրագրի 89.8%-ը: Նախորդ տարվա նույն ժամանակահատվածի համեմատ քաղաքական կուսակցություններին, հասարակական կազմակերպություններին և արհմիություններին աջակցության ծախսերն աճել են 75.1%-ով, իսկ երիտասարդական ծրագրերի դասի ծախսերը՝ 23.6%-ով՝ հիմնականում պայմանավորված «Երիտասարդ ընտանիքին` մատչելի բնակարան» պետական նպատակային ծրագրի համաֆինանսավորման ծախսերի 60.7% աճով: Արդյունքում կրոնական և հասարակական այլ ծառայությունների խմբի ծախսերն աճել են 33.8%‑ով:

2015 թվականի առաջին կիսամյակում *այլ դասերին չպատկանող հանգստի, մշակույթի և կրոնի* խմբիշրջանակներում ՀՀ պետական բյուջեից օգտագործվել է 331.7 մլն դրամ` ապահովելով կիսամյակային ծրագրի 90.6%-ը, որն ուղղվել է ՀՀ մշակույթի և ՀՀ սպորտի ու երիտասարդության հարցերի նախարարությունների և նրանց համակարգերում գործող ծրագրերի իրականացման գրասենյակների պահպանմանը: Նախորդ տարվա նույն ժամանակահատվածի համեմատ տվյալ ծախսերն արձանագրել են 58.8% աճ՝ հիմնականում պայմանավորված աշխատավարձերի բարձրացմամբ:

2015 թվականի առաջին կիսամյակում *կրթության* բնագավառում ՀՀ պետական բյուջեի ծախսերը կազմել են 51.2 մլրդ դրամ` ապահովելով կիսամյակային ծրագրի 96.7% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների խմբում: 2014 թվականի առաջին կիսամյակի համեմատ կրթության ծախսերն աճել են 10.3%-ով կամ 4.8 մլրդ դրամով, ինչը մեծ մասամբ պայմանավորված է տարրական ընդհանուր կրթության, հիմնական ընդհանուր կրթության, միջին մասնագիտական կրթության, բարձրագույն մասնագիտական կրթության, և արտադպրոցական դաստիարակության դասերի ծախսերի աճով:

Անցած ժամանակահատվածում ՀՀ պետական բյուջեից ավելի քան 11.8 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.6% կատարողական: Հատկացումների հիմնական մասը` 10.6 մլրդ դրամն ուղղվել է հանրակրթական ուսուցման ֆինանսավորմանը, որը կատարվել է 99.8%-ով: Նախորդ տարվա նույն ժամանակահատվածի համեմատ նշված խմբի ծախսերն աճել են 16.9%-ով՝ հիմնականում պայմանավորված հանրակրթական ուսուցման ծախսերի աճով:

2015 թվականի առաջին կիսամյակում կրթության ոլորտում կատարված ծախսերի 44.5%-ն ուղղվել է *միջնակարգ ընդհանուր կրթությանը*: Նշված ծախսերը կազմել են 22.8 մլրդ դրամ, որից 15.3 մլրդ դրամը տրամադրվել է հիմնական ընդհանուր կրթության, 7.5 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Տվյալ խմբի ծախսերի առաջին կիսամյակի ծրագիրը կատարվել է 99.3%-ով: Միջնակարգ ընդհանուր կրթության խմբում ևս հատկացված միջոցների հիմնական մասը` 20.3 մլրդ դրամը, կազմել են հանրակրթական ուսուցման ծախսերը, որոնք կատարվել են 99.7%-ով: Նախորդ տարվա նույն ժամանակահատվածի համեմատ արձանագրվել է միջնակարգ ընդհանուր կրթության ծախսերի 1.9%-ով աճ:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են շուրջ 4.5 մլրդ դրամ կամ նախատեսված հատկացումների 97.8%-ը: Նշված գումարից 1.2 մլրդ դրամը տրամադրվել է նախնական մասնագիտական (արհեստագործական), 3.3 մլրդ դրամը` միջին մասնագիտական կրթության ծրագրերին, որոնց կիսամյակային ծրագրային ցուցանիշներն ապահովվել են համապատասխանաբար 99.1%-ով և 97.4%-ով: Միջին մասնագիտական կրթությանը տրամադրված միջոցներից 3.0 մլրդ դրամն (97.2%) ուղղվել է միջին մասնագիտական կրթության գծով ուսանողական նպաստների տրամադրմանը: Նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերն աճել են 38.3%-ով` հիմնականում պայմանավորված միջին մասնագիտական կրթության գծով ուսանողական նպաստների գծով կատարված ծախսերի աճով:

2015 թվականի առաջին կիսամյակում *բարձրագույն կրթության* բնագավառին ՀՀ պետական բյուջեից տրամադրվել է ավելի քան 5.1 մլրդ դրամ` 95.8%-ով ապահովելով կիսամյակային ծրագրի կատարումը: Նշված միջոցներից շուրջ 4.7 մլրդ դրամը կազմել են բարձրագույն մասնագիտական կրթության, 455.1 մլն դրամը` հետբուհական մասնագիտական կրթության դասի ծախսերը: Ծրագրից շեղումը մեծ մասամբ պայմանավորված է բարձրագույն մասնագիտական կրթության և բարձրագույն մասնագիտական կրթություն ստացող ուսանողների կրթաթոշակի գծով ծախսերի կատարողականով, որոնք համապատասխանաբար կազմել են 88.1% (845.2 մլն դրամ) և 79.5% (404 մլն դրամ): Բարձրագույն մասնագիտական կրթության գծով ուսանողական նպաստների տրամադրման ծրագրի շրջանակներում օգտագործվել է 3.4 մլրդ դրամ կամ նախատեսվածի 99.9%‑ը, հետբուհական մասնագիտական կրթության նպաստների գծով` 278.0 մլն դրամ կամ նախատեսվածի 100%-ը: Նախորդ տարվա նույն ժամանակահատվածի համեմատ բարձրագույն կրթության խմբի ծախսերն աճել են 24.2%-ով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման և բարձրագույն մասնագիտական կրթության ծրագրերի շրջանակներում կատարված ծախսերի աճով:

*Ըստ մակարդակների չդասակարգվող կրթության* ծախսերը 2015 թվականի առաջին կիսամյակում կազմել են 2.4 մլրդ դրամ` ապահովելով կիսամյակային ծրագրի 95.7%-ով կատարում: Մասնավորապես` 1.9 մլրդ դրամ են կազմել արտադպրոցական դաստիարակության, 499.9 մլն դրամ` լրացուցիչ կրթության բնագավառների ծախսերը: Շեղումը հիմնականում առաջացել է լրացուցիչ կրթության ծախսերում, որոնք կատարվել են 83.2%‑ով` հիմնականում պայմանավորված վերապատրաստման ծառայությունների, ընտրական հանձնաժողովների անդամների մասնագիտական դասընթացների կազմակերպման, մասնագիտական վերապատրաստում ստացող ունկնդիրների կրթաթոշակի և ՀՀ արդարադատության նախարարության հատուկ ծառայողների վերապատրաստում ու հատուկ ուսուցման ծախսերի կատարողականով: Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերն աճել են 39.3%-ով կամ 687.4 մլն դրամով, ընդ որում 51.7%-ով կամ 659.8 մլն դրամով աճել են արտադպրոցական դաստիարակության, 5.8%-ով կամ 27.6 մլն դրամով՝ լրացուցիչ կրթության ծախսերը:

2015 թվականի առաջին կիսամյակում *կրթությանը տրամադրվող օժանդակ ծառայությունների* ծախսերը կազմել են շուրջ 4.2 մլրդ դրամ կամ կիսամյակային ծրագրի 79.6%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող կրթության որակի և համապատասխանության երկրորդ ծրագրի և կրթական օբյեկտների հիմնանորոգման ծախսերի կատարողականով: Նշված ծրագրերի շրջանակներում օգտագործվել է համապատասխանաբար 738 մլն դրամ կամ ծրագրված հատկացումների 55.5%-ը և 489.7 մլն դրամ կամ ծրագրված հատկացումների 66.8%-ը: Մի շարք այլ ծրագրերի գծով ևս արձանագրվել են շեղումներ, մասնավորապես՝ մարզական օբյեկտների շինարարության գծով ծախսերը կազմել են 96.4 մլն դրամ կամ նախատեսվածի 70.5%-ը, Համաշխարհային բանկի աջակցությամբ իրականացվող կրթության բարելավման ծրագրի գծով՝ 63.8 մլն դրամ կամ 47.8%-ը, «Ուսանողներին ուսումնական վարկերի տրամադրում» պետական նպատակային ծրագրի համաֆինանսավորման գծով՝ 8.9 մլն դրամ կամ 28%-ը, իսկ սփյուռքի հայկական կրթական հաստատություններին ուսումնական գրականության և օժանդակ նյութերի մշակման և տրամադրման ծրագրի գծով՝ շուրջ 1.1 մլն դրամ կամ 2.6%-ը: Արձանագրվել է կրթությանը տրամադրվող օժանդակ ծառայությունների խմբի ծախսերի անկում նաև 2014 թվականի առաջին կիսամյակի համեմատ, որը կազմել է 9.9% և հիմնականում պայմանավորված է Համաշխարհային բանկի աջակցությամբ իրականացվող Կրթության որակի և համապատասխանության երկրորդ ծրագրի և կրթական օբյեկտների շինարարության գծով ծախսերի նվազմամբ:

Հաշվետու ժամանակահատվածում պետական բյուջեից շուրջ 396.4 մլն դրամ տրամադրվել է *այլ դասերին չպատկանող կրթության* դասին, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 93.6%-ով և 86.9%‑ով գերազանցել նախորդ տարվա նույն ժամանակահատվածի ցուցանիշը՝ հիմնականում պայմանավորված աշխատավարձերի բարձրացմամբ:

2015 թվականի առաջին կիսամյակում *սոցիալական պաշտպանության* բնագավառի ծախսերը կազմել են 185.9 մլրդ դրամ` 95.6%-ով ապահովելով կիսամյակային ծրագրի կատարումը: Բաժնի բոլոր խմբերում առկա են ծրագրից շեղումներ, սակայն առավելագույն գումարը բաժին է ընկել այլ դասերին չպատկանող սոցիալական պաշտպանության, ծերության և ընտանիքի անդամներ ու զավակներ խմբերին: 2014 թվականի առաջին կիսամյակի համեմատ սոցիալական պաշտպանության ծախսերն աճել են 14.9%-ով կամ 24.1 մլրդ դրամով, որը հիմնականում պայմանավորված է աշխատանքային կենսաթոշակների, կուտակային կենսաթոշակային համակարգի ներդրման, երեխայի ծննդյան միանվագ նպաստի, ինչպես նաև ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ-258 օրենքի 34.1 հոդվածով սահմանված դրամական օգնության տրամադրման ծախսերի աճով:

Հաշվետու ժամանակահատվածում ՀՀ պետական բյուջեից 456.5 մլն դրամ է տրամադրվել *վատառողջության և անաշխատունակության* խմբին` կազմելով ծրագրի 79%-ը: Նշված հատկացումներից 89.9 մլն դրամ տրամադրվել է վատառողջության, 366.6 մլն դրամ` անաշխատունակության դասերին, որոնց ծախսերը կատարվել են համապատասխանաբար 89.3%‑ով և 76.8%‑ով: Վատառողջության դասի կատարողականը հիմնականում պայմանավորված է բժշկասոցիալական վերականգնման ծառայությունների համար նախատեսված միջոցները 83.2%-ով օգտագործելու հանգամանքով, որը կազմել է 41.7 մլն դրամ: Անաշխատունակության դասի կատարողականը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցները պակաս օգտագործելու հանգամանքով: Նշված ծախսերը կազմել են 280.1 մլն դրամ կամ ծրագրի 74.7%-ը: Նախորդ տարվա նույն ժամանակահատվածի համեմատ անաշխատունակության դասի ծախսերն աճել են 46.4%-ով, որը պայմանավորված է նրանով, որ 2014 թվականի առաջին կիսամյակում հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցներն օգտագործվել էին ոչ ամբողջ ծավալով, չէին օգտագործվել հաշմանդամներին սայլակներով և լսողական սարքերով ապահովման համար նախատեսված միջոցները, բացի այդ, 2015 թվականի պետական բյուջեից միջոցներ են հատկացվել նաև եվրոպական արտադրության լսողական սարքերի ձեռքբերման համար հավաստագրերի տրամադրման նպատակով: Վատառողջության դասի ծախսերը նախորդ տարվա առաջին կիսամյակի համեմատ գրեթե չեն փոփոխվել:

*Ծերության* բնագավառի ծրագրերին 2015 թվականի առաջին կիսամյակում ՀՀ պետական բյուջեից տրամադրվել է 139 մլրդ դրամ` ապահովելով նախատեսված հատկացումների 98.2%-ը: Շեղումը հիմնականում պայմանավորված է աշխատանքային և սոցիալական կենսաթոշակների ծախսերի կատարողականով, որոնք կազմել են համապատասխանաբար 110.3 մլրդ դրամ կամ 99% և 6.6 մլրդ դրամ կամ 87.8%: Նախորդ տարվա նույն ժամանակահատվածի համեմատ ծերության բնագավառի ծախսերի 19.7%-ով աճը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի ներդրման ծախսերի աճով՝ համապատասխանաբար 13.8%-ով և 317.6%-ով: Նշենք, որ աշխատանքային կենսաթոշակների գծով ծախսերի աճը պայմանավորված է հիմնականում կենսաթոշակի հիմնական չափի և աշխատանքային ստաժի մեկ տար­վա արժեքի բարձրացմամբ:

*Հարազատին կորցրած անձանց* խմբի միջոցներից հաշվետու ժամանակահատվածում օգտագործվել է 2.7 մլրդ դրամ կամ նախատեսվածի 93.5%-ը: Շեղումը հիմնականում պայմանավորված է կենսաթոշակառուի մահվան դեպքում տրվող թաղման նպաստի ծախսերով, որոնց գծով օգտագործվել է հատկացված միջոցների 94.1%-ը: Նախորդ տարվա նույն ժամանակահատվածի համեմատ հարազատին կորցրած անձանց խմբի ծախսերը նվազել են 0.9%‑ով:

*Ընտանիքի անդամների և զավակների* խմբի գծով պետական բյուջեի ծախսերը 2015 թվականի առաջին կիսամյակում կազմել են 28.3 մլրդ դրամ կամ նախատեսվածի 95.4%-ը: Շեղումը հիմնականում պայմանավորված է հղիության և ծննդաբերության նպաստի, ընտանիքի կենսամակարդակի բարձրացմանն ուղղված նպաստների և երեխայի ծննդյան միանվագ նպաստի գծով հատկացված միջոցների տնտեսմամբ, որոնք կազմել են համապատասխանաբար 2.3 մլրդ դրամ կամ ծրագրվածի 78.1%-ը, 18 մլրդ դրամ կամ ծրագրվածի 98.1%-ը և 4.4 մլրդ դրամ կամ ծրագրվածի 97.3%-ը: Հաշվետու ժամանակահատվածում տրամադրված՝ մինչև 2 տարեկան երեխայի խնամքի նպաստները կազմել են 1.6 մլրդ դրամ (97.4%), երեխաների շուրջօրյա խնամքի ծառայությունները՝ 1.1 մլրդ դրամ (98%): Նախորդ տարվա նույն ժամանակահատվածի համեմատ տվյալ խմբի ծախսերն աճել են 9.3%-ով կամ 2.4 մլրդ դրամով` հիմնականում երեխայի ծննդյան միանվագ նպաստի տրամադրման ծախսերի աճի արդյունքում: Վերջինս հիմնականում պայմանավորված է այն հանգամանքով, որ 2014 թվականի առաջին կիսամյակում օգտագործվել էր նախատեսված միջոցների ընդամենը 53.2%-ը:

 Սոցիալական ոլորտի ծախսերից 401.1 մլն դրամ տրամադրվել է *գործազրկության* խմբին, որը կազմել է կիսամյակային ծրագրի 37.3%-ը: Շեղումը հիմնականում պայմանավորված է սեզոնային զբաղվածության խթանման միջոցով գյուղացիական տնտեսություններին աջակցության նպատակով նախատեսված միջոցները 17.7%-ով (98.4 մլն դրամ) օգտագործելու հանգամանքով: Գործազրկության խմբի ծախսերը 2014 թվականի նույն ժամանակահատվածի համեմատ նվազել են 45.9%-ով` հիմնականում պայմանավորված գործազրկության նպաստի ծրագրի դադարեցմամբ:

Հաշվետու ժամանակահատվածում ՀՀ պետական բյուջեից 234.2 մլն դրամ է տրամադրվել *բնակարանային ապահովման* խմբին` կազմելով ծրագրի 93.7%-ը: Միջոցներն ուղղվել են զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովմանը և բնակարանային պայմանների բարելավմանը: 2014 թվականի առաջին կիսամյակի համեմատ նշված ծախսերը նվազել են 5.8%-ով կամ 14.4 մլն դրամով:

*Այլ դասերին չպատկանող սոցիալական հատուկ արտոնություններին* առաջին կիսամյակումտրամադրվել է ավելի քան 6.2 մլրդ դրամ` ապահովելով ծրագրի 99.4% կատարողական: Խմբի ծախսերի գերակշիռ մասը` 5.2 մլրդ դրամը բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 99.6%-ով և նախորդ տարվա նույն ժամանակահատվածի համեմատ աճել են 25.5%‑ով: 2014 թվականի նույն ժամանակահատվածի համեմատ տվյալ խմբի ծախսերն աճել են 28.4%-ով հիմնականում պայմանավորված նշված ծախսերի, ինչպես նաև «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրած դրամական ավանդների դիմաց փոխհատուցման ծախսերի 72.2% աճով: Ավանդների փոխհատուցման նպատակով նախատեսված միջոցներն օգտագործվել են ծրագրով նախատեսված ծավալով և կազմել են 742.1 մլն դրամ (99.9%):

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից հատկացվել է 8.6 մլրդ դրամ` կազմելով կիսամյակային ծրագրի 69.7%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման և ժամանակավոր անաշխատունակության դեպքում նպաստի վճարման, ինչպես նաև կենսաթոշակային ապահովության, դրամական օգնությունների, պատվովճարների և այլ ծրագրերի վճարման հետ կապված ծառայությունների համար նախատեսված միջոցներն ամբողջությամբ չօգտագործելու հանգամանքով: Նշված ծախսերը կազմել են համապատասխանաբար 3.8 մլրդ դրամ (նախատեսվածի 70.7%-ը), 1.3 մլրդ դրամ (նախատեսվածի 57.3%-ը) և 857.4 մլն դրամ (նախատեսվածի 61.5%-ը): 2014 թվականի նույն ժամանակահատվածի համեմատ այլ դասերին չպատկանող սոցիալական պաշտպանության խմբի ծախսերը նվազել են 20.8%-ով` հիմնականում պայմանավորված պետական հիմնարկների և կազմակերպությունների աշխատողների սոցիա­­լական փաթեթի առողջապահության բաղադրիչի՝ առողջապահության ոլորտ տեղափոխմամբ:

2015 թվականի առաջին կիսամյակում *ՀՀ կառավարության պահուստային ֆոնդի* միջոցներից նախատեսված 11.5 մլրդ դրամից օգտագործվել է շուրջ 8.4 մլրդ դրամը կամ 72.8%-ը` 2014 թվականի նույն ժամանակահատվածի 8.3 մլրդ դրամի դիմաց: Միջոցների մեծ մասը` 8.1 մլրդ դրամն ուղղվել է ընթացիկ ծախսերի, 248.4 մլն դրամը՝ ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2015 թվականի առաջին կիսամյակում ՀՀ պետական բյուջեն կատարվել է շուրջ 56.6 մլրդ դրամ պակասուրդով` ծրագրով նախատեսված 77 մլրդ դրամի դիմաց: Նշենք, որ նախորդ տարվա նույն ժամանակահատվածում ՀՀ պետական բյուջեն կատարվել էր 22.1 մլրդ դրամ հավելուրդով: Շեղումը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցները (ներառյալ ժամանակավոր ազատ միջոցները) ավելացել են 57.8 մլրդ դրամով՝ ծրագրով նախատեսված 22.7 մլրդ դրամի դիմաց:

Հաշվետու ժամանակահատվածում պակասուրդի ֆինանսավորման ներքին աղբյուրները կազմել են -71.1 մլրդ դրամ` նախատեսված -49.7 մլրդ դրամի դիմաց: Շեղումը հիմնականում առաջացել է բյուջեի ազատ միջոցների պակաս օգտագործման արդյունքում:

2015 թվականի առաջին կիսամյակի ընթացքում շուրջ 4 մլրդ դրամով դեֆիցիտի ֆինանսավորում ապահովելու նպատակով նախատեսվում էր տեղաբաշխել 56.0 մլրդ դրամ և մարել 49.9 մլրդ դրամ ծավալով պարտատոմսեր: Պայմանավորված եվրապարտատոմսերի տեղաբաշխումից ստացված միջոցների հաշվին գանձապետական պարտատոմսերով բյուջեի դեֆիցիտի ֆինանսավորման պլանի ճշգրտմամբ (-9.8 մլրդ դրամ), ինչպես նաև ՀՀ դրամի արժեզրկման հետևանքով շուկայից փոխառու միջոցներ ներգրավելու հնարավորության վերականգնման նպատակով իրականացված փոխանակումներով, ինչը, միաժամանակ, ուղեկցվեց 23.0 մլրդ դրամ ծավալով կարճաժամկետ պարտատոմսերի տեղաբաշխմամբ (հասույթը` 21.3 մլրդ դրամ) և 18.9 մլրդ դրամ ծավալով պարտատոմսերի հետգնմամբ, փաստացի շուրջ 66.0 մլրդ դրամ ծավալով պարտատոմսերի տեղաբաշխումից ստացված 58.7 մլրդ դրամ հասույթի և 66.1 մլրդ դրամ մարման ցուցանիշների պարագայում պարտատոմսերի հաշվին դեֆիցիտի ֆինանսավորման ցուցանիշը կազմել է -7.5 մլրդ դրամ:

2015 թվականի առաջին կիսամյակում շարունակվել են պետական խնայողական արժեկտրոնային պարտատոմսերի թողարկումները՝ 880.0 մլն դրամ ընդհանուր ծավալով: Այս պարտատոմսերից տեղաբաշխվել են 412.7 մլն դրամի պարտատոմսեր, որից մուտքը կազմել է 414.3 մլն դրամ:

2015 թվականի առաջին կիսամյակում պետական պարտատոմսերի թողարկման ծրագրի իրագործման արդյունքում ներքին պետական պարտքը բնութագրող հիմնական ցուցանիշները հետևյալն են. 2015 թվականի հունիսի 30-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 289.0 մլրդ դրամ (2014թ. նույն ժամանակահատվածում` 274.4 մլրդ դրամ): Պարտքի միջին ժամկետայնությունը կազմել է 1893 օր (2014թ. նույն ժամանակահատվածում` 1975 օր), շրջանառության մեջ եղած ներքին պարտքի եկամտաբերությունը՝ 13.64% (2014թ. նույն ժամանակահատվածում՝ 13.77%): 2015 թվականի հունիսի 30-ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 28.0 մլրդ դրամ կամ 9.7% (2014թ. նույն ժամանակահատվածում՝ 10.5 մլրդ դրամ կամ 3.8%), միջին ժամկետայնության պարտատոմսերինը` 139.6 մլրդ դրամ կամ 48.3% (2014թ. նույն ժամանակահատվածում՝ 149.9 մլրդ դրամ կամ 54.6%), երկարաժամկետ պարտատոմսերինը` 120.4 մլրդ դրամ կամ 41.6% (2014թ. նույն ժամանակահատվածում՝ 112.8 մլրդ դրամ կամ 54.6%), խնայողական պարտատոմսերինը` 1.02 մլրդ դրամ կամ 0.4% (2014թ. նույն ժամանակահատվածում՝ 1.8 մլրդ դրամ կամ 0.4%), մարման բեռի բաշխվածությունը մինչև 2032 թվականն է:

Ներքին պետական պարտքն անվանական արժեքով կիսամյակի վերջի դրությամբ կազմել է 328.4 մլրդ դրամ, այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 288.5 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 38 մլրդ դրամ (80.1 մլն ԱՄՆ դոլար),
* ռեզիդենտ բանկից ներգրավված առևտրային վարկի ծավալը կազմել է 0.9 մլրդ դրամ (2.0 մլն ԱՄՆ դոլար),
* ՀՀ կառավարության կողմից տրամադրված ներքին երաշխիքների ծավալը կազմել է 1.0 մլրդ դրամ (2.1 մլն ԱՄՆ դոլար):

Մուրհակների մարման նպատակով առաջին կիսամյակի ծրագրով նախատեսված շուրջ 5.2 մլն դրամի վճարումները կատարվել են 97.9%-ով՝ կազմելով 5.1 մլն դրամ:

«ՎՏԲ-Հայաստան Բանկ» ՓԲԸ-ից ստացված վարկի մարումը կազմել է 822.4 մլն դրամ և ապահովել կիսամյակային ծրագրի 100% կատարում:

«Երևանի ջերմաէլեկտրակենտրոն», «Հայկական ատոմային էլեկտրակայան», «Բարձրավոլտ էլեկտրացանցեր», «Ընդունելությունների տուն» և «Նաիրիտ-2» փակ բաժնետիրական ընկերությունների՝ «Որոտանի հիդրոէլեկտրակայան­ների համալիր» փակ բաժնետիրական ընկերության հանդեպ փոխառությունների պարտավորությունների մարման նպատակով 2015 թվականի առաջին կիսամյակում նախատեսվել էին 19.6 մլրդ դրամի չափով «Որոտանի հիդրոէլեկտրակայանների համալիր» ՓԲԸ-ի բաժնետոմսերի իրացումից մուտքեր և նույն չափով նշված ընկերությունների բաժնետոմսերի ձեռքբերում: Նշված գործընթացը սահմանվել է ՀՀ կառավարության 2015թ. հունիսի 10-ի N 617-Ն որոշմամբ և գտնվում է իրականացման ընթացքում:

Հաշվետու ժամանակահատվածում պետական բյուջեի պակասուրդի ֆինանսավորման ներքին աղբյուրներում տրամադրվել են 18.4 մլրդ դրամի վարկեր` կազմելով ծրագրվածի 66.2%-ը: Նշված գումարից շուրջ 4.0 մլրդ դրամը (նախատեսվածի 100%-ը) հատկացվել է «Բերրիություն» ԱՄ-ի Մասիսի շրջանային միավորում» ՍՊԸ-ին, 309.8 մլն դրամը (100%)` «Հրաշք այգի» ՍՊԸ-ին: Կայունացման դեպոզիտային հաշվի միջոցներից տրամադրվել է 9.4 մլրդ դրամի (նախատեսվածի 98.4%) վարկ ԼՂՀ-ի կառավարությանը, 74.3 մլն դրամ (15.6%)` «Ռադիոիզոտոպների արտադրության կենտրոն» ՓԲԸ-ին, ևս 3 մլրդ դրամ (30%) կազմել է գործակալական պայմանագրի հիման վրա ՀՀ կենտրոնական բանկի միջոցով վարկավորումը, որը տրամադրվել է ներկայացված հայտերի համաձայն: 1.5 մլրդ դրամի վարկային միջոցներ են տրամադրվել Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի շրջանակներում` կազմելով ծրագրվածի 51.2%-ը, Դանիական թագավորության աջակցությամբ իրականացվող Գյուղական կարողությունների ստեղծում դրամաշնորհային ծրագրի շրջանակներում նախատեսված 366.2 մլն դրամը չի տրամադրվել:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել 13.4 մլրդ դրամ, որից, մասնավորապես, 5.3 մլրդ դրամը ստացվել է ՀՀ կենտրոնական բանկից՝ «Գերմանահայկական հիմնադրամ» ծրագրի կարգավորման գրասենյակի կողմից տնտեսության կայունացման վարկավորման ծրագրի շրջանակներում տրամադրված վարկերի վերադարձից: 1.7 մլրդ դրամ վճարվել է «Երևանի ջերմաէլեկտրակենտրոն» ՓԲԸ-ի կողմից: Նախատեսվածից 16.8%-ով ավել մուտքերը հիմնականում պայմանավորված են նախորդ տարվա որոշ պարտավորությունների հետաձգմամբ:

2015 թվականի առաջին կիսամյակում կայունացման դեպոզիտային հաշվի միջոցների զուտ օգտագործումը կազմել է -111.8 մլրդ դրամ՝ նախատեսված -101.7 մլրդ դրամի դիմաց:

2015 թվականի առաջին կիսամյակում պետական բյուջեի պակասուրդի արտաքին ֆինանսավորումը կազմել է 127.6 մլրդ դրամ` նախատեսված 126.7 մլրդ դրամի դիմաց:

Փոխառու միջոցներից զուտ ֆինանսավորումը հաշվետու ժամանակահատվածում կազմել է 151.0 մլրդ դրամ` նախատեսված 150.6 մլրդ դրամի դիմաց: Հաշվետու ժամանակահատվածում միջազգային կազմակերպությունների և օտարերկրյա պետությունների կողմից տրամադրվել են 27.7 մլրդ դրամի վարկային միջոցներ` կազմելով կիսամյակային ծրագրի 98.7%-ը: Մասնավորապես` Համաշխարհային բանկի աջակցությամբ իրականացվող վարկային ծրագրերի շրջանակներում նախատեսված 10.9 մլրդ դրամը ստացվել է ամբողջությամբ, թեև տարբեր ծրագրերի գծով արձանագրվել է օգտագործումների տարբեր մակարդակ, Ասիական զարգացման բանկի աջակցությամբ իրականացվող վարկային ծրագրերի շրջանակներում նախատեսված շուրջ 6 մլրդ դրամի դիմաց ստացվել է 4.6 մլրդ դրամ, ՕՊԵԿ և Գյուղատնտեսության զարգացման միջազգային հիմնադրամների աջակցությամբ իրականացվող «Գյուղական կարողությունների ստեղծում» ծրագրի շրջանակներում նախատեսված համապատասխանաբար 775.6 մլն դրամի և 400.6 մլն դրամի դիմաց` 1.2 մլրդ դրամ և 439.9 մլն դրամ: Վերակառուցման և զարգացման եվրոպական բանկի աջակցությամբ իրականացվող վարկային ծրագրերի շրջանակներում նախատեսված շուրջ 1.1 մլրդ դրամից օգտագործվել է 164.3 մլն դրամը, իսկ Եվրոպական ներդրումային բանկի և Եվրասիական զարգացման բանկի աջակցությամբ իրականացվող վարկային ծրագրերի շրջանակներում նախատեսված համապատասխանաբար 1.7 մլրդ դրամի և 320.8 մլն դրամի դիմաց փաստացի օգտագործումներ չեն եղել: Գերմանիայի զարգացման վարկերի բանկի աջակցությամբ իրականացվող վարկային ծրագրերի շրջանակներում նախատեսված 3.2 մլրդ դրամի դիմաց ստացվել է 419.3 մլն դրամ, Ֆրանսիայի Հանրապետության կառավարության կողմից նախատեսված 773.3 մլն դրամի դիմաց` 1.1 մլրդ դրամ, Ավստրիական «Վագներ-Բիրո Աուստրիա ստեյջ սիստեմս ԷյՋի», «Էլեկտրոնիկ Թիեթր քոնթրոլս ՋիէմբիԷյջ» և «Արթսթեք» ընկերությունների կողմից «Հայաստանի պետական ֆիլհարմոնիկ նվագախումբ» և «Գ. Սունդուկյանի անվան ազգային ակադեմիական թատրոն» ՊՈԱԿ-ների վերազինման ծրագրի շրջանակներում նախատեսված 2.8 մլրդ դրամի դիմաց` 1.2 մլրդ դրամ, Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի շրջանակներում նախատեսված 271.6 մլն դրամի դիմաց` 403.0 մլն դրամ: Նշենք նաև, որ Չինաստանի արտահանման-ներմուծման բանկի և Բելգիական ՔԵՅ ԲԻ ՍԻ ԷՆ ՎԻ բանկի աջակցությամբ իրականացվող ծրագրերի շրջանակներում ստացվել է համապատասխանաբար 7.2 մլրդ դրամ և 63.3 մլն դրամ, որոնք 2015 թվականի պետական բյուջեով նախատեսված չեն:

2015 թվականի առաջին կիսամյակում շուրջ 12.4 մլրդ դրամ (նախատեսվածի 93.6%-ը) ուղղվել է արտաքին պարտավորությունների մարմանը: Նշված գումարից 8.1 մլրդ դրամը հատկացվել է միջազգային կազմակերպությունների նկատմամբ պարտավորությունների մարմանը, որից 2 մլրդ դրամը` Արժույթի միջազգային հիմնադրամի, 4.5 մլրդ դրամը` Զարգացման Միջազգային Ընկերակցության նկատմամբ ունեցած պարտավորությունների մարմանը: Շուրջ 4.2 մլրդ դրամ է կազմել օտարերկրյա պետությունների և 125.6 մլն դրամ` առևտրային բանկերի նկատմամբ ունեցած պարտավորությունների մարումը:

2015 թվականին թողարկված արտարժութային պարտատոմսերի տեղաբաշխումից պետական բյուջե է մուտքագրվել 229.9 մլրդ դրամ (կիսամյակային ծրագրի 100%-ը): 94.2 մլրդ դրամ` առաջին կիսամյակի ծրագրով նախատեսված չափով, ուղղվել է 2013 թվականին թողարկված արտարժութային պետական պարտատոմսերի հետգնմանը:

Ֆինանսական զուտ ակտիվների ցուցանիշը կատարվել է 98%-ով և կազմել -23.4 մլրդ դրամ: Հաշվետու ժամանակահատվածում ԼՂՀ-ին միջպետական վարկի գծով նախատեսված 23.8 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նույնպես նախատեսված վճարումն ամբողջությամբ կատարվել է` կազմելով 212.0 մլն դրամ: Միջազգային ֆինանսական կազմակերպություններին ՀՀ անդամակցության գծով պարտավորությունների կատարմանն ուղղվել է 738.1 մլն դրամ` կազմելով կիսամյակային ծրագրի 100%-ը: Հաշվետու ժամանակահատվածում 973.8 մլն դրամ օգտագործվել է արտաքին աղբյուրներից ստացված վարկային և դրամաշնորհային միջոցների մնացորդներից:

2015 թվականի հունիսի 30-ի դրությամբ Հայաստանի Հանրապետության արտաքին պետական պարտքը կազմել է 1,885.7 մլրդ դրամ (3,986.1 մլն ԱՄՆ դոլար): Պարտքի հիմնական մասը` 1,682.3 մլրդ դրամը (3,556.2 մլն ԱՄՆ դոլարը) ՀՀ կառավարության պարտավորություններն են, 203.4 մլրդ դրամը (429.9 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. այն իր մեջ ներառում է նաև այլ երկրների ավիաընկերությունների ինքնաթիռներով իրականացված բեռնա­փո­խա­դրումները [↑](#footnote-ref-2)
3. Ըստ Աշխատուժի հետազոտության տվյալների: [↑](#footnote-ref-3)
4. Համախառն պահանջարկի ցուցանիշները ՀՀ Ֆինանսների նախարարության գնահատականներն են: [↑](#footnote-ref-4)
5. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-5)
6. Արտանահումը ՖՕԲ, ներմուծումը` ՍԻՖ գներով: [↑](#footnote-ref-6)
7. Արտաքին առևտրի հաշվեկշիռը` արտահանումը և ներմուծումը հաշվարկած ՖՕԲ գներով, 2015 թվականի առաջին կիսամյակում կազմել է 567.6 մլն ԱՄՆ դոլար: [↑](#footnote-ref-7)
8. Որպես ներդրումային բնույթի դիտարկվել են «Մեքենաներ, սարքավորումներ, մեխանիզմներ», «Սարքեր և ապարատներ» և «Տարբեր արդյունաբերական ապրանքներ» ապրանքային խմբերը: [↑](#footnote-ref-8)
9. Նշված ցուցանիշը հաշվարկվում է որպես առևտրային հաշվեկշռի և ապրանքաշրջանառության հարաբերակցություն և ցույց է տալիս, թե միավոր արտաքին ապրանքաշրջանառության մեջ որքան զուտ արտահանված ապրանք կա: [↑](#footnote-ref-9)
10. Հետճգնաժամային` 2010-2015 թվականների առաջին կիսամյակների արտահանման միջին աճը կազմել է 18% ներմուծման 2.5% աճի պայմաններում: [↑](#footnote-ref-10)
11. Ընթացիկ տարվա առաջին կիսամյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով` Վճարային հաշվեկշիռ\_6, «Ապրանքների առևտուրն ըստ վճարային հաշվեկշռի հիմքի» հոդված): 2015 թվականի ցուցանիշը նախնական գնահատական է: [↑](#footnote-ref-11)
12. Ներճյուղային առևտուրը տեղի է ունենում, երբ երկիրը և՛ ներմուծում, և՛ արտահանում է առանձին ճյուղում արտադրվող ապրանքատեսակները: Ներճյուղային առևտրի գործակիցը իրենից ներկայացնում է արտահանման և ներմուծման բացարձակ արժեքով փոքրի հարաբերակցությունը մեծին: «0» նշանակում է լրիվ միակողմանի, իսկ «1»` լրիվ երկկողմանի առևտուր: [↑](#footnote-ref-12)
13. Բացահայտված համեմատական առավելության գործակիցը որոշվում է որպես երկու կշիռների հարաբերակցություն. ՀՀ արտահանման մեջ յուրաքանչյուր ապրանքախմբի կշիռը հարաբերած է համաշխարհային տնտեսության արտահանման մեջ համապատասխան ապրանքախմբի կշռին, և եթե այդ հարաբերակցությունը մեծ է 1-ից, ապա նշանակում է, որ տվյալ ապրանքախմբով ՀՀ ունի բացահայտված համեմատական առավելություն: Գծապատկերում ներկայացված են UN Comtrade տվյալների բազայի 2014 թվականի տվյալներով տրված գնահատականները: [↑](#footnote-ref-13)
14. Հաշվարկներում օգտագործվել են ՀՀ կենտրոնական բանկի պաշտոնական կայքի 2015 թվականի օգոստոսի 3-ի դրությամբ տվյալները: [↑](#footnote-ref-14)
15. Փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-15)
16. Ընդգրկված են ոչ ռեզիդենտ ձեռնարկությունների, տնային տնտեսությունների, շահույթ չհետապնդող կազմակերպությունների և ոչ բանկ ֆինանսական կազմակերպությունների ցպահանջ (ներառյալ հաշիվները) և ժամկետային ավանդները: [↑](#footnote-ref-16)
17. Ընդգրկված չեն կուտակված տոկոսները, ներառված են ֆակտորինգային, լիզինգային գործառնությունները և ռեպո համաձայնագրերը: Ընդգրկված են ոչ ռեզիդենտ ձեռնարկություններին, տնային տնտեսություններին և ոչ բանկ ֆինանսական կազմակերպություններին տրամադրված վարկերը: [↑](#footnote-ref-17)
18. «Հայաստանի Հանրապետության 2015 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 18-ի 2014 թվականի N1515-Ն որոշման 4-րդ կետի 26-րդ ենթակետի համաձայն, ներառված չեն ՀՀ ֆինանսների նախարարության հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-18)